"Majuboorun" Muslimakah Vegen Ulhey Dhivehi Anhenaku, Faalhugai Dheenaa Dhekolhu Ethah Vaahakaeh Fathuranee - Vaguthu\nމުސްލިމަކަށް ވަނީ ހަމައެކަނި ބޭރުތެރޭގައި އުޅޭއިރު އެކަނިކަމަށާއި، ދުނިޔޭގެ ކަންކަމާމެދު އޭނާ ގެންގުޅޭ ވިސްނުންތަކާއި ޚިޔާލުތަކަކީ ލާދީނީ ޚިޔާލުތަކެއްކަމަށް އެތައް ބަޔަކު ބުނާކަމަށް ދިވެހި އަންހެނަކު ބުނެފިއެވެ. މީގެ ދުވަސްކޮޅެއް ކުރިން މި އަންހެން މީހާ މިހެން ބުނެފައިވާއިރު، އޭނާ ދަނީ ފާޅުގައި ދީނަށް ގޮން ޖަހާ، ދީނުގެ ޝިއާރުތަކަށް ފާޑު ކިޔަމުންނެވެ.\nޓްރެވެލް ފޮޓޯގްރާފަރެއްގެ ގޮތުގައި މަސައްކަތް ކުރާކަމަށް ބުނާ މި މީހާ ބުނެފައިވާ ގޮތުން، ފާއިތުވި ހަތަރު އަހަރު އޭނާ ދިރިއުޅެމުން ގޮސްފައިވަނީ ރާއްޖެއިން ބޭރުގައެވެ. އަދި ރާއްޖެއިން ބޭރުގައި އުޅުނުއިރު 12 ޤައުމަށް ދަތުރު ކޮށްފައިވާކަމަށާއި، ރާއްޖެ އައީ ޑިސެމްބަރު މަހުކަމަށްވެސް ބުނެފައިވެއެވެ.\nއޭނާ އިތުރަށް ބުނެފައިވަނީ އޭނާ، ރާއްޖޭގެ އާދަކާދަތަކާއި ސަގާފަތްތަކާ ދެކޮޅަށް ފާޅު ކުރާ ޚިޔާލުތައް ދިވެހިން ބަލައެއް ނުގަނެއެވެ. އަދި އެ ޚިޔާލުތައް ރާއްޖޭގައި ފާޅު ކުރުމަކީ ފަސޭހަ ކަމެއް ނޫންކަމަށްވެސް ބުނެފައިވެއެވެ. އޭނާ އިތުރަށް ބުނާ ގޮތުން އޭނާގެ އެތައް ރައްޓެހިންތަކެއް "ގެއްލި" އޭނާއަށްވެސް ދަނީ މަރުގެ އިންޒާރުތައް ލިބެމުންނެވެ.\nމި އަންހެން މީހާ އިތުރަށް ބުނެފައިވާ ގޮތުން ރާއްޖޭގެ ރިސޯޓުތަކުގައި މަސައްކަތް ކުރުމުގެ ފުރުސަތު އަންހެނުންކަށް ނުލިބެއެވެ. "ކުރު ހެދުން ލާނަމަ" އެތަންތަނުގައި އުޅޭ ފިރިހެން މުވައްޒަފުން ފުރައްސާރަ ކުރާކަމަށްވެސް ބުނެފައިވެއެވެ.\nމި މީހާ ވަނީ ދީނުގެ ޝިއާރުތަކަށް ފާޅުގައި ގޮންޖަހާފައެވެ. އެގޮތުން، ދީނުގައި އެންމެ ބޮޑެތި ކުށްތަކުގެ ގޮތުގައި ކަނޑައަޅާފައިވާ ކަންކަމާއި، ކީރިތި ރަސޫލާ މުޙައްމަދު ޞައްލަﷲ އަލައިޙި ވަސައްލަމުގެ ޒަމާނުގައި ހިނގާފައިވާ ބައެއް ކަންކަން ޤަބޫލު ނުކުރާކަމަށް ފާޅުގައި ބުނެފައިވެއެވެ.\nއެގޮތުން، ސިހުރު ހެދުމާއި، ރަސޫލާ ޞައްލަﷲ އަލައިޙި ވަސައްލަމުގެ ޒަމާނުގައި ސިހުރު ހަދާ ފަރާތްތަކަށް ދިން އަދަބުތައް ގަބޫލު ނުކުރާކަން ދޭހަވާފަދަ ވާހަކަތައް ދައްކާފައިވެއެވެ. ހަމައެހެންމެ، ނަސީބު ހުރިނެތްގޮތް ބެލުމަށް ދުނި ދަނޑި އުކުމަކީ ނުބައި ކަމެއް ނޫންކަމަށްވެސް ދޭހަވާ ގޮތަށްވެސް ވާހަކަ ދައްކާފައިވެއެވެ. ހަމައެހެންމެ، ކީރިތި ޤުރުއާނަކީ މި ޒަމާނަށް ނުފެތޭ ފޮތެއްކަމަށް ބުނެފައިވާ ބުނުންތައްވެސް އޭނާ ޝެއަރ ކޮށްފައިވެއެވެ.\nމީގެއިތުރުންވެސް، މި މީހާވަނީ އަމިއްލައަށް ދީން ދޫކޮށް މުރުތައްދުވެފައިވާ ފަރާތްތަކަށް ހިތްވަރުދީ ޕޯސްޓުތައް ޝެއަރ ކޮށްފައެވެ.\nދީނާ ދެކޮޅު ވާހަކަތައް ދެއްކުން ފަހަކައަށް އައިސް ވަނީ ވަރަށް ބޮޑަށް އިތުރުވެފައެވެ. މި ފަރާތްތަކުން މިފަދަ ވާހަކަތައް ފާޅުގައި، އެއްވެސް ބިރެއް ނެތި ދެއްކުންވެސް ވަނީ ވަރަށް ބޮޑަށް އާއްމުވެފައެވެ.\nޖެނުއަރީ 17, 2019 19:54\nމި މީހާގެ ނަމާ ވަނަވަރު ހާމަކުރަން ޖެހޭ\nޖެނުއަރީ 17, 2019 21:28\nއޭރުން ހަމީދުބެ އައިސް ވަގުތު ނޫސް އުވާލާނެ.\nޢަޅެ ފަހެ މިގައުމުައި އިސްލާމިކް މިނިސްޓަރެއް އެބަހުރިތަ\nޖެނުއަރީ 17, 2019 21:29\nތި ނަން ކިޔާ ފޮޓޯ ލޯގަނޑެއް އެބައުޅެޔޯ.\nޖެނުއަރީ 17, 2019 19:55\nއާނ މީ މިރަށު މީހަކު ކުރެންދޫ މީހަކާ އިނދެގެން ލިބުނު ކުއްޖެއް. ދިރިއުޅެނީވެސް ލަންކާގަ. ފިރިމީހާއާއި ކޮއްކޮއާއިއެކު. މުސްކުޅި މަންމަގަނޑު ވަޒީފާ އަދާކޮށްގެން ލިބޭ ފައިސާއިން އުޅެނީ. ބޯވެސް ހަމަ ނުޖެހެނީ ތޯއްޗެއް މިހާރު. ?♀\nޖެނުއަރީ 17, 2019 19:56\nމިވާނީ ބަލި މީހަކަށް ... ބޭނުންވަނީ އެހީތެރިކަން...\nއޮކްޓޯބަރ 20, 2019 14:34\nޫއުފާ އޭނަޔަށް ކިޔަނީ،ވަރަށް ހަޔާތް ކުޑަ ކުއްޖެއްތީ\nޖެނުއަރީ 17, 2019 20:08\nމި ސަރުކާރާއި ގުޅިފަތިބި މީހުން ހިންގާ ރާއްޖެ ލާދީނީ ކުރުމުގެ ސިއްރު ޕުރޮޕެގަނޑާގެ އެޕިސޯޑުތައް ތިޔަ ފެންނަމުން ތިޔަ ދަނީ..\nޖެނުއަރީ 17, 2019 20:12\nތިއީ ނައިފަރަށް އުފަން ކުއްޖެއް...މެލޭޝިޔާގައި އުޅެނީ...އަޅުގަނޑު ތިމާގެވެސް ވާނެ...\nޖެނުއަރީ 17, 2019 20:13\nއެމަންޖެ ވުޖޫދަށް އައީ އިބޫގެ ވެރިކަމުގައި ކަމާމެދު ސުވާލު އުފެދޭހެން ވަގުތު މީހުން ފިތުނަ ހެދުމުގެ ބަދަލުގަ ތި އަންހެނާ ދީނީ އިލްމުވެރިޔަކާ ހަވާލުކޮށް ވަހުމްތައް ފިލާވަރަށް ނަސޭހަތްދިނުން މުހިންމު. މިހާރު ބެލިޔަސް މިރާއްޖޭގެ އާބާދީގެ %45 މީހުންގެ ވިސްނުން ހުރީ މިގޮތަށް. މިކަން މިހެންވާން ދިމާވާ އެންމެބޮޑު ސަބަބަކީ އިލްމުވެރިންގެ ހަރުކަށިކަމާއި ދެމުންދާ އިންޒާރު. މީގެ ބަދަލުގަ ވިސްނައިދިނުމާއި އޮޅުންފިލުވާދިނުމަކީ ވ ބޭނުންތެރިކަމެއް. މިސާލަކަށް ޒާކިރުނައެކް މެންފަދަ ގާބިލް ހުނަރުވެރި ބޭފުޅުން އެކުރާފަދަ އިލްމީ ޖިހާދަކީ މިކަމުގެ ހައްލު. ކުރިޔަށް އޮތްތަނުގަވެސް މި ލާދީނީ ވަބާ މިގައުމުގަ ދާނީ ކުރިޔަށް. ޙިކްމަތްތެރި ކަމާއެކު ޑީލް ނުކުރެވެންޏާ ގެއްލި ނިމި ހިނގައިދާނެ.\nޖެނުއަރީ 17, 2019 21:19\nފުރަތަމަ ވަހުމް ފިލުވާދޭންވީ ތިޔަބުނާ އިލްމުވެރީންގެ އެއްނު؟\nޖެނުއަރީ 17, 2019 21:39\nއެހެްންތަ އިލްމުވެރިން ހަރުކަށިކމުން ދޯ ތިމީހުން އޮރިޔާމުން އުޅރނީ ނޫނީ ރާބޮނީ ނޫނީ ޒިނޭ ކުރަނީ އެހެން ވީމަ އިލްމުވެރިން ހައްޔަރު ކަރަނތާ މިޖެހެނީ\nއޮކްޓޯބަރ 21, 2019 14:37\nއެމަންޖެ ގެ އަސްލު ވުޖޫދަށް އައީ ހަމަ ތިވިދާޅުވިގޮތަށް މި ލާދީނީ ވެރިކަމުގެ..\nކުރިން އުޅުނީ ސިއްރުން..\nޖެނުއަރީ 17, 2019 20:15\nކުނިކޮޅެއް އަޅަފިޔެ ކިޔާފަ މިހުންގެ ނަން ހާމަ ކޮށް ލިޔެފަ.... ދީނައް ފުރަސާރަ ކުރާމީހެއްވިއްޔާވީ ސއްރުކުރަން......\nޖާހިލުންނަކަށް ނަން ހާމަ ކުރާކަށް ނުވާނެ\nޖެނުއަރީ 17, 2019 20:16\nމަދު ބައެއްގެ ސަބަބުން އަޅަމެންނަށް ކޯފާ އެއް ނުފޮނުއްވާދޭވެ..\nޖެނުއަރީ 17, 2019 21:21\nކަލޭ ބިރުން ހުރީ. ކަލޭގެ މައްޗަށް ތިޔަ ކަމެއް ފުރަތަމަ ލައިގަންނާނީ. އެހެންޏާ ފަހެ ކުށްކުރި މީހާއާ ކުށް ނުކުރާމީހާ ވަކިކުރަން ނޭގޭ ފަރާތެއް ނޫނޭ އެއީ. ކަލޭ ތިހުރީ ހަމަ ހޭގަ ތަ؟\nޖެނުއަރީ 18, 2019 06:11\nމާތްﷲ އަށް އުރެދުމުގައި ހައްދުފަހަނަ އަޅާދާ މީހުންގެ ސަބަބުން އާންމުވެ ދާ ގޮތުގައި ވެސް ކޯފާ ފޮނުއްވާ! އެއީ އުރެދޭ މީހާ ހުއްޓުވަން ދެންތިބި މީހުން ވެސް މަސައްކަތް ކުރަންޖެހި އެކަން ނުކުރީމަ!\nޖެނުއަރީ 18, 2019 07:37\nކަލޭ ތިހުރީ ހަމަ ހޭގަތަ؟ ކުށް ފާފަ ތަކަށް އަރައިގަންނަ މީހުން ގިނަ ވެއްޖެތަނަކަށް ﷲ ކޯފާ ފޮނުއްވަނީ އެތަނެއްގަ ރަނގަޅު މީހުންވެސް ތިއްބަކަން ކަލެއަށް ނޭނގެނީބާ؟\nޖެނުއަރީ 17, 2019 22:23\nޖެނުއަރީ 18, 2019 14:01\nސަބަބަކީ ލާދީނީ ސަރުކާރެއްވީމާ ލާދީނީ ފިކުރުގެ އުދާސްތަށް ބަންޑުންޖަހާލަނީ އެއްވެސް ބިރެއްނެތި ލާދީނީ މީހުން މިހާރުވެސް ވަނީ ޖަލުންދޫކޮށްލާފަ ވެލެޒިނީ ހޯރައިއްބެ މިފަދަ ނުލަފާ ޖާހިލުންނަށް ސަރުކާރުންވަނީ އަމާންދީފަ.\nމީ މަގޭ ދޮށީ ދަރި.\nޖެނުއަރީ 17, 2019 20:17\nރާއްޖޭގައި އުޅޭ އެއްވެސް ވަރަކަށް ނަމާދު ނުކުރާ ނަމުން މުސްލިމުންނޭ ކިޔައިގެން އުޅޭ މީހުންނާ ބެހޭގޮތުން ރިޕޯރޓް އެއް ލިޔުން ވަރަށް މުހިންމު ....\nޖެނުއަރީ 17, 2019 20:18\nޗޭ މަގޭ އުފާ.\nޖެނުއަރީ 17, 2019 20:21\nމީކީ މީހެއްނޫން ޖަނަވަރެއް\nޖެނުއަރީ 17, 2019 20:24\nޜޔ ދެއްކެވި ވާހަކަ ތަކުގެ ތެދުކަމާއެވެ. ޢެމަނިކުފާނުގެ ދުރުވިސްނުމުގެ ކުޅަދާނަކަމާއި މެދު އުފެދުނު ޝައްކުތައް މިހާރު ސައުފުވެއްޖެ.\nޖެނުއަރީ 17, 2019 20:42\nތީ ނަފުސާނީ ބަލިމީހެއް. ޢޭނާއަށް ބޭނުންވާ ފަރުވާ ލިބޭނީ އިންޑިޔާއިން. ގެރަީގެ ނަޖިސް ބޯންދިނީމާ ރަނގަޅުވެދާމެ. މާދަމާ ﷲ ހަޟްރަތަށް ދޮޔައީމާ އެގޭނެ. ޢަހަރެމެން ތިބޭނަން ބަލަން.\nޖެނުއަރީ 17, 2019 20:43\nމީމަގޭ ކޮއެ.. އުފާ އުފާއްތަ.\nޖެނުއަރީ 17, 2019 20:44\nމީ ސަތޭކަ ޕަސެންޓު މިސްލިމް ގައުމެއް އެކަމު މިތާކު އިސްލާމީ ސަރި އަތެއް ނުހިގާ\nޖެނުއަރީ 17, 2019 21:01\nޢަދި އޮތީ ކުރިއަށް ކަލޭމެން ރުހުނަސް ނުރުހުނަސް. ލާދީ ނީ ސަރުކާރެއް ގައި ލާދީނީ ކަންކަން ގިނަވާނެ. ބަލަންތިބޭ އުޅޭ ހުރިހާ އެންމެން ފާޅުވާނެ.\nޖެނުއަރީ 17, 2019 21:03\nމީނައަށް ކިޔަނީ އުފާ\nޖެނުއަރީ 17, 2019 21:07\nމީ ނައިފަރު އުފާ ކިޔާކުއްޖެއް. ސްރީލަންކާގަ ދިރިއުޅެނީ\nޖެނުއަރީ 17, 2019 21:09\nތިޔަކު ނެތެއްނު އޭނަޔަކަށް ބިރެއް . އެއްވެސް މީހަކަށް އެއްވެސް ދީނެއް މަޖްބޫރެއް ނުކުރާނެތާ. ރާއްޖޭގައިވެސް އިންސާނީ ހައްގުތައް ދަމަހަށްޓާނެއެއްނު؟ އޭނާ އުޅޭ ދީން ގޯހިއްޔާ އޭނައެއް ނަރަކައަށް ދާނީ. ޝޭޚުންނެއް ނޫނެއްނު. ޝޭޚުން އުޅޭ ގޮތް ގޯހިއްޔާ ޝޭޚުންނެއްނު ދާނީ؟\nޖެނުއަރީ 17, 2019 21:43\nތީ ކަލޭގެ ހަގީގީ ވިސްނުން ކަމަށް ވާނަމަ ކަލޭވެސް ތިހިރީ ގެއްލުމެއްގެ ތެރޭ\nޖެނުއަރީ 18, 2019 00:40\nޢެމީހެއްގެ ފެންވަރުން މުންކަރާތްތައް ނަހީކުރަންޖެހޭ\nޖެނުއަރީ 17, 2019 21:13\nތިޔަ މީހަކު ތިޔަކަމެއް ކުރާތާ2އަހަރު ވަރު ވެދާނެ.. ވަގުތަށް އަދި ކިރިޔާ ތިޔަ ރޭކާލީ\nޖެނުއަރީ 17, 2019 21:26\nރާއްޖޭގެ އާދަކާދަތަކާއި ސަގާފަތްތަކާ ދެކޮޅު ޚިޔާލުތައް ރާއްޖޭގައި ފާޅު ކުރުމަށް ފަސޭހަވެ މަގު އަލިވީމަ ކަލޭ އަވަހަށް ތިއައީ ދޯ؟ މިތަނަށް ކޯފާއެއް ނުފޮނުއްވަނީސް މި ބައިގަނޑު މިތަނުން ރައްކާވާން އުޅޭ.\nޖެނުއަރީ 17, 2019 21:30\nދީނާދެކޮޅު މީހުން ގިނަވެއްޖެ. ބަލަން ތިއްބާ މިއޮތްދަނީ ގޯހުން ގޯހަށް. ވެރިކަން ކުރާ ޕާރޓީންވެސް ދެނީ ހިތްވަރު.\nކަލޭމެން ތީ ބުއްދިއެއް ވާ ބައެއް ނޫން.. ހެޔޮ ނުބައި ނޭނގެނީ އެހެންވެ. އިންސާނުން ކަމުގަވެސް ނުފުދޭ ބައެއް ތީ.\nގ.ކެނެރީގެ ނަސިދު ދައްކަމުނަދާ ވާހަކަތަކެކޭ ތިޔަ ބުނާ އަންހެންމީހާ ދައްކާ ވާހަކަތަކެކޭ ހުރީ ކޮންތަފާތެއް ؟ ނަސީދުގެ ވާހަކަ ނުދައްކަނީ ކީއްވެ ؟\nޖެނުއަރީ 17, 2019 21:58\nރަނުގެ އެއްޗެއްގެ ބަދަލުގައި ރަތުލޮއިގަނޑެއް އެކަކުވެސް ނުނަގާނެ. އަސްލު ރަނަކީ ކޮބައިކަން އެކުއްޖާއަށް ދައްކައިދީ. ރަތުލޮއިގައި ރަނުގެ ގިރިޓީއެއް ކޮށްގެން އުޅޭނަމަ އެކަން ސިއްރުކުރަން ލައްކަ ހިންތާ ހަދާނެ. ތިކުއްޖާއަށް ފެނިފައިވަނީ ތެދުމަގު ނޫންނަމަ ރީއްޗަށް ބިރުނުދައްކާ އެކަން ސާބިތުކޮށް ދައްކާ. އަސްލު ރަނަކީ އަސްލުކަން ސާބިތުކޮށްދޭކަށް ދައްޗެއް ނުާނެ.\nޖެނުއަރީ 18, 2019 00:21\nދައްތަ ހާދަ ދެރަވީ. ޒަމްޒަމަކީ ރަނެއް ނޫން ޒަމްޒަމަކީ ޒަމްޒަމް ތިކަހަލަ އެއްޗެއް ތިކިޔަނީ. ސަންގުމަރުމަރަކީ ސަންގުމަރުމަރެއްނޫން. އއެަކަހަލަ އެއްޗެއް ތިކިޔަނީ... މަވެސް ދެރަވެއްޖެ.ސޯހޯޓް\nޖެނުއަރީ 18, 2019 08:28\nއަސްލު ރަންފެނި އެކަމަކު އެއީ އަސްލުރަންކަމަށް ޤަބޫލުނުކުރާނަމަ އެމީހާޔަކީ އެއްވެސްކަމެއްގެ އަސްލު ޤަބޫލުކުރާމީހަކަށްނުވާނެ ވީމާ، އަސްލު ދީނަކީ އިސްލާމްދީންކަން ޤަބޫލުނުކުރަނީ!\nޖެނުއަރީ 17, 2019 22:25\nމީ ހަމަ ސީދާ ނަޝީދު ބުނެގެން ހަރަދުކޮށްގެން ގަންނަ ގަނޑެއް. މިބައިމީހުންނާއި މިބައިމީހުންގެ ރޫހާނީ ލީޑަރު ނިކަމެތި ނިމުމަކުން ނިންމަވާންދޭވެ. މިމީހުން އިސްލާހު ކުރަން އުޅޭބަޔަކުވެސް ކާފަރުވެދާނެ.\nޖެނުއަރީ 17, 2019 22:27\nނަން ހާމަ ކޮށްބަލަ\nޖެނުއަރީ 17, 2019 22:34\nމަގުމަޗަާް ކުނިއަޅާ ނިކަމެތި މީހާގެ ނަން އިއުލާން ކުރާނެ\nޖެނުއަރީ 17, 2019 22:41\n"ލާދީނީ" ބުރޭންޑު މިރާޢްޖޭގައި އެންމެ ބޮޑަށް ޕްރޮމޯޓުކޮށް އިޝްތިހާރުކުރަނީ..ބައެއް ޝޭޚުންނާއި ބައެއް މީޑިއާތަކެވެ.\nލާދީނީ މީހުންނަށް ދީނަށް ގޮވާލުމުގެ ބަދަލުގައި އެމީހުންގެ ވާހަކަތައް މީޑިޔާގެ ފަލަސުރުޙިތަކަށް އެރުވުމާއި ބޭކާރު ގޮތުގައި އެމީހުންނާ ޖަދަލުކޮށް އެމީން އިޝްތިހާރުކުރަނީ މީޑިޔާއެވެ. މީޑިޔާގެ ބޭނުމަކީ އެމީޑިޔާއެއް ޤަބޫލުކުރާ ސިޔާސަތު ކޮންމއ ގޮތެއްހަސާފަވިޔަސް ޕްރޮމޯޓުކުރުމާއި އިދިކޮޅިު ނިސްބަތްކޮށް އާއްމުން ތެރޭގައި ފަތުރަން ބޭނުން ވާހަކައެއް ފެތުރުމެވެ.\nއެމީހުންނާއި ބައްދަލުކޮށް ދީނުގެ ކަންކަން އޮޅުން ފިލުވައިދީ މުސްލިމުންގެ އަދަދު ގިނަކުރަން އުޅޭ މީޑިޔާއެއް ނެތެވެ.\nމިކަމުގެ ސަބަބުން ދީނާއި ދުރަށް މީސްތަކުން ދިޔުމަށް މަގުފަހިވެއެވެ.\nޖެނުއަރީ 17, 2019 22:45\nމީނާ ހިފާ ހައްޔަކުުަރަންވީ\nޖެނުއަރީ 17, 2019 23:04\nމިކަމާ އެއްގޮތަކަސް ކަންބޮޑުވާނެ ކަމެއް ނެތް ދުނިޔެ ގިޔާމަތް ވުމުގެ އަލާމާތް ތައް މިފެންނަނީ ދީން ގަބޫލް ނުކުރާ މީހުން ގިނަވުމާއި.ޖަލްސާތަކުގައި ކުރީގެ ރައީސް ސުން ފާޅުގައި ދީނައް ޖޯކުޖަހާއިރު އެކަމާ އައްޖަހާ ބޭފުން ގިނަވުމާ\nޖެނުއަރީ 19, 2019 10:07\nފިތުނަ ފަސާދަ އުފައްދަން ކުރީސަފަށް އަންހެނުން ނިކުންނާނެ\nޖެނުއަރީ 17, 2019 23:29\nފުލުހަށް ނުގެންދާނެ މީނާ.. ނަޝީދާއި އިބުރާ އަދި ޝަހިންދާ ލައިކްވާ ކަހަލަ ވާހަކަ ދައްކާތީ..!\nދީނީ ނުވަތަ ތުބުޅި ލީ ކުއްޖަކު ބަހެއް ބުނެ.. އެއްޗެއް ޕޯސްޓް ކޮށްފިނަމަ ފުލުހުން ފިޔަވަޅުވެސް އަޅާނެ.. ސުވާލުވެސް ކުރާނެ..\nޖެނުއަރީ 18, 2019 00:43\nމީހިފިނުހުންނަ މަންޖެއެއް ޓްރަވަލް ފޮޓޯގްރާފަރެއްނޫން އެއީކީ އެއްބަޑު ކޮއްކޮ ކިޔަވަދޭން ނަމުގަ މިހާރު އުޅެނީ މެލޭސިއާގަ. ފިރިމީހާއިއެކު. ފުރަތަމަ މީހަކާއިދެފަ ވަރިކުރީ މިހާރު ހުރީކިހިނެއްކަމެއް ނޭގެ އާއިލާ އެހެން ކުދިންކޮޅު ކިހިނެއްބާ ތިބީ ؟؟ އިބިލީހުގެ ބަސްނާހާފި ނަމަ ކިތަންމެހާވެސް ރަގަޅު.\nޖެނުއަރީ 18, 2019 01:12\nއިސްލާމީ ޝަރީޢަތް ނުހިނގާ ހަމައެކަނި އޮތް %100 އިސްލާމީ ޤައުމު ރާއްޖެއަކީ.\nޖެނުއަރީ 18, 2019 01:32\nގައުމުގެ ވެރިންނާއި މަޖްލިސް މެމްބަރުންނާއި ޝަރުއީނިޒާމް ދަމަހައްޓާ ފަރާތްތަށް މިކަންކަން ރަނގަޅުކުރަން ޖެހޭ... އިސްލާމީ ޝަރީއަތް ގާއިމްކުރަން ޖެހޭ...\nޖެނުއަރީ 18, 2019 01:47\nތިޔަވަރުގެ މީހަކަށް ހަމަ އެއްވެސް އަދަބެެއް ނުދީ ތިޔަ ހުރީ ކީއްވެގެން ބާ..؟ ބޮލުން ރޮދި ކެނޑިފަ ތޯ އެއްޗެއް ....މުރުތައްދު ވެފައި އެހުރީ ???\nޖެނުއަރީ 18, 2019 02:58\nކޮބާ ވަލުޒިނީ ފޮރުވާފަތަ\nޖެނުއަރީ 18, 2019 03:47\nތިޔަމީހާ އެއީ ކޮންމެމީހަކު ކަމުގާ ވިޔަސް ހެޔޮ މިގައުމުން ބޭރުކުރޭ ނޫނީ ޖަލު ގެކުޑަގޮޅިޔަށްލާ ބަންދު ކުރޭ\nޖެނުއަރީ 18, 2019 04:12\nޖެނުއަރީ 18, 2019 05:08\nއެމަންޖެ ތިކުރަނީ އިސްތިހާރު ތިހެން ހެދީމަ ހައްތާ އިތުރުވާނީ\nޖެނުއަރީ 18, 2019 06:49\nތިޔަބުނާ ބުނާއަންހެނާ އަކީ ހަމަހޭގަ ހުރިމީހެއްތޯބެލުން މާރަނގަޅު ވާނެ އަންހެނުންވެސް. ގިނަފަހަރުތިބެނީ މަސްތުގެ ހާލަތުގައި ތިޔަބުނާ ޅާނޏެސްރަނގަޅަވިއްޔާ އުޅޭނީ އެފަދަހާލެއްގާ ކަންކަށަވަރު\nޖެނުއަރީ 18, 2019 08:18\nއަވަހަށް މަރުކާޒެއް ހުޅުވާ އެމީހުންނާ އެހީވާންވީ.\nޖެނުއަރީ 18, 2019 09:44\nޖެނުއަރީ 18, 2019 11:11\nއަންނިއަށް ބާރެއް އޮތިއްޔާ ތިކަން ހިންގާނެ އަބަދުވެސް. އެމް.ޑީ.ޕީ އަށް ވެރިކަން ނުދެވިގެން ތެޅިފޮޅުނު ޝައިޚުން މިކަމުގެ ޒިންމާ ފުރިހަމައަށް ނަގަންޖެހޭނެ. މިހާރު އެމީހުން އުޅޭކަންވެސް ނޭނގޭ. ޤައުމުގެ ވެރިޔަކު ހުންނަކަމެއްވެސް ނޭނގެ.\nޖެނުއަރީ 18, 2019 11:21\nމިދުނިޔެ އަށް އިސްލާމްދީން ފޮނުއްވީސުރެ މިދުނިޔެ ނިމިދަންދެން އިސްލާމްދީނަށް ފުރައްސާރަ ކުރާނެ މީހުން މިދުނިޔޭގައި އުޅޭނެކަމަށް ﷲސުބްޙާނަހޫ ވަތަޢާލާ އާއި އެކަލާގެ ރަސޫލާ ވަނީ އަންގަވާފައެވެ. އެމީހުންކިތަންމެ ނުރުހުނަސް ދުނިޔެ ނިމިދަންދެން އިސްލާމްދީން ދުނިޔެމަތީގައި ދަމަހައްޓަވާނެކަމަށް ﷲގެ ވަޙީގެ ބަސްފުޅުގައިވެއެވެ. ވީއިރު އިސްލާމްދީނުގެ ދެކޮޅުވެރިންނަކީ އެމީހުންގެ އަމިއްލަ ހަލާކު އަމިއްލައަށް ހޯދާ މީހުންނެވެ.އިސްލާމް ދީން ޤަބޫލުކޮށް އެދީނަށް ތަބާވާ މީހުން މިކަމަކާ ދެކޮޅެއް ނުހާދާނެއެވެ.\nޖެނުއަރީ 18, 2019 11:29\nފާޅުގައި ދީނަށް ފުރައްސާރަ ކުރާ މީހެއްގެ ފޮޓޯ އާންމުނުކުރުމަކީ ހިތާމަކުރާކަމެއް.؟\nޖެނުއަރީ 18, 2019 11:53\nކާފަރުންގެ ވެރިކަމެއް އައިމަ ކާފަރުންނަށް ހިއްވަރު ލިބި\nކާފަރު މުނާފިޤުންތައް ފާޅުގައި ބަސް ބުނަން ފެށުމަކީ\nޖެނުއަރީ 18, 2019 14:05\nސަރުކާރުގެ އެއްވެސް ލެވެލްއަކުން މި މީހާގެ އަމަލުތައް ކުއްވެރިކުރާތަނެއްވެސް އަދި ތަހުގީގުކޮއް ފިޔަވަޅުއަޅާ ތަނެއްވެސް ނުފެނޭ. މިކަމުން މި ސަރުކާރުގެ ޕުރައިއޯރިޓީސްތަކާއި އަދި ދީނައް އޮތް ޕޮލިސީ ވަރައް ރަނގަޅައް ހާމަވެއްޖެ.\nޖެނުއަރީ 18, 2019 15:26\nފާޅުގައި ދީނަށް ފުރައްސާރަކުރާ މީހުންގެ ނަން ހާމަކޮށް ފޮޓޯ ހާމަކުރަން ޖެހޭ މިފަދަ ނުބައި މީހުން އެންމެނަށް އެނގެންޖެހޭނެ.\nޖެނުއަރީ 18, 2019 15:30\nއެމް.ޑީ.ޕީ އާއި ބައިވެރިވެ ގައުމަށް ގައްދާުރު\nބަޔަކު ގެނައި މިސަރުކާރު ގެނައީ ތަފާތު\nދީންތަށްވެސް ގެނައުމަށް އެއްބަސް ވެވިގެން\nކަމަށް ދެކެން މިސަރުކާރުގެ ބޮޑުން އިސްލާމް\nދީނާ ދެކޮޅު ހައްދަވަން ފާޅުގަވެސް ނިކުންނާނެ\nމަޖްލީސް ކަންތައް ނިމިގެން. ކޮބާ އަނގަ ބޮޑު\nއިމްތިޔާޒް ފަހުމީ (އިންތި)\nޖެނުއަރީ 18, 2019 17:38\nޗޭ އަހުންގެ ތިއްތިގެ އުފާ\nއަހުންނަށް އެކޮއި ކިޔަނީ އިންތި ކުޑަބެ\nޖެނުއަރީ 18, 2019 18:56\nވަޅުދިޔަހިއްކާއިރު އަޑި ހަލުވާލީމާ އަޑީގައިހުރި ކިލާ ތަކާ ވެލިތަކާ ވަޅުފެހިތައް ފެންމައްޗަށް އަރާހެން، ލާދީނީ ސަރުކާރު އައުމާއެކު ލާދީނީ ކުނިތައް ފައުޅު ވާންފަށައިފިއެވެ.\nޖެނުއަރީ 18, 2019 22:18\nޢާނ ތީ އުފާ މަވެސް ދަންނަން ކުރީގަވެސް ވަރަށް ރީއްޗަށް އުޅުނުކުއްޖެކޭތީ ފިރިހެންކުދިންނާ އެކު\nޖެނުއަރީ 19, 2019 10:05\nޖެނުއަރީ 18, 2019 22:33\nލާދީނީވީމާ ދިމާވާ އެންމެ ބޮޑު މައްސަލައަކީ ކޮބާ؟ އެމީހަކަށް ސުވަރުގެ ނުދެވެނީތަ؟ އެހެންވިއްޔާ ރާއްޖެ ފިޔަވާ ދުނިޔޭގައި ގިނަވާނީ އެބަގަ ދޯ؟\nޖެނުއަރީ 18, 2019 22:38\nމިކަހަލަ މީހުން ރާއްޖެ ނާދެވޭގޮތަށް އެމީހަކު އުޅޭ ގައުމަކަށް ފޮނުވާލަންވީނު! ނޫނީ ދީނުގަ އޮތް އަދަބު އެމީހުންނަށް ދޭންވީނު!\nޖެނުއަރީ 19, 2019 09:56\nދުނިޔޭގައި ހިނގާ ކޮންމެ ލޭ އޮހޮރުވުމެއްގައި ކޮންމެ ފިތުނަ ފަސާދައެއްގެ އެންމެ އަޑީގައި ތިބެނީ އަންހެނުން. ހިސްޓްރީއަށް އަދި މިހާރުވެސް ކަންކަން ހިނގާގޮތަށް ބަލާލުމުން މިކަން ވަރަށް ސާފް\nޖެނުއަރީ 19, 2019 10:24\nމަދު ބައެއްގެ ސަބަބުން އަޅަމެންނަށް ކޯފާ އެއް ނުފޮނުއްވާދޭވެ\nޖެނުއަރީ 19, 2019 12:02\nމިއަންހެނާގެ ވަނަވަރު ހާމަކުރުމަށް ވަގުތަށް ގޮވާލަން. މީނަ ލަދުގަންނަވަށް ޖެހޭނެ.\nނޫސްވެރިންވެސް އެމީހުންގެ ވާޖިބު ރަނގަޅަށް އަދާކުރޭ.\nޖެނުއަރީ 19, 2019 12:30\nތިމީހާ ރާއްޖެއިން ބޭރު ކުރަން ޖެހޭ\nމި ކަލާ ނުބައި މީހުން ގެ ފޮޓޯ އަދި ނަން ހާމަ ކުރުމަށް ފަސް ޖެހެނީ ކީއްވެ..\nޖެނުއަރީ 21, 2019 20:29\nމަޖްލިސް މެމްބަރ ޢިމްތިޔާޒް ފަހުމީ އަށް ބޮޑުބޭބެ ކިޔާ މީހެއްމީ\nމަޝްހޫރު މުހުތާރު.ފަހުމީގެ ދަރިއެއް\nއޮކްޓޯބަރ 20, 2019 15:00\nޢެހެންތާވާނީ، މިހާރުގެ ވެރިކަމަކީ ލާދީނީ ފިކުރުގެ ވެރިކަމެށް\nއޮކްޓޯބަރ 20, 2019 23:07\nމިހާރުވެސް ކަލޭމެން އުޅެނީ އޮރިޔާމުންނެއް ނޫންތަ؟؟ މިހާރު ތިޔަ އުޅެނީކީވެސް އިސްލާމްދީނަކަށް ނޫން. ދެން އުޅެން ބޭނުންވާގޮތަށް އުޅެފާ އިލްމުވެރިންނޭ ނުކިޔާ.. ހިތުން ދިވެހިންގެ ފަރާތުން ހަމްދަރުދީ ހޯދަން. ތިޔަކަހަލަ ހައެކަމީހުން ތިޔަހެން އަދި ބުނާ އެއްޗަކުން ދިވެހިންނެއް ނުގުޑާނެ. ކަލޭމެން އޮރިޔާމުން ދީނަށް ހަޖޫޖަހަމުން ދުވަނީ މަރުނުވާނެ ކަމަށްދޯ.\nދުނިޔެ މަތީގައި ވެސް ބާކީވެ މާޔޫސްވެ، ހަރާމް ކުރެއްވި ހުރިހާ ކަމެއް ކުރެވި، އަމިއްލަ ގައުމުގައި ނޫޅެވި ކާފަރުންނާއި އެކު އުޅެ ކްއީން އައިޝާ ހެދި ތިމަންނާ މިހުރީ މަހްޝަރު ބިމުގައި އޭ ކިޔާގެން އުޅޭ ތިކަހަލަ ނުވިސްނޭ ޖާހިލުން.\nއޮކްޓޯބަރ 22, 2019 18:51\n. މިހެން އުޅޭ ކިތަންމެ ބަޔަކު ފަހުން ވިސްނިގެން ޢިިީއްފަތްތެރިިވެގެންއުޅޭ. މީނަޔަށްވެސް ލަޓޯފަޓޯ ވެގެން އުޅެވެނީ ކިހާދުވަހަކުތޯ ބަލަން އަހަރުމެން ތިބޭނަން އިންޝާ ﷲ..


SunOnline: Majlis raees kamah MDP in nerey membaru kanda elhun 27 gai\nމަޖިލީހުގެ ރައީސް ކަމަށް އެމްޑީއިން ނެރޭ މެމްބަރު ކަނޑައެޅުން 27 ގައި\nނަޖާހު މަސްއޫދު 22 May 2019, 23:46\nމަޖިލިސް ރައީސް ކަމަށް އެމްޑީޕީން ޝައުގުވެރިކަން ފާޅު ކުރި ފަސް މެމްބަރުން ---\nނަވާރަ ވަނަ ރައްޔިތުންގެ މަޖިލީހުގެ ރައީސް ކަމަށް އެމްޑީއިން ނެރޭނެ މެމްބަރަކު މި މަހުގެ 27 ވަނަ ދުވަހު އެ ޕާޓީއިން ކަނޑައަޅާނެކަން "ސަން"އަށް ކަށަވަރުވެއްޖެ އެވެ.\nރައްޔިތުންގެ މަޖިލީހުގެ ރައީސްގެ ރޭސް ހޫނު ވަމުން އަންނަ އިރު، އެމްޑީޕިގެ ތެރެއިން މިވަގުތު އެ މަގާމަށް ކުރިމަތިލެއްވުމުގެ ޝައުގުވެރިކަން ފާޅު ކުރައްވާފައި ވަނީ ވިލުފުށި ދާއިރާގެ އިންތިހާބީ މެމްބަރު ހަސަން އަފީފް އާއި ހިތަދޫ އުތުރު ދާއިރާގެ މެންބަރު މުހައްމަދު އަސްލަމްއާއި އައްޑޫ މީދޫ ދާއިރާގެ މެންބަރު ރޮޒައިނާ އާދަމް އާއި މަރުދޫ ދާއިރާގެ މެންބަރު އިބްރާހިމް ޝަރީފް އަދި މެދު ހެންވޭރު ދާއިރާގެ މެންބަރު އަލީ އާޒިމެވެ.\nއެމްޑީޕީއިން ރައްޔިތުންގެ މަޖިލީހުގެ ރައީސް ކަމަށް ނެރޭނެ މެމްބަރަކު ހޮވާނީ އެ ޕާޓީގެ ޕީޖީ ގްރޫޕުގެ ތެރޭގައި ނަގާ ވޯޓަކުންނެވެ. އެ ވޯޓު އޮންނާނީ މި މަހުގެ 27 ވަނަ ދުވަހުކަން އިތުބާރު ހުރި މަސްދަރަކުން "ސަން"އަށް ވަނީ ކަށަވަރުވެފައެވެ. އެ ދުވަހު ނަގާ ވޯޓަށް ފަހު ހޮވޭ މެމްބަރަކަށް މަޖިލީހުގައި ވޯޓުލުމަށް ޕާޓީގެ ޕީޖީ ގުރޫޕުގައި ވިޕެއް ނެރޭނެކަންވެސް ވަނީ އެނގިފައެވެ.\nއެކަމާއި ގުޅިގެން އެމްޑީޕީގެ ސެކެޓްރީ ޖެނެރަލް އަނަސް އަބްދުއް ސައްތާރާ ސުވާލު ކުރުމުން އޭނާ ވަކި ޖަވާބެއް ނުދެއްވި އެވެ.\nމިރޭ ރައީސް އިބްރާހިމް މުހައްމަދު ސޯލިހު ވަނީ، މަޖިލީހުގެ ރައީސްގެ މަގާމަށް ހަސަން އަފީފް އެކަށީގެންވާ ކަމަށް ވިދާޅުވެ، އެމަނިކުފާނު އަފީފަށް ތާއީދު ކުރައްވާ ކަމަށް ދެކެވޭ ވާހަކަތަކަށް ބުރަދަން ދެއްވައިފައެވެ.\nރައީސް ސޯލިހު އަފީފަށް ތާއީދު ކުރައްވާ ވާހަކަފުޅު ދައްކަވާފައި ވާއިރު އެމްޑީޕީގެ ރައީސް އަދި މައްޗަންގޮޅި މެދު ދާއިރާގެ އިންތިހާބީ މެމްބަރު ރައީސް މުހައްމަދު ނަޝީދު ވަނީ އަސްލަމްއަށް ތާއީދު ކުރައްވާ ވާހަކަފުޅު ދައްކަވާފަ އެވެ.\nނަވާރަ ވަނަ މަޖިލީހަށް އިންތިހާބުވެވަޑައިގެންނެވި މެމްބަރުން ހުވާކުރުން އޮންނާނީ މި މަހުގެ 28 ވަނަ ދުވަހުގެ ރެ އެވެ. އެރޭ މެމްބަރުން ހުވާ ކުރުމަށް ފަހު މަޖިލީހުގެ ރައީސްއާއި ނައިބު ރައީސް ހޮވުމުގެ ޖަލްސާ އޮންނާނީ ހަމަ އެރޭ 10:30 ގައި މަޖިލިސް ކުރާ ގޭގަ އެވެ. މަޖިލީހުގެ ރައީސާއި ނައިބު ރައީސް ހޮވަން މަޖިލީހުގައި ނަގާނީ ސިއްރު ވޯޓެކެވެ.\nފިލި މައްސަލައިގައި އަދީބުގެ ޝަރީއަތް މިއަދު\nރައީސް ނަޝީދު، މާކަނާ ޝޯގެ ދިފާއުގައި


ފުޓުބޯޅަ ކުޅުންތެރިން މާސްކުގައިMikal News\nފުޓުބޯޅަ ކުޅުންތެރިން މާސްކުގައި\n20 މެއި 2015, 23:45 |\nޔޫރަޕުގެ ބޮޑެތި ލީގުތައް ނިމެމުން ދާއިރު މާސްކްގައި ކުޅޭ ކުޅުންތެރިންނަކީ ފާހަގަކޮށްލަން ޖެހޭ ބައެކެވެ. ފުޓުބޯޅަ ކުޅޭ އިރު މާސްކު އެޅުމަކީ އެހާ އާއްމު ކަމެއް ނޫނެވެ. ނަމަވެސް މާސްކްގައި ކުޅޭ ކުޅުންތެރިންނަކީ ފާހަނގަކޮށްލެވޭ ފަދަ، ޓީމަށް މުހިންމު އަދި ކުޅިބަލާ މީހުން ޝައުގުވެރިވާ ފަދަ ކުޅުމެއް ދައްކަމުން ދާބައެކެވެ.\nއެގޮތުން މި ނިމޭ ސީޒަނުގައި ފާހަނގަކޮށްލެވޭ ކުޅުތެރިންގެ ތެރޭގައި ބެޔާން މިއުނިކްގެ ލެވެންޑޯސްކީ އާއި ޗެލްސީގެ ގޯލް ކީޕަރު ޕީޓަރ ޗެކް، މިޑްފިލްދަރ ސެސް ފެބްރިގާސް އަދި ޕީއެސްޖީގެ ކެޕްޓަން ތިއާގޯ ސިލްވާ ހިމެނެއެވެ.\nމީގެ އިތުރުން ވެސް މާސްކް އަޅައިގެން ކުޅެފައިވާ މަޝްހޫރު ކުޅުންތެރިންގެ ތެރޭގައި، ޕައުލޯ މަލްޑިނީ، ޗެލްސީގެ ފެނާންޑޯ ޓޯރޭޒް، ޖޯން ޓެރީ، ޑެމްބާ ބާ، ރަމިލްރޭސް، ޕެރިސް ސެއިންޓް ޖާމެންގެ ބްރެޒިލިއަން ވިންގު ނީނެ، އިނގިރޭސި ވިލާތުގެ ޕޯލް ގެސްކޮއިން، ތުރުކީގެ ސާވެޓް ސެޓީން، ކްލާސް ހަންޓްލަރ، ޑެންމާކުގެ ނިކްލަސް ބެޓްނަރ، އާސެނަލްގެ ތިއޯ ވޯލްކަޓް، ވިގަން އެތްލެޓިކްގެ މެކް އާރތަރ، ޔުވެންޓަސްގެ ޑާވިޑް، އެތްލެޓިކޯ މެޑްރިޑުގެ މަންޒުކިޗް، ޝާލްކޭގެ މެޒެލްޓަރ، ބެޔާން ލެވަކޫސަންގެ ރޮބިން ޑަޓް، އޭސީ މިލާންގެ ޕަޒޯ، ބާސެލޯނާގެ ކުރިގެ ކެޕްޓަން ކާލޯސް ޕުޔޯލް އަދި ލާޒިއޯގެ ގޯލްކީޕަރު މާޗެއްޓީ ހިމެނެއެވެ.\nމިކުޅުންތެރިން މާސްކުގައި ކުޅެނީ ކީއްވެ؟\nމާސްކުގައި ކުޅެން ކުޅެން ހުއްދަ އޮންނަނީ ސަލާމަތީ ގޮތުން ބޭނުންކުރެވޭ މާސްކަކަށް ވެފައި މާސްކް އަޅާ ކުޅުންތެރިޔާ ކުޅެން ބޭނުންވުމާއި އެކުޅޭ ގައުމެއް ނުވަތަ ޓީމަކުން އެފަދަ ކުޅުންތެރިޔަކު ލައްވާ ކުޅުވަން ބޭނުން ވެއްޖެ ޙާލަތެއްގައި އެކަންޏެވެ. މަތީގައި އެފާހަނގަ ކުރެވުނު ކުޅުންތެރިންގެ އިތުރުން އެހެން ކުޅުންތެރިން ވެސް މާސްކުގައި ކުޅެނީ އެކުޅުންތެރިޔަކަށް ލިބިފައިވާ އަނިޔާއަކަށް ސަލާމަތީ ގޮތުންނެވެ. އަދި އެކުޅުންތެރިންނަކީ ޓީމަށް އެހާ މުހިންމު ކުޅުންތެރިންނަށް ވެފައި އެކުޅުންތެރިން ވެސް ކުޅެން ބޭނުން ވެގެންނެވެ. މިފަދަ ކުޅުންތެރިންނަށް ކުޅިބެލުންތެރިން ގެ ޚާއްސަ ސަމާލުކަމެއް ވެސް ލިބެއެވެ.


Raees felivarah vadaigen masverinnah dhimaavaa dhathithah olhunfiluvvaifi - vNews.mv\nރައީސް ފެލިވަރަށް ވަޑައިގެން މަސްވެރިންނަށް ދިމާވާ ދަތިތައް އޮޅުންފިލުއްވައިފި\nހަދީޖާ އާނަސްތު 26 November 2020, 17:07\nރައީސުލްޖުމްހޫރިއްޔާ އިބްރާހިމް މުޙައްމަދު ޞާލިޙް މިއަދު ފެލިވަރަށް ވަޑައިގެން މަސްވެރިނަށް ދިމާވާ ދަތިތަކާއި ގޮންޖެހުންތަށް އޮޅުން ފިލުއްވައިފިއެވެ.\nރައީސުލްޖުމްހޫރިއްޔާ އިބްރާހިމް މުޙައްމަދު ޞާލިޙް މިއަދު މެންދުރުފަހު ޅ. ފެލިވަރަށް ކުރެއްވި ޒިޔާރަތުގައި ވަނީ ފެލިވަރު ފިޝަރީޒް ކޮމްޕްލެކްސްގެ އެކި ސަރަޙައްދުތައް ބައްލަވާލައްވާފައެވެ. އެ މަނިފާނު ފެލިވަރަށް ވަޑައިގެންނެވީ، ފާދިއްޕޮޅަށް މިއަދު ކުރައްވަމުން ގެންދަވާ ރަސްމީ ދަތުރުފުޅުގެ ތެރެއިންނެވެ.\nއެގޮތުން އެމަނިކުފާނުވަނީ އެ ވަގުތު ފެލިވަރު ފަޅުގައި އޮތް މަސްދޯންޏަކަށް އަރާވަޑައިގެން ދޯނީގައި ތިބި މަސްވެރިންނާ ބައްދަލުކުރައްވައި މަސްވެރިނަށް ދިމާވާ ދަތިތަކާއި ގޮންޖެހުންތަށް އޮޅުން ފިލުއްވާފައެވެ. މި ބައްދަލުވުމުގައި މަސްވެރިން ވަނީ އައިސް ލިބުމުގައި ހުރި ދަތިތަކާއި މަސްކިރުމުގައި ދިމާވާ ދަތިތަކުގެ މަޢުލޫމާތު ރައީސުލްޖުމްހޫރިއްޔާއާ ހިއްސާކުރައްވާފައެވެ. އަދި އެ މަނިކުފާނު ވަނީ މަސްވެރިންނަށް ދިމާވާ މައްސަލަތައް ޙައްލުކުރުމަށް ސަރުކާރުން މަސައްކަތްކުރަމުން ދާކަން ހާމަކުރައްވައި އެ މައްސަލަތައް ހައްލުކުރައްވާނެކަމުގައި ވިދާޅުވެފައެވެ.\nރައީސުލްޖުމްހޫރިއްޔާ ފެލލިވަރަށް ކުރެއްވި ޒިޔާރަތުގައި ވަނީ ފެލިވަރު ފިޝަރީޒް ކޮމްޕްލެކްސްގެ އެކި ސަރަޙައްދުތައް ބައްލަވާލައްވާފައެވެ.\nމި ޒިޔާރަތުގައި ރައީސުލްޖުމްހޫރިއްޔާ ވަނީ މަސްވެރިންގެ މެރީނާގައި ބަހައްޓާފައިވާ 4000 މެގަޓަނުގެ އައު ކޯލްޑް ސްޓޯރޭޖްގެ ފަރުމާ ބައްލަވާލައްވާފައިވެއެވެ. އެއަށްފަހު އެ މަނިކުފާނު ވަނީ ކޯލްޑް ސްޓޯރޭޖް އެޅުމަށް ބިން ހިއްކާ ސަރަޙައްދަށް ޒިޔާރަތްކުރައްވާ، އެ ތަން ވެސް ބައްލަވާލައްވާފައެވެ.\nމީގެ އިތުރުން ރައީސުލްޖުމްހޫރިއްޔާ ވަނީ ފެލިވަރުގައި މިހާރު މަސްގަނެ ރައްކާކުރުމަށް ބޭނުންކުރާ ކޯލްޑް ސްޓޯރޭޖްގެ ހާލަތު ބައްލަވާލައްވައި، މަސްބަންދުކުރާ ކާރުޚާނާގެ މަސައްކަތްތައް ކުރިއަށްދާ ގޮތް ބައްލަވާލައްވާފައެވެ. މިހާރު ބޭނުންކުރާ ކޯލްޑް ސްޓޯރޭޖް ހުރި ޢިމާރާތް ވަނީ ވަރަށް ބޮޑަށް ބާވެފައެވެ. އަދި، މި ސްޓޯރޭޖްގެ އައިސް އުފައްދާ މިންވަރަކީ މިހާރަށް އެންމެ އެކަށީގެންވާ މިންވަރެއް ނޫން ކަމުން، އިތުރަށް އައިސް އުފެއްދުމަށް ކޯލްޑް ސްޓޯރޭޖްގެ ކެޕޭސިޓީ އިތުރުކުރުމަށް ވަނީ ބޭނުންވެފައެވެ.\nއެ މަނިކުފާނު ފެލިވަރަށް ޒިޔާރަތްކުރެއްވުމުގެ ކުރިން ޅ. މާފިލާފުށްޓަށް ޒިޔާރަތްކުރައްވާ ސިފައިންގެ 66 ވަނަ އަސާސީ ތަމްރީނު ފުރިހަމަކުރި ދަރިވަރުން ސިފައިންގެ ހުވާކުރުމާއި ބަޑި ހަވާލުކުރުމަށް ބޭއްވެވި ރަސްމިއްޔާތުގައި ބައިވެރިވެ ވަޑައިގެންނެވިއެވެ. މި ދަތުރުފުޅުގައި ރައީސުލްޖުމްހޫރިއްޔާ ވަނީ މާފިލާފުށީގައި މޯލްޑިވްސް ނޭޝަނަލް ޑިފެންސް ފޯސް (އެމް.އެން.ޑީ.އެފް) ގެ އެޑިއުކޭޝަން ކޮމާންޑްގެ ދަށުން ޤާއިމުކޮށްފައިވާ ދަ ބޭސިކް ސްކޫލް (ޓީ.ބީ.އެސް) ހުޅުއްވައިދެއްވާފައެވެ.\nވިޔަފާރި ރާއްޖެ ސިޔާސީ ރައީސް އިބްރާހިމް މުހައްމަދު ސޯލިހު ރައީސުލް ޖުމްހޫރިއްޔާ


Covid 19 : Kandu ulhandhufaharuge salaamathee certificate adhi license ge muhddhathu ithurukohdheefi - One Online\nމަސް ދޯންޏެއް ކަނޑުމަތީގައި: ކަނޑުއުޅަނދު ފަހަރުގެ ސަލާމަތީ އަދި ލައިސެންސްގެ މުއްދަތު ވަނީ ކޮވިޑާ ގުޅިގެން އިތުރުކޮށްދީފައި -- ވަން ފޮޓޯ: މުހައްމަދު އައުޒަމް\nކޮވިޑް 19: ކަނޑު އުޅަނދުފަހަރުގެ ސަލާމަތީ ސެޓްފިކެޓް އަދި ލައިސަންސްގެ މުއްދަތު އިތުރުކޮށްދީފި\nކަނޑުގައި ދުއްވާ އުޅަނދުފަަހަރުގެ ސަލާމަތީ ސެޓްފިކެޓާއި ލައިސަންސްގެ މުއްދަތު ޓްރާންސްޕޯޓު އޮތޯރިޓީން އިތުރުކޮށްދީފިއެވެ.\nޓްރާންސްޕޯޓް އޮތޯރިޓީން އިއްޔެ ކުރި އިއުލާނެއްގައި ބުނީ ކޮވިޑް 19 އާ ގުޅިގެން މިމަހުގެ 12 ވަނަ ދުވަހު ރާއްޖޭގައި، ސިއްހީ ކުއްލި ނުރައްކަލުގެ ހާލަތު އިއުލާންކޮށްފައިވާތީ މިމަހުގެ އެއްވަނަ ވަނަ ދުވަހުން ފެށިގެން މުއްދަތު ހަމަވާ ކަނޑުގައި ދުއްވާ އުޅަނދުފަހަރުގެ ސަލާމަތާ ބެހޭ ސެޓްފިކެޓްތަކުގެ މުއްދަތު 30 ޖޫން 2020ގެ ނިޔަލަށް އިތުރު ކޮށްދީފައިވާ ކަމަށެވެ.\nސެޓްފިކެޓްތަކުގެ މުއްދަތު އިތުރުކޮށްދިން ނަމަވެސް އުޅަނދުފަހަރުގައި ސަލާމަތާއި ރައްކާތެރިކަމުގެ ގޮތުން ހުރުމަށް ލާޒިމުކުރާ ތަކެއްޗާއި ކަންކަން ހަމަޖެއްސުމަށްފަހު، ދަތުރަށް ފެށުމަށް އުޅަނދުފަހަރު އޮޕަރޭޓުކުރާ ފަރާތްތަކަށާއި އުޅަނދުފަހަރުގެ ވެރިންނަށާއި އަދި އުޅަނދުފަހަރު ދުއްވާ ކެޕްޓަނުންނަށް ޓްރާންސްޕޯޓް އޮތޯރިޓީން އިލްތިމާސްކުރެއެވެ.\nއަލަށް އުޅަނދެއް ރަޖިސްޓަރީކޮށް 12 މާޗް 2020ގެ ފަހުން 30 ދުވަހުގެ މުއްދަތު ހަމަވެފައިވާ އުޅަނދުފަހަރުގެ ސަލާމަތީ ސެޓްފިކެޓް 31 ޖުލައި 2020ގެ ކުރިން ހެދުމަށް ނުވަތަ އެ އުޅަނދަކީ އޮޕަރޭޓް ނުކުރާ އުޅަނދެއްކަން ބަޔާންކޮށް ރަށްރަށުގެ ރަށުކައުންސިލްތަކުން ނުވަތަ މޯލްޑިވްސް ޓްރާންސްޕޯޓް އޮތޯރިޓީން ލިޔުން ހޯދައިފިނަމަ އެ އުޅަނދެއް ޖޫރިމަނާ ނުކުރާނެ ކަމަށްވެސް އެ އޮތޯރިޓީން ބުނެއެވެ.\nޓްރާންސްޕޯޓް އޮތޯރިޓީން ބުނީ ކަނޑުގައި ދުއްވާ އުޅަނދުފަހަރުގެ ލައިސަންސްގެ މުއްދަތު މިމަހުގެ އެއް ވަނަ ދުވަހަށް ފަހު ހަމަވި ނަމަވެސް، އެ ލައިސަންސްގެ މުއްދަތު 30 ޖޫން 2020ގެ ނިޔަލަށް އިތުރުކޮށްދީފައިވާ ކަމަށެވެ.\nމީގެ އިތުރުން މިމަހުގެ އެއްވަނަ ދުވަހުން ފެށިގެން ރާއްޖެއިން ދޫކޮށްފައިވާ ސެޓްފިކެޓް އޮފް ކޮމްޕިޓެންސީ (ސީ.އޯ.ސީ) މުއްދަތު ހަމަވާ ތާރީހުން ފެށިގެން ހަ މަސް ދުވަހުގެ މުއްދަތަށް އިތުރުކޮށްދިނުމަށް ޓްރާންސްޕޯޓް އޮތޯރިޓީން ވަނީ ނިންމާފައެވެ. އަދި ރާއްޖޭގައި ރަޖިސްޓަރީކޮށްގެން އޮޕަރޭޓްކުރާ ބޭރު ގައުމުތަކަށް ދަތުރުކުރާ އުޅަނދު ފަހަރަށް ދޫކޮށްފައިވާ ސޭފްޓީ ސެޓްފިކެޓްތަކުގެ ތެރެއިން މިމަހުގެ އެއްވަނަ ދުވަހުން ފެށިގެން ހަމަވެފައިވާ ސެޓްފިކެޓުތަކުގެ މުއްދަތުވެސް ވަނީ 30 ޖޫން 2020ގެ ނިޔަލަށް އިތުރުކޮށްދީފައެވެ.\nގުޅޭ ޓެގު މޯލްޑިވްސް ޓްރާންސްޕޯޓް އޮތޯރިޓީ ކޮވިޑް 19 މިނިސްޓްރީ އޮފް ޓްރާސްޕޯޓް އެންޑް ސިވިލްއޭވިއޭޝަން ކަނޑު އުޅަނދު


Mifaharu Messenger Ah Aee Kon Badhaleh? - Vaguthu\nރައްކާތެރިވޭ! ނުރައްކާ ކުޑައެއް ނޫން! -6ގަޑިއިރު ކުރިން\nމިފަހަރު މެސެންޖާއަށް އައީ ކޮން ބަދަލެއް؟\n1 އަހަރު ކުރިން ( މާޗް 22, 2019 )\nފޭސްބުކް މެސެންޖާއަށް އަންނަމުންދާ ބަދަލުތަކެއް ގިނަ ބަޔަކަށް ކަމުދެއެވެ. މިއަދު މެސެންޖާ އަޕްޑޭޓް ކުރުމާއެކު މިފަހަރުވެސް ފެނުނީ އާ ފީޗާއެކެވެ.\nމި ފީޗާ އެންމެ ރަނގަޅުވާނީ ގްރޫޕް ޗެޓްތަކުގައި ބޭނުން ކުރާށެވެ. ނޫނީ އެ ބޭނުންވާ ހާއްސަ މެސެޖަކަށް ރިޕްލައި ދިނުމަށެވެ. ފޭސްބުމް މެސެންޖާއަށް އަލަށް ތައާރަފްކުރި މި ފީޗާ ކުރިން ވަޓްސްއެޕް އަދި ވައިބާގައިވެސް އިނދެއެވެ. މެސެންޖާއަށް މި ފީޗާއައީ އަލަށެވެ.\nމިފަހަރު ގެނައި ބަދަލުގައި، ބޭނުންވާ މެސެޖަކަށް ރިޕްލައި ކުރުމަށް އެ މެސެޖަަށް ފިއްތާލުމަށްފަހު ކަނާތް ފަޅީގައި އިންނަ ތީރަށް ފިއްތާލާށެވެ. އަދި އެ މެސެޖަށް ދޭން ބޭނުންވާ ޖަވާބެއް ލިޔުމަށްފަހު ސެންޑްކޮށްލުމުން، އެ ޖަވާބު ދިނީ ކޮން މެސެޖަކަށް ކަން ފަސޭހައިން އިނގޭނެއެވެ.\nމެސެންޖާއަށް މިފަހުން އައި ބަދަލުތަކަށް ބަލާއިރު، ނައިޓް މޯޑްއަށް ބަދަލު ކުރެވުމާއި، މެސެޖްތައް ޑިލިޓް ކުރެވުމާއި، މެސެޖްތަކަށް ރިއެކްޓް ކުރުންވެސް ހިމެނެއެވެ.\nމިހާރު މެސެންޖާ ބޭނުން ނުކުރާ މީހުން ވަރަށް މަދުވާނެއެވެ. އެތައް މިލިއަން ބަޔަކު ބޭނުން ކުރަމުންދާ މެސެންޖާ އެޕްލިކޭޝަންއަށް ދޭތެރެ ދޭތެރެއިން ގެންނަމުންދާ ބަދަލުތައް ބައެއް ފަހަރު ބައެއް މީހުންނަށް ކަމަކު ނުދެއެވެ.\nކޮވިޑް-19: ބަލި ޖެހުނު މީހުންގެ އަދަދު 19.8 މިލިއަނަށް\nކޮވިޑް-19: މެކްސިކޯއިން އިތުރު 695 މީހަކު މަރުވެއްޖެ\nކޮވިޑް-19: ބްރެޒިލް އިން އިތުރު 841 މީހަކު މަރުވެއްޖެ\n29 މިނެޓް ކުރިން\nމީހަކު މަރުވުމުން މަޖާ ކުރާކަމަށް ދައްކަން ކިނބިދޫ މީހުން ބޭއްވި ޑާންސަށް ފާޑުކިޔުން


ބޮން ގޮއްވާލި ހާދިސާއާއި ގުޅިގެން އެހީއަށް ގުޅާނެ ނަމްބަރުތައް ކަނޑައަޅައިފި | Jazeera\tބޮން ގޮއްވާލި ހާދިސާއާއި ގުޅިގެން އެހީއަށް ގުޅާނެ ނަމްބަރުތައް ކަނޑައަޅައިފި - Jazeera\nބޮން ގޮއްވާލި ހާދިސާއާއި ގުޅިގެން އެހީއަށް ގުޅާނެ ނަމްބަރުތައް ކަނޑައަޅައިފި\nއީމާ މުހައްމަދު ވަހީދު April 21, 2019 73 views0\nސްރީލަންކާގެ ކްރިސްޓިއަނުން އީސްޓަ ސަންޑޭ ފާހަގަކުރަމުން ދަނިކޮށް ދެ ފައްޅިއެއްގަ އާއި ކޮލަމްބޯގެ އެކި ތަންތަނުގައި ބޮންތަކެއް ގޮއްވާލައިގެން ދިން ހަމަލާތަކާއި ގުޅިގެން އެހީއަށް ގުޅާނެ ނަމްބަރުތަކެއް ކަނޑައަޅައިފިއެވެ.\nފޮރިން މިނިސްޓްރީން ވިދާޅުވީ، އިމަރޖަންސީ ކޮންސިއުލަރ ޚިދުމަތް ބޭނުންފުޅުވާނަމަ ކޮންސިއުލރ ހޮޓްލައިން 7983400 އަށް ގުޅުއްވުމަށް އެދިވަޑައިގަންނަވާ ކަމަށެވެ. ލަންކާ އިން އެހީއެއް ބޭނުންވާނަމަ ގުޅުއްވާނީ 94727277072+ ނުވަތަ 94766942654+ އަށެވެ.\nފޮރިން މިނިސްޓްރީން ވިދާޅުވީ، މިއަދު ސްރީލަންކާގެ އެކި ސަރަހައްދުތަކުގައި ބޮން ގޮއްވާލި ހާދިސާއާއި ގުޅިގެން އެއްވެސް ދިވެއްސަކަށް އަނިޔާވިތޯ މިހާރު ދަނީ ބަލަމުންކަމަށެވެ. ހަމަލާ އަމާޒުވި އެއް ފައްޅި ކަމަށްވާ ސެއިންޓް އެންތަނީސް ޗާޗް ހުންނަނީ ކަޓްނަޔާގެ ކޮއްޗިކަޑޭގަ އެވެ. ދެން ހަމަލާ ދީފައިވަނީ ކަޓުވަޕިޓިޔާގައި ހުންނަ ސެއިންޓް ސެބާސްޓިއަން ފައްޅިއަށެވެ.


Baibalaa ge semi ah Green\nބައިބަލާގެ ސެމީއަށް ގްރީން\nރޭ ކުޅުނު ކްއާޓާ ފައިނަލު މެޗެއްގެ ތެރެއިން --- ފޮޓޯ: އިމޭޖަސްއެއެމްވީ\nމި އަހަރުގެ ކުޑަ އީދާ ގުޅިގެން ބޭއްވާ ބައިބަލާ މުބާރާތުގެ ސެމީ ފައިނަލަށް، ކުލަބު ގްރީން ސްޓްރީޓް ދަތުރު ކޮށްފި އެވެ.\nބައިބަލާ މުބާރާތުގައި، ގުރީން ސްޓްރީޓް ވާދަ ކުރަނީ މުޅިން އަލަށެވެ. މިރޭ ކުޅޭ ސެމީ ފައިނަލު މެޗުގައި، ގްރީން ސްޓްރީޓް ނިކުންނާނީ، ބައިބަލާ މުބާރާތުގެ ވަރުގަދަ ބާރެއް ކަމަށްވާ ކުޑަ ހެންވޭރު ޔުނައިޓެޑާ ދެކޮޅަށެވެ.\nގްރީން ސްޓްރީޓް ސެމީ ފައިނަލަށް ދަތުރު ކުރީ، ކްއާޓާ ފައިނަލުގައި ދަ ގޯޅީ ސްޕޯޓްސް ކުލަބުގެ މައްޗަށް ދެ ގޭމުން ކުރި ހޯދައިގެނެވެ. ކުޑަހެންވޭރު ޔުނައިޓަޑް ސެމީ އަށް ދަތުރު ކުރީ، ހުޅުމާލޭ ސްޕޯޓްސް ބަލި ކުރުމަށް ފަހު އެވެ.\nސެމީ ފައިނަލުގެ ދެ ވަނަ މެޗުގައި ވާދަ ކުރާނީ، ވީކޭ ސްޕޯޓްސް ކުލަބާއި ކުލަބު ޓީނޭޖެވެ. ވީކޭ ސެމީގެ ޖާގަ ހޯދީ، މީޓް ދަ އީގަލްސް ބަލި ކުރުމަށް ފަހު އެވެ. ޓީނޭޖު ސެމީއަށް ދަތުރު ކުރީ، ކުޑަ ހެންވޭރު ލަޔަންސް ބަލި ކުރުމަށް ފަހު އެވެ.\nއީގަލްސް ބޮޑު ލީޑެއްގައި އޮއްވައި ޔޫވީން މެޗު އެއްވަރުކޮށްފި\nގައުމީ ޓީމަށް އެހީ އެބަދެން، ކުލަބުތަކަށް ފުރުސަތުދީ\nސެންޓޭ އާއި ރިޒޭއަށް ކުޅެވޭ ގޮތް ހަދައިފި\nޖޫންގައި ސީޒަން ފެށުމުގެ ފައިދާއެއް ނުފެނޭ


veythuvedhiya4aharuthereygai bodethi kuri erun thakeh kulhivaru...\n4 އަހަރުގެތެރޭގައި ބޮޑެތި ކުރިއެރުންތަކެއް ކުޅިވަރުގެ ދާއިރާއިން ހޯދާފައިވޭ: އެޑިއުކޭޝަން މިނިސްޓަރު\n2 އަހަރު,2މަސް,2ހަފްތާ,2ދުވަސް, 13 ގަޑި, 56 މިނެޓް,9ސިކުންތު ކުރިން 1990އަހްމަދު އަސްނާން\nއެޑިއުކޭޝަން މިނިސްޓަރ ޑރ އައިޝަތު ޝިހާމް\nކުޅިވަރުގެ ދާއިރާއިން ރާއްޖެއަށް ނުހޯދޭފަދަ ބޮޑެތި ކުރިއެރުންތަކެއް ވޭތުވެދިޔަ ހަތަރު އަހަރުގެތެރޭގައި ހޯދާފައިވާ ކަމަށް އެޑިއުކޭޝަން މިނިސްޓަރު ޑރ. އައިޝަތު ޝިހާމް ވިދާޅުވެއްޖެއެވެ.\nނެސްލޭ ކަލާސް އެވޯޑް ދިނުމަށް ދަރުބާރުގޭގައި ބޭއްވި ޖަލްސާގައި ވާހަކަ ދައްކަވަމުން ތައުލީމާއި ބެހޭ ވަޒީރު ޑރ. އައިޝަތު ޝިހާމް ވިދާޅުވީ ބައިނަލްއަޤްވާމީ ފެންވަރުގެ މުބާރާތްތަކުގައި ރާއްޖެ ތަމްޞީލު ކުރުމަށް ބައިވެރިވާ ކުޅުންތެރިން ދިވެހި ހުރިހާ ލޮބުވެތި ރައްޔިތުންގެ މޫނުމައްޗަށް އުފާވެރިކަން ގެނެސްދެމުންދާކަމަށެވެ.\nއެގޮތުން ކުޅިވަރުގެ ދާއިރާއިން ރާއްޖެ ވޭތުވެދިޔަ ހަތަރު އަހަރު ބޮޑެތި ކުރިއެރުންތަކެއް ހޯދާފައިވާ ކަމަށާއި އެ ކާމިޔާބީ ތަކަކީ މީގެ ކުރިން ހޯދިފައި ނުވާ ކާމިޔާބީތަކެއް ކަމަށް މިނިސްޓަރ ވިދާޅުވިއެވެ.\nމިނިސްޓަރ ވިދާޅުވީ ކުޅިވަރުގެ މައިދާނުން ރަން ވަނަތައް ޙާސިލުކޮށްގެން ދިވެހިރައްޔިތުންނަށް އެއުފާ ލިބިގެންދާއިރު އެ ފަޚުރުވެރި ރަންވަނަ ހޯދާ ނުވަތަ ހޯދުމަށް މަސައްކަތްކުރާ ކުޅުންތެރިންގެ ތެރޭގައި ސްކޫލްތަކުގައި ތަޢުލީމު ހާސިލުކުރަމުން ގެންދާ ދަރިވަރުން ހިމެނެމުން ދާކަމީ އުފާކުރައްވާކަމެއް ކަމަށެވެ.\nމިނިސްޓަރު ވިދާޅުވީ ކުދިންނަށް ލިބިފައިވާ ހުނަރެއް އިތުރަށް ތަރައްގީ ކުރުމުގައި އެދެވޭ ފުރުސަތެއް މީގެ ކުރިން ލިބިގެން ގޮސްފައި ނުވާ ކަމަށް. ނަމަވެސް އެއާ ހިލާފަށް މިއަދު އެދަރިވަރުން ފާހަގަކޮށް އެ ދަރިވަރުންނަށް ހުނަރު ތަރައްގީ ކުރުމުގެ މަސައްކަތްތަކެއް ކުރެވެމުންދާ ކަން މިނިސްޓަރ ފާހަގަކުރެއްވިއެވެ.\nއަދި ކުޅިވަރު ކުޅެވޭނެ މަގު ފަހި ކޮށްދީ ކުޅުމަށް ބޭނުންވާ ވަސީލަތްތައް ގާއިމްކޮށް، އެ ހުނަރުވެރިންގެ އަގު މިސަރުކާރުން ވަޒަންކޮށް އެ ހުނަރުވެރިންނަށް ހިތްވަރު ދެވެމުންވެސްދާ ކަމަށް މިނިސްޓަރު ވިދާޅުވިއެވެ.\nކަލަރސް އެވޯޑަކީ، ރާއްޖޭގެ ސްކޫލްތަކުގައި ތަޢުލީމު ޙާޞިލްކުރަމުންދާ ދަރިވަރުން، ދިރާސީ އަހަރުގެ ތެރޭގައި ވާދަކުރާ އެކިއެކި ކުޅިވަރު މުބާރާތްތަކުން ހޯދާފައިވާ ރަންވަނަތައް ޤައުމީ ފެންވަރެއްގައި ފާހަގަކޮށް، އެކަމުގެ އަގު ވަޒަންކޮށް އެދަރިވަރުންނަށް ހިތްވަރު ދިނުމުގެ ގޮތުން ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމްގެ އިސްނެންގެވުމާއެކު، ދެހާސް ސާދަ ވަނަ އަހަރު މިނިސްޓްރީ އޮފް އެޑިޔުކޭޝަނުން ތަޢާރަފުކޮށްފައިވާ އެވޯޑެކެވެ.\nއެގޮތުން ވޭތުވެ ދިޔަ އަހަރާއި އަޅާ ބަލާއިރު، މިއަހަރު މި އެވޯޑް ހޯދާ ދަރިވަރުންގެ ނިސްބަތް ސަތާރަ އިންސައްތަ އަށް ވަނީ އިތުރު ވެފައެވެ. މިއަހަރު ކަލާރސް އެވޯޑް ވަނީ ސަތޭކަ ފަސްދޮޅަސް ނުވަ ކުއްޖަކު ޙާސިލުކޮށްފައެވެ.\n16 ގަޑި ކުރިން 33 0\n16 ގަޑި ކުރިން 20 0\n17 ގަޑި ކުރިން 30 0\n17 ގަޑި ކުރިން 16 0


Kandoodhoo mirus lankga gai hahdhaigen genes agu vahthaalaifi\nކަނޑޫދޫ މިރުސް ލަންކާގައި ހައްދައިގެން ގެނެސް އަގު ވައްޓާލައިފި\nބާޒާރުގައި ވިއްކަން ހުރި ކަނޑޫދޫ މިރުސްތަކެއް: މިހާރު މި މިރުހުގެ އަގެއް ނެތް -- ފޮޓޯ: އަވަސް\nރާއްޖޭގައި އެންމެ އަގު ބޮޑުކޮށް ވިއްކާ އަދި ވިކޭ، މަޝްހޫރު ކަނޑޫދޫ މިރުހުގެ މުޑުވައް ސްރީލަންކާއަށް އެކްސްޕޯޓްކޮށް އެ މިރުސް ލަންކާގައި ހައްދައިގެން ގެނެސް ކަނޑޫދޫ މިރުގެ އަގު ބާޒާރުގައި ވައްޓާލައިފި އެވެ.\nރޯދަ މަހު އެންމެ ބޮޑަށް އަގު މަތިވާ މިރުހުގެ އެއް ވައްތަރު ކަމަށްވާ ކަނޑޫދޫ މިރުހަކީ ދިވެހި ދަނޑުވެރިން އެންމެ ބޮޑު ފައިދާއެއް ހޯދާ އެއް ބާވަތެވެ. ތ. އަތޮޅު ކަނޑޫދޫއަށް ނިސްބަތްވާ އެކަމަކު ފަހުން މުޅި ރާއްޖޭގައި ހައްދާ ކަނޑޫދޫ މިރުހުގެ އަގު މިދިޔަ އަހަރު ކިލޯއެއްގެ އަގު 2،500ރ. އަށް ވެސް އުފުލުނެވެ.\nނަމަވެސް، މި އަހަރު ކަނޑޫދޫ މިރުހަކީ މިރުހުގެ އެންމެ އަގުދަށް ބާވަތަށެވެ. މިހާރު ކަނޑޫދޫ މިރުސް 100ގ. އެންމެ 20ރ. އަށް ލިބެ އެވެ. ކަނޑޫދޫ މިރުސް ކިލޯއެއް މިހާރު ވިއްކަނީ 180ރ. އާއި 200ރ. އާ ދެމެދުގަ އެވެ.\nމިކަން ކުރީ ލަންކާގެ ކުންފުންޏަކުން\nރޯދަ މަހުގެ ފުރަތަމަ ހަފުތާ ނިމެން ދާއިރު މިރުހުގެ އަގު އެއްވަރެއްގައި ހުރުމަކީ ދުވަހަކު ވެސް ވީކަމެއް ނޫނެވެ. ބެލިބެލުމުން އެނގުނީ ކަނޑޫދޫ މިރުސް އަވައްޓެރި ސްރީލަންކާގައި ހައްދައިގެން ގެނެސް މާލޭ ބާޒާރަށް "ފްލަޑް" ކޮށްލާފައިވާ ކަމެވެ. މިކަން ކޮށްފައިވަނީ އެ ގައުމުގެ ބޮޑު ކުންފުންޏަކުންނެވެ. މީގެ އަޑީގައި ތިބީ ސްރީލަންކާ ބަޔަކާއި ގުޅިފައިވާ ދިވެހިންނެވެ. އެމީހުން ކޮންމެ ދުވަހަކު ވެސް ސްރީލަންކާއިން ވައިގެ މަގުން ދަނީ ކަނޑޫދޫ މިރުސް ގެނެސް ވިއްކަމުންނެވެ.\nދިވެހި ދަނޑުވެރިންނަށް ބޮޑު ގެއްލުމެއް\nރާއްޖޭގައި އެންމެ ފުޅާކޮށް ދަނޑުވެރިކަން ކުރާ ގަމީރާ އާދަމް ބުނި ގޮތުގައި ކަނޑޫދޫ މިރުހުގެ އަގުދަށްވެފައި ވަނީ ލަންކާގައި ހައްދައިގެން އެ މިރުސް ގެނައުމުގެ ސަބަބުންނެވެ. މިއީ ދިވެހި ދަނޑުވެރިންނަށް ބަޔަކު ދިން ބޮޑު ދެރައެކެވެ.\n"މިއީ ވަރަށް ދެރަކަމެއް. ދިވެހި އުފެއްދުންތެރިންގެ މަސައްކަތުގައި އެއްވެސް އަގެއް ނެތް މިހާރަކު. މިކަން މިހެން ވެގެނެއް ނުވާނެ،" ގަމީރާ ބުންޏެވެ.\nމިއީ ވަރަށް ދެރަކަމެއް. ދިވެހި އުފެއްދުންތެރިންގެ މަސައްކަތުގައި އެއްވެސް އަގެއް ނެތް މިހާރަކު. މިކަން މިހެން ވެގެން ނުވާނެ\nގަމީރާ އާދަމް | ދަނޑުވެރިއެއް\nއޭނާ ބުނި ގޮތުގައި ދަނޑުވެރިންނަށް ވެސް ހަމަ އަގެއް ނުލިބެ އެވެ. އެހެން އޮތް އިރު ރާއްޖޭގައި އާއްމުކޮށް ހައްދާ ތަކެތި ބޭރުގައި ހައްދައިގެން ގެނެސް "ފްލަޑް" ކުރިޔަ ދީގެން ނުވާނެ އެވެ.\n"ދިވެހިން ހައްދާ ރާއްޖޭގައި ހެދޭ ތަކެތިން ބޮޑު ޑިއުޓީއެއް ނެގެން ޖެހޭ. އެ އެތެރެ ކުރުން ކޮންޓްރޯލް ކުރެވެން ޖެހޭ. އެހެން ނޫނީ މިކަމެއް ނުކުރެވޭނެ،" ގަމީރާ ބުންޏެވެ.\nރޯދަ މަހާ ރޯއްޖާ ދަނޑުވެރިކަން ކަނޑޫދޫ


Sarukaaruge siyaa sathakee Hurihaa Rayyithun,nah Covid Vaccine Hiley dhinun_ Raees Solih\nސަރުކާރުގެ ސިޔާސަތަކީ ރާއްޖޭގެ ހުރިހާ ރައްޔިތުންނަށް ...\nމިއަދުން ފެށިގެން ކޮވިޑް-19 ގައިޑްލައިނަށް ބޮޑެތި ...\nސަރުކާރުގެ ސިޔާސަތަކީ ރާއްޖޭގެ ހުރިހާ ރައްޔިތުންނަށް ކޯވިޑް ވެކްސިން ހިލޭދިނުން : ރައީސް\nby vomadmin December 3, 2020\nސަރުކާރުގެ ސިޔާސަތަކީ ރާއްޖޭގެ އެއްވެސް ރައްޔިތަކު ބާކީ ނުކޮށް އަދި ދިވެހި ރާއްޖޭގައި ދިރިއުޅޭ ހުރިހާ މީހުންނަށް ހިލޭ ކޯވިޑް-19ގެ ވެކްސިން ދިނުން ކަމަށް ރައީސުލްޖުމްހޫރިއްޔާ އިބްރާހިމް މުޙައްމަދު ޞާލިހް ވިދާޅުވެއްޖެއެވެ.\nކޯވިޑް-19ގެ ވެކްސިނެއް ތައްޔާރުވާންވާއިރަށް، ރާއްޖޭގައި ވެކްސިން ޖެހުމަށް އިދާރީގޮތުން ވާންޖެހޭ ތައްޔާރީތައް މިހާރުވަމުންދާކަން ހެލްތު އިމަރޖެންސީ އޮޕަރޭޝަން ސެންޓަރުން ވަނީ ވިދާޅުވެފައެެވެ. އެގޮތުން އެކަމަށް ޚާއްސަ ނެޝެނަލް ސްޓިއަރިންގ ކޮމެޓީއެއް އެކުލަވާލާ، ވެކްސިން ރައްކާކޮށް ބަަހައްޓާނެ ވަޞީލަތްތައް ޤާއިމުކުރުމާއި، ޤައުމުތަކުގެ މެދުގައި ވެކްސިން ބެހުމަށް އެކުލަވާލާފައިވާ “ކޮވެކްސް ފެސިލިޓީ”ގެ ތެރެއިން ވެކްސިން ހޯދުމަށް ޕްރޮޕޯސަލްތައް ތައްޔާރުކުރުމާއި، ވެކްސިން ޖަހާނެ ފަރާތްތައް ގިންތިކުރުމުގެ މަސައްކަތްވެސް މިހާރު ކުރަމުންދާކަން އެ ސެންޓަރުން ވަނީ ފާހަގަކުރައްވާފައެވެ.\nކޯވިޑް-19އަށް ވެކްސިނެއް ތައްޔާރުކުރުމަށް ދުނިޔޭގެ އެކި ކަންކޮޅުތަކުން ކުރާ މަސައްކަތުގެ ތެރެއިން، ޞިއްޙީގޮތުން ރައްކާތެރި، އަދި ވެކްސިން ޖެހުމުން ބަލިން ރައްކާތެރިކަން ފޯރުކޮށްދޭކަން ޔަޤީންކުރެވިފައިވާ4ވެކްސިނެއް މިހާރު ފާހަގަކުރެވިފައިވާކަން ހެލްތު އިމަރޖެންސީ އޮޕަރޭޝަން ސެންޓަރުން ވަނީ ވިދާޅުވެފައެވެ.\nކޯވިޑް-19ގެ ސަބަބުން ދިވެހި ރައްޔިތުންނަށް ދިމާވަމުންދާ އިޖްތިމާޢީ އަދި އިޤްތިޞާދީ ދަތިތަކުން އަރައިގަނެ ރައްޔިތުންނަށް ދަތި ނުވާނެ ގޮތަކަށް ކަންކަން އިންތިޒާމު ކުރުމަށް ގިނަ މަސައްކަތްތަކެއް ކުރަމުންދާކަމަށްވެސް ސަރުކާރުން ވަނީ ވިދާޅުވެފައެވެ.\nމަސްދަރު : ޕީއެސްއެމް ނިއުސް\nމިއަދުން ފެށިގެން ކޮވިޑް-19 ގައިޑްލައިނަށް ބޮޑެތި ބަދަލުތަކެއް ގެންނަނީ\nފުރަމާލެއިން މިއަދާ ހަމައަށް 62 މީހަކާއި އުލިގަމުން މީހަކު ކޮވިޑް19 އަށް ޕޮޒިޓިވް ވުމާއިއެކު ރާއްޖޭގައި މި ބަލި ...\nކޯވިޑް19 އަށް ފަރުވާ ހޯދަމުންދިޔަ ކުރީގެ ސިފައިންގެ ބޭކަލަކު ނިޔާވެއްޖެ\nކޯވިޑް19 އަށް ފަރުވާހޯދަމުން ދިޔަ ކުރީގެ ސިފައިންގެ ބޭކަލަކު ނިޔާވެއްޖެ އެވެ. މިއީ މިބަލީ ގައި ރާއްޖެއިން ނިޔާވި ...\nvomadmin August 21, 2020


vnews - Find My iPhone ge eheegai 100 ah vure gina phone aai eku vagukaleyge hayyaru koffi\nފައިންޑް މައި އައިފޯނުގެ އެހީގައި 100އަށް ވުރެ ގިނަ ފޯނާއި އެކު ވަގުކަލޭގެ ހައްޔަރުކޮށްފި\nފައިންޑް މައި އައިފޯނުގެ އެހީގައި ފުލުހުން ހޯދި ފޯނުތައް ދައްކާލަނީ -- ފޮޓޯ:އިންޑޯ ޕޮލިސް\nގިނަ މީހުން އެއްވެ އުޅޭ ތަންތަނުން ވައްކަން ކުރުމަކީ ވަގުންނަށް ވަރަށް ފަސޭހަ ކަމެކެވެ. ހާއްސަކޮށް ގިނަ މީހުން އެއްވެ އުޅޭ ބާޒާރުތަކާއި، މިއުޒިކް ފެސްޓިވަލްތައް ފަދަ ތަންތަން ވެފައި އޮންނަނީ ވަގުންނަށް އެ މީހުން ބޭނުންވާ ތަކެތި ފަސޭހަކަމާއި އެކު އަތު ޖެއްސުމަށް ކޮށިފައި އޮންނަ މަގަކަށެވެ. އެއީ މިފަދަ ތަންތަނުން ގިނަ ފަހަރު ވާނުވާ ނޭނގޭނެތީ އެވެ. އެކަމަކު މިއަދުގެ ޓެކްނޮލޮޖީގެ ބޭނުން ހިފައިގެން ވަގުން އަތު ޖެއްސުން ވެސް އޮންނަނީ ފަސޭހަކަމަށް ވެފަ އެވެ. އެގޮތުން އެޕަލްގެ އުފެއްދުންތަކުގައި ފަހަކަށް އައިސް ހިމާނާފައިވާ ފައިންޑް މައި އައިފޯނު ފީޗާގެ ސަބަބުން ގެއްލިފައިވާ ފޯނު ހޯދުން ވެފައި ވަނީ ފަސޭހަ ކަމަކަށެވެ. މިއޮތީ ވެސް އެފަދަ ހާދިސާ އެކެވެ.\nއެމެރިކާގެ ކެލިފޯނިއާގައި ކުރިއަށް ގެންދިޔަ މިއުޒިކް ފެސްޓިވަލެއްގެ ތެރެއިން ގިނަ އަދަދެއްގެ ސްމާޓްފޯނު ގެއްލުނު މައްސަލާގައި ފޯނު ހޯދައި ވަގު ކަލޭގެ ހައްޔަރުކޮށްފައިވަނީ އައިފޯނުގައި ހިމާނާފައިވާ ފައިންޑް މައި އައިފޯނު ފީޗާގެ ބޭނުންކޮށްގެންނެވެ.\nފުލުހުން ބުނެފައިވަނީ އެ ފެސްޓިވަލަށް ޒިޔާރަތްކުރި ގިނަ ބައެއްގެ ފޯނު ގެއްލިގެން ހުށަހެޅި މައްސަލައާއި ގުޅިގެން ފައިންޑް މައި އައިފޯނު ފީޗާގެ ބޭނުންކޮށްގެން ފޯނުތައް ހުރި ހިސާބު ހޯދި ކަމަށެވެ. އަދި އެ ފީޗާގެ ބޭނުންކޮށްގެން ފޯނުތައް ހުރި ތަން ހޯދި ނަމަވެސް ފޯނުތައް ހުރިތައް ދަތުރުކުރާ ކަމަށް ދެއްކި ކަމަށް ފުލުހުން ބުނެ އެވެ. އެކަމަކު އެމީހަކު އުޅެނީ ފެސްޓިވަލުގެ ތެރޭގައި ކަމުން އެ ފީޗާގެ އެހީގައި އެ މީހާ ހުރިތަން ހޯދައި ވަނީ ހައްޔަރުކޮށްފަ އެވެ.\nފައިންޑް މައި އައިފޯނު ފީޗާގެ ބޭނުންކޮށްގެން އެ ފީޗާގެ ބޭނުންކުރާ ފޯނެއް ގެއްލިފައިވާނަމަ، އެޕަލްގެ ކޮންމެ އުފެއްދުމެއް ބޭނުންކޮށްގެން ވެސް ހޯދޭނެ އެވެ.\nފުލުހުން ބުނީ އެ މީހާ ހައްޔަރުކޮށް ބެލިއިރު އޭނާގެ ދަބަހުގައި ސަތޭކައަށް ވުރެ ގިނަ އައިފޯނާއި، އެހެން ބްރޭންޑުތަކުގެ ފޯނު ހުރި ކަމަށެވެ. އަދި ގިނަ ފޯނުތައް އެވަގުތު ފޯނުތަކުގެ ވެރިފަރާތާއި ހަވާލުކުރެވުނު ކަމަށްވެސް ފުލުހުން ބުނެ އެވެ.\nއާންމު ގޮތެއްގައި ގިނަ މީހުން އެއްވެ އުޅޭ ތަންތަނަށް ދާއިރު އަގުބޮޑު ތަކެއްޗަށް ވީހާވެސް ސަމާލުކަން ދިނުމަކީ މުހިއްމު ކަމެކެވެ. އެގޮތުން:\n- އަންނައުނުގެ ފަހަތު ޖީބަށް ފޯނާއި ވޮލެޓު ފަދަ ތަކެތި ލުމުގެ ބަދަލުގައި ކުރިމަތި ޖީބަކަށް ލުން،\n- އަގުބޮޑެތި ހުރިހާ ތަކެއްޗެއް ވެސް ހުރިތޯ ކަށަވަރުކުރުން،\n- ވަގުންނަށް އޮޅުވާލުމަށް ހުސް ވޮލެޓެއް އަބަދުވެސް ބޭނުންކުރުން،\n- ބެކްޕެކް ފަދަ ތަކެތި ގެންދާނަމަ ފަހަތަށް އެޅުވުމުގެ ބަދަލުގައި ކުރިމައްޗަށް އެޅުވުން،\n- އަތްދަބަސް ވީހާވެސް ގެއްލުން ކުޑަ ގޮތަކަށް ވަގުންނަށް ފަސޭހައިން ދަމައި ނުގަނެވޭނެ ގޮތަށް ރައްކާތެރިކަމާއި އެކު ހިފެހެއްޓުން ވެސް ހިމެނެ އެވެ.


Champions league: mirey ge match ah Messi fitvejje | Mihaaru\n17 ސެޕްޓެމްބަރ 2019 - 06:479comments\nމިދިޔަ ޖޫން މަހު އޮތް ކޮޕަ އެމެރިކާ ފުޓްބޯޅަ މުބާރާތަށް ފަހު ޗުއްޓީ ހޭދަކުރުމަށް ގޮސް އެނބުރި ބާސެލޯނާގެ ޕްރީ ސީޒަނަށް އައި ފަހުން މެސީގެ ފަޔަށް އަނިޔާވުމުން ސީޒަނުގެ ފުރަތަމަ މެޗުތައް އޭނާ އަށް ގެއްލޭނެ ކަމަށް ބާސެލޯނާ އިން އިއުލާނުކުރި އެވެ. ކުރިން ބެލެވިފައި އޮތީ މެސީ އެނބުރި އަންނާނީ މިދިޔަ މަހު 25 ވަނަ ދުވަހު ރެއާލް ބެޓިސްއާ ބާސެލޯނާ ބައްދަލުކުރާ މެޗަށް ކަމަށެވެ. އެކަމަކު ރިކަވަރީގެ ކަންތައްތައް ދިގުލައިގެން ދިއުމުން މެސީ އަށް އަރާމްކުރަން އިތުރު ފުރުސަތު ދިނީ އެވެ.\nއުމުރުން 32 އަހަރުގެ މެސީ އަށް ޑޯޓްމަންޑާ ދެކޮޅަށް ކުޅެވޭނެކަން ޔަގީންވުމަކީ ބާސެލޯނާ އަށް ލިބޭނެ ހިތްހަމަ ޖެހުމެކެވެ. އެއީ މި ގްރޫޕަކީ މި ފަހަރުގެ ޗެމްޕިއަންސް ލީގުގައި އެންމެ ފޯރިގަދަވާނެ އެއް ގްރޫޕް ކަމަށް ވުމެވެ. ބާސެލޯނާ އާއި ޑޯޓްމަންޑްގެ އިތުރުން ނޮކައުޓް ބުރުގެ ދެ ޖާގަ އަށް ވާދަކުރާނެ އަނެއް ޓީމަކީ އިންޓަ މިލާން އެވެ. މި ތިން ޓީމުގެ މެދުގައި ކުޅެވޭ މެޗުތަކުން ރަނގަޅު ނަތީޖާތައް ނެރެވިގެން ނޫނީ ދެ ވަނަ ބުރަށް ދާން ފަސޭހަނުވާނެ އެވެ. މި ގްރޫޕްގައި ދެން އޮތީ ޗެކް ރިޕަބްލިކްގެ ސްލާވިއާ ޕްރާގް އެވެ.\nޑޯޓްމަންޑްގެ ތަރި މާކޯ ރެއުސް ބުނީ މި މެޗުގައި މެސީ ކުޅުނު ކަމުގައި ވިޔަސް ޑޯޓްމަންޑްގެ ކިބައިގައި ބާސެލޯނާ ބަލިކުރުމުގެ ފެންވަރު އެބަހުރި ކަމަށެވެ.\n"އަހަރެމެން ވިސްނަން ޖެހޭނީ އަމިއްލަ ޓީމާ މެދު. އަހަރެމެން މި ކުޅެނީ އަމިއްލަ ސަޕޯޓަރުންގެ ކުރިމަތީގައި. މި ދަނޑުގައި އަހަރެމެންނަށް ކޮންމެ ޓީމެއް ވެސް ބަލިކުރެވޭނެ. އެ ފެންވަރު އެބަހުރި،" މި ސީޒަނުގައި މޮޅު ކުޅުމެއް ދައްކަމުން އަންނަ ރެއުސް ބުންޏެވެ.\n"އަހަރެން އެދެނީ މި މެޗުގައި މެސީ ކުޅުން. އެއީ މެޗެއް ފުރިހަމަވާނީ ދެ ޓީމުގައި ވެސް ހިމެނޭ މޮޅެތި ކުޅުންތެރިންތަކެއް ކުޅެގެން. މެސީ އަކީ އާދަޔާހިލާފު މޮޅު ކުޅުންތެރިއެއް. އޭނާ ކިބައިގައި އެހެން ކުޅުންތެރިންގެ ނެތް އެތައް ހުނަރެއް އެބަހުރި."\nޑޯޓްމަންޑްގެ ކޯޗު ލޫޝިއަން ފާވްރޭ ބުނީ ޑޯޓްމަންޑުން މެޗަށް ތައްޔާރުވާނީ ވަކި ކުޅުންތެރިއަކާ ދެކޮޅަށް ކުޅެން ނޫން ކަމަށާއި އަމާޒަކީ ބާސެލޯނާ ބަލިކުރުން ކަމަށެވެ. މެޗު ފަށާނީ މިރޭ ރާއްޖެ ގަޑިން 12 ޖަހާއިރު އެވެ.


Zarooree thakethi balaa anna ulhandhuthah dhaanvee north harbor ah, Passenjaraku genesgen nuvaane: Police | dhuvasmv ޒަރޫރީތަކެތި ބަލާ އަންނަ އުޅަނދުތައް ދާންވީ ނޯތުހާބަރަށް، ޕަސިންޖަރަކު ގެނެސްގެންނުވާނެ: ޕޮލިސް – dhuvasmv\nޒަރޫރީތަކެތި ބަލާ އަންނަ އުޅަނދުތައް ދާންވީ ނޯތުހާބަރަށް، ޕަސިންޖަރަކު ގެނެސްގެންނުވާނެ: ޕޮލިސް\nލޮކްޑައުންގެ މި ހާލަތުގައި ފެނާއި ޒަރޫރީތަކެތި ބަލާ ރިސޯޓްތަކުންނާއި ރަށްރަށުން އަންނަ އުޅަނދުތައް ބަނދަރުކުރަންވާނީ ހަމައެކަނި ނޯތު ހާބަރުގައި ކަމަށް ފުލުހުން ބުނެފިއެވެ.\nފުލުހުން ބުނެފައިވަނީ މާލެ އޮތީ ލޮކްޑައުންގައި ކަމަށާއި އެހެންކަމުން ފެނާއި ޒަރޫރީ ތަކެތި ބަލާ އަންނަ އުޅަނދެއްގައި ޕަސިންޖަރަކު ގެނެސްގެން ނުވާނެ ކަމަށެވެ. އަންނަންވާނީ ހަމައެކަނި އެ އުޅަނދެއްގެ ފަޅުވެރިން ކަމަށެވެ. އަދި ރަށުން ނައްޓާލުމުގެ ކުރިން އެ ރަށެއްގެ ކައުންސިލަށް އަންގަންވާނެ ކަމަށްވެސް ބުނެފައިވެއެވެ.\nފުލުހުން މިކަން އަންގާފައިވާއިރު މާލެ ސަރަހައްދު މިހާރު މިވަނީ 14 ދުވަހުގެ ލޮކްޑައުނެއްގައެވެ. މި ލޮކްޑައުންގައި މާލެ ސަރަހައްދަށް އަރާފޭބުން މިވަނީ މަނާކޮށްފައެވެ. އަދި ބޭރަށް ނިކުމެ އުޅުންވެސް މަނަލެވެ. ލޮކްޑައުންގެ ހާލަތު ތަންފީޒު ކުރަމުން އަންނަނީ ފުލުހުންނާއި ސިފައިންނެވެ.


2 ޞަމޫއީލް 1\n1 ޝާއުލްގެފާނު އަވަހާރަވި ފަހުން ދާއޫދު ޢަމާލިޤީން ފައްސާލާފައި ޖިލްޖާއަށް އަތުވެއްޖެއެވެ. އޭނާ ދެ ދުވަސް ވަންދެން ޞިޤްލަޣުގައި ހުރެއްޖެއެވެ. 2 ތިންވަނައަށް ވީ ދުވަހު ޝާއުލްގެފާނުގެ ޖަގަހައިން ހެދުން ވީދާލައި ބޮލަށް ވެލި އަޅައިގެން މީހަކު މޮޅިވެރިކަން ފާޅު ކުރަން އައިސް ދާއޫދުއަށް އިޙުތިރާމު ކުރުމުގެ ގޮތުން ބިމުގައި މޫނު ޖެހޭވަރަށް ގުދުވެއްޖެއެވެ.\n3 ”ކަލޭ ތީ ކޮންތާނކުން އައި މީހެއް؟“ ދާއޫދު ސުވާލު ކުރިއެވެ.\n4 ”ވީ ކީއްތަ؟“ ދާއޫދު އެއްސެވެ. ”ހަނގުރާމައިގެ ކަންތައް ދިޔައީ ކިހިނެއް؟“\nއެމީހާ ބުންޏެވެ. ”އަހަރެމެންގެ ސިފައިން ދުވެފިލައިފި. އެކަންތަކުގެ ތެރޭގައި ވަރަށް ގިނަ ބަޔަކު ޒަޚަމުވެ މަރުވި. ޝާއުލްރަސްގެފާނާއި ދަރިކަލުން ޔޫނަތައިން ވެސް އަވަހާރަވެއްޖެ.“\n5 މި ޚަބަރު ގެނައި ޒުވާނާ ކުރެން ދާއޫދު އެއްސެވެ. ”ޝާއުލްގެފާނާއި ދަރިކަލުން ޔޫނަތައިން އަވަހާރަވީކަން ކަލެއަށް އެނގުނީ ކިހިނެއް؟“\n6 އޭނާ ބުންޏެވެ. ”އަޅުގަނޑު ޖިލްބޫއަގެ ފަރުބަދަ މަތީ ހުރެވުނު ވަގުތަކު ޝާއުލްގެފާނު އެކަލޭގެފާނުގެ ލޮންސިމައްޗަށް ވެއްޓި ވަޑައިގެން ހުއްޓާ ފެނުނު. އޭރު އެކަލޭގެފާނާ ދިމާލަށް އަސްވާރުންތައް އަންނަމުން ދޭ. 7 އެކަލޭގެފާނު އެނބުރި ވަޑައިގަތްތަނާ އަޅުގަނޑު ފެނިވަޑައިގެން އަޅުގަނޑަށް ގޮވާލެއްވި. އަޅުގަނޑު ދެންނެވިން. ’މަސާހިބު، އަޅުގަނޑު ކޮށްދޭންވީ ކޮން ކަމެއްތޯ؟‘\n8 އެކަލޭގެފާނު އެއްސެވި، ’ކަލޭ ތީ ކާކުތަ؟‘\n9 ދެން އެކަލޭގެފާނު ވިދާޅުވި. ’މިތަނަށް އައިސް އަހަރެން މަރައި ދީ! މަމި އޮތީ މަރުގެ ސަކަރާތުގެ ތެރޭގައި. އެކަމަކު އަދިވެސް މަރެއް ނުވި.‘\n10 ދެން އަޅުގަނޑު އެކަލޭގެފާނުގެ ގައިކޮޅު މައްޗަށް އަރައި އެކަލޭގެފާނު މަރާލައިފިން. އަޅުގަނޑަށް އެނގުނު އެކަލޭގެފާނު ވެއްޓިވަޑައިގަތުމަށް ފަހު ދެން ސަލާމަތް ނުވެވޭނެކަން. އަޅުގަނޑު މިއައީ އެކަލޭގެފާނުގެ ތާޖުކޮޅާއި އުޅާކޮޅު ސާހިބަށް ވެދުން ކުރަން ހިފައިގެން.“\n11 ދެން ދާއޫދާއި އެތާތިބި އެންމެން ހެދުން ވީދައި ރޮއި ހިތާމަ ފާޅު ކުރަން ފަށައިފިއެވެ. 12 ޝާއުލްގެފާނާއި ޔޫނަތައިންއާއި މާތްރަސްކަލާނގެ ލަޝްކަރުގެ ގިނަ ބަޔަކާއި އިސްރާއީލުގެ ޤައުމުގެ އެތައްބަޔަކު މަރުވެ އެލިބުނު ބޮޑު ގެއްލުމާމެދު ހިތާމަކޮށް ރޮއި ދާއޫދުގެފާނާއި ދެންތިބި އެންމެން އެދުވަހު އިރު އޮއްސެންދެން ރޯދައަށް ތިބެއްޖެއެވެ.\n13 ދެން މި ޚަބަރާއިގެން އައި ޒުވާނާ ކުރެން ދާއޫދު އެއްސެވެ. ”ކަލޭ ތީ ކޮންތާނކު އުޅޭ މީހެއްތަ؟“\n14 ދާއޫދު ބުންޏެވެ. ”މާތްރަސްކަލާނގެ އިސްކުރައްވާފައި ވެރިޔަކު މަރާލަން ކަލޭ ބިރެއް ވެސް ނުގެންތަ؟“\n15-16 ދާއޫދު ބުންޏެވެ. ”ކަލޭ އަމިއްލަ އަނގައިން ތިޔަ އިޢުތިރާފްވީ މާތްރަސްކަލާނގެ ހޮއްވަވާފައިވާ ރަސްކަލަކު މަރާލި ކަމަށް. އެހެން ކަމުން ކަލެއަށް މަރު ޙައްޤުވެއްޖެ.“ ދެން ދާއޫދު އެތާ ހުރި މީހަކަށް އެންގިއެވެ. ”މީނާ މަރާލާ!“ ދެން އޭނާ އެ ޢަމާލިޤީގެ މީހާ މަރާލައިފިއެވެ.\n17 ދެން ދާއޫދު ޝާއުލްގެފާނާއި ޔޫނަތައިންއަށް ތައުޒިޔާ ކިޔުމުގެ ގޮތުން މޮޅިވެރި ކަމުގެ ލަވައެއް ހަދައިފިއެވެ. 18 އަދި އެލަވަ ޔަހޫޛާގެ އެންމެންނަށް ދަސްކޮށްދިނުމަށް އެންގިއެވެ. މިލަވަޔަށް ކިޔަނީ ”ދުނި ދަނޑި“ އެވެ. މި ލަވަ ޔާޝިރު❖ ފޮތުގައި ލިޔެވިފައިވެއެވެ.\n19 ”އިސްރާއީލުގެ އިއްޒަތް އެވަނީ ފަރުބަދަ މަތީގައި ވެއްޔާމޮޑެވިފަ އެވެ!\n20 މިވާހަކަ ޖައްތުގެ އަހުލުވެރިންނަށް ނާންގާށެވެ.\n21 އޭ ޖިލްބޫއަގެ ފަރުބަދަތަކާއެވެ.\nތިޔަތަނުން ގަހެއް ހެދި އާރޯކަމެއް❖ ނާންނާށިއެވެ.\nޝާއުލްގެފާނުގެ އައްޑަނައިގައި ދެނެއް ތެލެއް ނުހޭކޭނެއެވެ.❖\n22 ޔޫނަތައިންގެ ތީރުތައް އަމާޒެވެ.\n23 ޝާއުލްގެފާނުގެ ދެބަފައިން ދިރިތިބި އިރު އެންމެތަކުންގެ ލޯތްބާއި އިހުތިރާމު ލިބުނެވެ.\nއެދެމީހުން ބާޒަށް ވުރެން ވެސް ހަލުއްވެވެ.\nސިންގާއަށް ވުރެން ވެސް ބާރުގަދައެވެ.\n24 އޭ އިސްރާއީލުގެ އަންހެން ދަރިންނެވެ!\n25 ގަދަފަދަ ފަހުލަވާނުން ހަނގުރާމައިގެ މައިދާނަށް ވެއްޓިފައި އެވަނީ ކޮންފަދައަކުން ހެއްޔެވެ؟\n26 ޔޫނަތައިން އެވެ. އަހަރެން ތިޔަ އަޚާއަށްޓަކައި ހިތާމަ ކުރާނީ ކޮންފަދައަކުން ހެއްޔެވެ!\nއެ ލޯތްބަކީ އިޝްގީ ލޯތްބަކަށް ވުރެން ވެސް މަތިވެރި ލޯތްބެކެވެ.\n27 ކިހާ ދެރަހެއްޔެވެ؟ ގަދަފަދަ ހަނގުރާމަވެރިން މައިދާނަށް އެތިބީ ވެއްޓިފައެވެ.


Gaazee Ali Rasheed ah Yameen ge massala balaa bench ga needheveyne: Jameel | Mihaaru\nކުރީގެ ރައީސް އަބްދުﷲ ޔާމީންގެ ގާނޫނީ ވަކީލުންގެ ޓީމުން ބޭއްވި ޕްރެސް ކޮންފަރެންސްގައި ކުރީގެ ނައިބު ރައީސް ޑރ. ޖަމީލް (މ) ވާހަކަ ދައްކަވަނީ. --\nގާޒީ އަލީ ރަޝީދަށް ޔާމީންގެ މައްސަލަ ބަލާ ބެންޗުގައި ނީނދެވޭނެ: ޖަމީލް\n16 ނޮވެމްބަރ 2019 - 17:49 88 comments\nކުރީގެ ރައީސް އަބްދުﷲ ޔާމީންގެ މައްސަލަ ބަލާ ބެންޗުގައި، ކްރިމިނަލް ކޯޓު ހިންގުން ވަގުތީ ގޮތުން ހަވާލު ކޮށްފައިވާ ގާޒީ އަލީ ރަޝީދަށް އިންނެވުމުގެ ފުރުސަތެއް ނެތް ކަމަށާއި ޔާމީންގެ މައްސަލައިން އެ ފަނޑިޔާރު ތަނާޒުލްވެވަޑައިގަންނަވަން ޖެހޭ ކަމަށް ކުރީގެ ނައިބު ރައީސް އަދި ޔާމީންގެ ގާނޫނީ ވަކީލުންގެ ޓީމުގެ އިސް މެމްބަރު ޑރ. މުހައްމަދު ޖަމީލް އަހުމަދު މިއަދު ވިދާޅުވެއްޖެ އެވެ.\nޔާމީންގެ މައްޗަށް އުފުލި މަނީ ލޯންޑަރިންގެ މައްސަލަ ބައްލަވަމުން ގެންދެވި ކްރިމިނަލް ކޯޓުގެ އިސް ގާޒީ އަހުމަދު ހައިލަމް، ޖުޑިޝަލް ސާވިސް ކޮމިޝަން (ޖޭއެސްސީ) ން ސަސްޕެންޑް ކުރުމާ ގުޅިގެން އެ ކޯޓު ހިންގުމާ ހަވާލުކޮށްފައި ވަނީ ގާޒީ އަލީ ރަޝީދާ އެވެ. ކްރިމިނަލް ކޯޓުން ޔާމީންގެ ޝަރީއަތުގެ އަޑުއެހުމެއް މާދަމާ ބާއްވަން ތާވަލްކޮށްފައި އޮތް އިރު، އެ މައްސަލަ ކުރިއަށް ގެންދާނީ ފަސް ފަނޑިޔާރުންގެ ބެންޗަކުން ކަމަށް ފަހުން ވަނީ ކަނޑައަޅައިފަ އެވެ. އެގޮތަށް ނިންމީ ކްރިމިނަލް ކޯޓު ހިންގުން ގާޒީ އަލީ ރަޝީދާ ހަވާލުކުރި ފަހުންނެވެ.\nޔާމީންގެ ވަކީލުން ޓީމުން މިއަދު ބޭއްވި ނޫސްވެރިންގެ ބައްދަލުވުމުގައި މައިގަނޑު އެއް ކަންބޮޑުވުމަކީ ގާޒީ އަލީ ރަޝީދު ރާއްޖެ ޓީވީ އަށް އިންޓަވިއު ދެއްވި މައްސަލަ އެވެ. އަދި ޔާމީންގެ ޝަރީއަތް ލައިވް ނުކުރަން ކޯޓުން ނިންމި ނިންމުމަކީ ވެސް އެ ޓީމުގެ ކަންބޮޑުވުމެކެވެ.\nގާޒީ އަލީ ރަޝީދުގެ މައްސަލަ ބަލައި ދިނުމަށް އެދި މިހާރު ވަނީ ޖޭއެސްސީ އަށް ހުށަހަޅައިފަ އެވެ. އެކަމަކު، އެ މައްސަލަ ބެލުން އެ ކޮމިޝަނުން ކުރިއަށް ނުގެންދާތީ ވެސް އިދިކޮޅުން ވަނީ އެކަމާ ކަންބޮޑުވުން ފާޅުކޮށްފަ އެވެ.\nކުރީގެ ރައީސް އަބްދުﷲ ޔާމީންގެ ވަކީލުންގެ ޓީމުން ބޭއްވި ނޫސް ކޮންފަރެންސް.\nހައިލަމް، މީ ގެކުރިން ނެރުއްވި ބަޔާނެއްގައި ވިދާޅުވީ ޔާމީންގެ ޝަރީއަތް ވަކި ގޮތަށް ކުރިއަށް ގެންދަން ސަރުކާރުގެ ތެރެއިން ނުފޫޒު ފޯރުވާ ކަމަށާއި އެކަން ގާޒީ އަލީ ރަޝީދަށް ވެސް މިހާރު އެނގިވަޑައިގަންނަވާނެ ކަމަށެވެ. ނަމަވެސް، އެ ތުހުމަތުތައް ގާޒީ އަލީ ރަޝީދު ވަނީ ދޮގުކުރައްވައިފަ އެވެ.\nފަނޑިޔާރުންގެ ގާނޫނުގައި ބުނާ ގޮތުން، ސިޔާސީ މީހަކު ނުވަތަ މީޑިއާ ގައި ދައްކާ ވާހަކަ އަކަށް ފަނޑިޔާރުން ރައްދު ދިނުމަކީ މަނާ ކަމެކެވެ.\nޔާމީންގެ ވަކީލުންގެ ޓީމުން މާގިރި ހޮޓެލްގައި ބޭއްވި ނޫސްވެރިންގެ ބައްދަލުވުމުގައި ޖަމީލް ވިދާޅުވީ، ކްރިމިނަލް ކޯޓު ހިންގުމާ އަލީ ރަޝީދު ހަވާލުވެވަޑައިގެން އަމަލު ކުރެއްވި ގޮތުން ގާނޫނުއަސާސީ އާއި ގާނޫނުތަކުން މުވައްކިލަށް ލިބިގެންވާ ހައްގުތައް ކަށަވަރުކުރުމަށް ގޮންޖެހުންތަކެއް އެބަހުރި ކަމަށެވެ.\n"މި މައްސަލައާ ގުޅުވައިގެން މީޑިއާ އަށް ދީފައިވާ ވާހަކަތަކަށް ބަލާ އިރު، ފަނޑިޔާރު އަލީ ރަޝީދު މިވަނީ މައްސަލައިގައި ވަކި ފަރާތަކަށް ތައައްސަބުވެފައިވާ ކަމަށް ގަބޫލު ކުރެވޭ،" ޖަމީލް ވިދާޅުވި އެވެ.\nކުރީގެ ރައީސް އަބްދުﷲ ޔާމީނާއި ކުރީގެ ނައިބު ރައީސް ޖަމީލް ސަލާމް ކުރައްވަނީ. --- ފޮޓޯ: މިހާރު\nޖޭއެސްސީ އަށް ފަނޑިޔާރެއްގެ ސުލޫކީ މައްސަލައެއް ހުށަހަޅާފައި އޮއްވައި، އެ މައްސަލައިގެ ވަކި ގޮތެއް ނުނިމެނީސް، ބޮޑު މައްސަލައެއް ކުރިއަށް ގެންދެވިގެން ނުވާނެ ކަމަށް ޖަމީލް ވިދާޅުވި އެވެ.\nގާނޫނުއަސާސީ އާއި ގާނޫނުތަކާ ހަވާލާ ދެއްވައި ޖަމީލް ވިދާޅުވި ގޮތުގައި، އެއްވެސް މީހަކު އިންސާފުގެ ދޮރުގައި ޓަކި ޖެހުމުން، އެމީހާއާ ދޭތެރޭގައި މުއާމަލާތް ކުރަން ވާނީ ހަމަހަމަކަމާ އެކު އެވެ.\nޔާމީނާ ދެކޮޅަށް އުފުލާފައިވާ ދައުވާގެ ޝަރީއަތުގެ އަޑުއެހުންތައް ދިވެހި ރައްޔިތުންގެ ކުރިމަތީގައި ލައިވްކޮށް ދައްކާފައި ވަނިކޮށް ކުއްލިއަކަށް ޝަރީއަތް ލައިވް ނުކުރަން ނިންމުމުން ކަންބޮޑުވެވަޑައިގަންނަވާ ކަމަށް ޖަމީލް ވިދާޅުވި އެވެ. ޝަރީއަތް ލައިވް ނުކޮށް ކުރިއަށް ގެންދާ ނަމަ، މައްސަލައިގައި ކަންތައްތަކެއް ފޮރުވަން ޖާގަ އޮތް އިރު، މަސައްކަތް ކުރަނީ ބޭނުން ގޮތަކަށް ޝަރީއަތް ކުރިއަށް ގެންދަން ކަމަށް ޖަމީލް ވިދާޅުވި އެވެ.\nގާޒީ އަލީ ރަޝީދު. (ވ). --ފޮޓޯ/މިހާރު\nއޭނާ ވިދާޅުވި ގޮތުގައި ސުލޫކީ މިންގަނޑު ބުނާ ގޮތުން ގާޒީ އަލީ ރަޝީދަށް ބެންޗުގައި އިންނަވަން ހުއްދައެއް ނުކުރެ އެވެ. އަދި މާދަމާގެ އަޑުއެހުމުން ފެށިގެން ކޮންމެ އަޑުއެހުމެއް ވެސް ކުރިއަށް ގެންދަން ޖެހޭނީ ލައިވްކޮށް ކަމަށާއި އެކަން ހުއްޓާލައިގެން ނުވާނެ ކަމަށް ޖަމީލް ވިދާޅުވި އެވެ.\n"އަދުލު އިންސާފަށްޓަކައި މި މައްސަލަ އެއް ހަމައެއްގައި ގެންގޮސް މައްސަލަ ނިންމަން ޖެހޭ،" ރާއްޖޭގެ ފުންނާބު އުސް ވަކީލުންގެ ތެރޭގައި ހިމެނިވަޑައިގަންނަވާ ޖަމީލް ވިދާޅުވި އެވެ.\nއޭނާ ވިދާޅުވި ގޮތުގައި ގާޒީ އަލީ ރަޝީދު ރާއްޖެ ޓީވީ އަށް ދެއްވި ބަޔާނުން ހިތްހަމަޖެހިވަޑައިނުގެން ހުންނެވި ތަން ފެނިވަޑައިގެންނެވި ކަމަށެވެ. އެހެންވެ، ޔާމީންގެ މައްސަލައިގެ ތެރެއަށް ވަރަށް ބޮޑަށް އަސަރު ފޯރާނެ ކަމަށް ވެސް ވިދާޅުވި އެވެ.\nއިތުރު ލިޔުންތައް ކުށްކުރުން ކްރިމިނަލް ކޯޓް އިދިކޮޅު ފަރާތްތައް ޖުޑީޝަލް ސާވިސް ކޮމިޝަން ޖުޑީޝަރީ ޑރ. މުހައްމަދު ޖަމީލް އަހުމަދު މަނީ ލޯންޑްރިން ރައީސް އަބްދުﷲ ޔާމީން ޕީޕީއެމް/ޕީއެންސީ އިއްތިހާދު ގާޒީ އަލީ ރަޝީދު


Bandah dharifulhu maruvefai oi kan egihure, dhidhoo hospital ah dhiya ee aailaa in egoi beynun vegen: kulhudhufushi hospital – Iru\nބަނޑަށް ދަރިފުޅު މަރުވެފައި އޮތްކަން އެނގިހުރެ، ދިއްދޫ ހޮސްޕިޓަލަށް ދިޔައީ އާއިލާއިން އެގޮތަށް ބޭނުންވެގެން: ކުޅުދުއްފުށީ ހޮސްޕިޓަލް\nތިންމަހުގެ ދަރިފުޅު ބަނޑަށް މަރުވެފައިވަނިކޮށް ހއ.ދިއްދޫ ހޮސްޕިޓަލަށް ޓްރާންސްފަރކޮއްފައިވަނީ އާއިލާގެ އެދުމުގެމަތިންކަމަށް ހދ.ކުޅުދުއްފުށީ ރީޖަނަލް ހޮސްޕިޓަލްއިން ވިދާޅުވެއްޖެއެވެ.\nއެފަދަ ހާލަތްތަކުގައި އާއިލާއިން އެދިއްޖެނަމަ ހޮސްޕިޓަލުންދިއުމުގެ ފުރުސަތު ދެވޭނެ ކަމަށްވެސް ކުޅުދުއްފުށީ ރީޖަނަލް ހޮސްޕިޓަލް ހިންގެއުމާއި ހަވާލުވެހުރި އަހުމަދު ދާއޫދު ވިދާޅުވިއެވެ.\nމިދިޔަ އަންގާރަ ދުވަހު ދިއްދޫ ހޮސްޕިޓަލަށް ދިއުމުން ސްކޭންހެދެއް ނެތުމާއި އާސަންދައިން ކުޅުދުއްފުށީ ހޮސްޕިޓަލަށްދިއުމުގެ ފުރުސަތު ނުލިބުމުން އެ ދެމަފިރިން އެބުރި ރަށަށް ދިޔައީއެވެ. ބުދަދުވަހު އަމިއްލައަށް ލޯންޗެއް ހިފައިގެން ކުޅުދުއްފުއްޓަށް ދިއުމުން ސްކޭން ކުރުމަށްފަހު ދަރިފުޅު ބަނޑަށް މަރުވެފައިވާ ކަމުގައި ޑޮކްޓާރ ބުނުއްވިއެވެ.\nދަރިފުޅު މަރުވި މައްސަލައިގައި އާއިލާއިންވަނީ ކުޅުދުއްފުށީ ރީޖަނަލް ހޮސްޕިޓަލުގެ އިޙުމާލުވާކަމަށް ތުހުމަތުކޮއްފައެވެ. އާއިލާއިން ބުނެފައިވަނީ އެޑްމިޓްވެގެން ތިބެވޭނެ ތަނަވަސްކަމެއްނެތްކަމަށް ބުނުމުން ރަށަށް ދިއުމަށް ހޮސްޕިޓަލުން ބުނެފައިވާ ކަމަށެވެ.\nއެހެންނަމަވެސް ހޮސްޕިޓަލުގެ މެނޭޖަރު އަހުމަދު ދާއޫދު ވިދާޅުވީ ހޮސްޕިޓަލަށް އައުމުން ސުކޭން ހެދިއިރުވެސް ދަރިފުޅު މަރުވެފައިވާކަމަށާއި އަދި އެވަގުތު އީއާރުގައި އެޑްމިޓްކޮށް ވިއްސަންޖެހޭނެކަމަށް ޑޮކްޓާރުން އާއިލާއަށް ލަފާދެއްވި ކަމަށެވެ. އެމީހުން ދިއްދޫ ހޮސްޕިޓަލަށް ޓްރާންސްފަރ ކޮއްފައިވަނީ އާއިލާގެ އެދުމުގެ މަތިންކަމަށާއި ލަފާކުރެވޭ ގޮތުގައި އެއީ އާއިލާއަށް އެކޮޅުގައި އެކޮމަޑޭޝަން ހަމަޖެއްސުމުގައި ފަސޭހަތަކެއް ހުރީމައި ކަމަށް ބެލެވޭ ކަމަށް މެނޭޖަރު ވިދާލުވިއެވެ.\nއާސަންދަ ހަމަނުޖެހުނު މައްސަލައާއި ބެހޭގޮތުން ކުރި ސުވާލަށް ޖަވާބުދެމުން އަހުމަދު ދާއޫދު ބުނެފައިވަނީ ރަގަނޅު ކުރަންޖެހޭ ވަރަށްގިން ކަންތަށްތަށް ހުރިކަމަށެވެ. އަދި އިތުރަށް ބުނެފައިވަނީ ބައެއް މީޑިއާ ތަކުގައި ބަނޑަށް 6މަސް ކަމަށް ބުނެފައިވިޔަސް އެ އަންހެންމީހާގެ ބަނޑަށް އަދި 3މަސްކަމުގައެވެ.\nމިހާރު ދިއްދޫ ހޮސްޕިޓަލުގައި ފަރުވާދެމުންދާ އެ އަންހެން މީހާގެ ހާލު ރަނގަޅުކަމަށް އެ ހޮސްޕިޓާލުގެ މެނޭޖަރު އުޘްމާނު އަޝްރަފު މައުލޫމާތުދެއްވިއެވެ.


London ge narudhama nizamun polio ge asaru feni, qaumu alert ah | ThePress\nLast Updated 20:29, 04 July\nކާރާއި ބަސް ޖެހި ހިނގި އެކްސިޑެންޓުގައި އަންހެނަކު މަރުވެއްޖެ\nލަންޑަންގެ ނަރުދަމާ ނިޒާމުން ޕޯލިއޯގެ އަސަރު ފެނި، ގައުމު އެލާޓަށް\n23 June 2022, 09:02\nލަންޑަންގެ ނަރުދަމާ ނިޒާމުން ޕޯލިއޯ ވައިރަހުގެ އަސަރު ފެނިފައި ވަނީ މި އަހަރުގެ ފެބުރުއަރީ މަހާއި މެއި މަހާ ދެމެދު ނެގި ސާމްޕަލްތަކަކުން / ފައިލް ފޮޓޯ: ޕޮލިޓިކޯ\nލަންޑަންގެ ނަރުދަމާ ނިޒާމުގެ ތަހުލީލުތަކެއް ކުރަމުން ދިއުމުގެ ތެރޭގައި ޕޯލިއޯ ވައިރަހުގެ އަސަރު ފެނި، ގައުމީ ފެންވަރުގެ އެލާޓެއް، އިނގިރޭސިލާތުގެ ސިއްހީ ސަލާމަތާ ބެހޭ އޭޖެންސީ (ޔޫކޭއެޗްއެސްއޭ) އިން އިއުލާން ކޮށްފިއެވެ.\nލަންޑަންގެ ނަރުދަމާ ނިޒާމުން ޕޯލިއޯ ވައިރަހުގެ އަސަރު ފެނިފައި ވަނީ މި އަހަރުގެ ފެބުރުއަރީ މަހާއި މެއި މަހާ ދެމެދު ނެގި ސާމްޕަލްތަކަކުންނެވެ. އަދި އެއީ "ވެކްސިން-ޑިރައިވްޑް" ޕޯލިއޯވައިރަސް ޓައިޕް-2 (ވީޑީޕީވީ2) ވައިރަސް ކަމަށްވެސް ވަނީ ކަނޑައަޅާފައެވެ. ވެކްސިން ޑިރައިވްޑް ޕޯލިއޯ ވައިރަހަކީ، އަނގައިގެ ޒަރިއްޔާއިން ހަށިގަނޑަށް ފޮނުވާލާ ޕޯލިއޯ ވެކްސިން ތައްޔާރު ކުރުމުގައި ބޭނުންކޮށްފައިވާ، ބާރު ދެރަކޮށްފައިވާ ޕޯލިއޯ ވައިރަހެއް، ގިނަ ދުވަސްތަކެއް ވެގެން، ގުދުރަތުން އުފެދޭ ވައިރަސް ފަދައިން ހަރަކާތްތެރިވާ ސްޓްރެއިންއެކެވެ.\nކަން މިހެން އޮތް ނަމަވެސް، އެއްވެސް އިންސާނެއްގެ ހަށިގަނޑުން ޕޯލިއޯ ބަލި ފެނިފައި ނުވާ ކަމަށާ، ވައިރަސް ފެނިފައި ވަނީ ހަމައެކަނި ވެށިން ނެގި ސާމްޕަލްތަކަކުން ދުނިޔޭގެ ސިއްހަތު ޖަމިއްޔާ (ޑަބްލިއުއެޗްއޯ) އިން ވަނީ ފާހަގަކޮށްފައެވެ. ނަމަވެސް، މިއީ ހުރިހާ ހިސާބެއްގައި އުޅޭ ކުޑަކުދިންނަށް އޮތް ނުރައްކަލެއް ކަމަށް ވަނީ އިންޒާރު ކޮށްފައެވެ.\nއިނގިރޭސިވިލާތުގެ ސިއްހަތާ ބެހޭ އޮފިޝަލުން ވަނީ، އާންމު މުޖުތަމައަށް އޮތް ނުރައްކާ ކުޑަ ކަމަށާ، ނަމަވެސް ޕޯލިއޯވައިރަސް ފެތުރިގެން ހިނގައިދާނެ ކަމަށް އިންޒާރު ކުރައްވާފައެވެ.\nސިއްހަތާ ބެހޭ އޮފިޝަލުން ވަނީ އެ ގައުމުގެ ސިއްހީ ނިޒާމް (އެންއެޗްއެސް) މެދުވެރިކޮށް، ކުޑަކުދިންނަށް ޕޯލިއޯ ވެކްސިން ދިނުމަށް ގޮވާލައްވާފައެވެ. އަދި ޝައްކު ކުރެވޭ ކޭހެއް ފެނިއްޖެނަމަ ޔޫކޭއެޗްއެސްއޭއަށް ރިޕޯޓް ކުރުމަށްވެސް ވަނީ އަންގަވާފައެވެ.\nޕޯލިއޯއަކީ ޕޯލިއޯ ވައިރަހުގެ ޒަރިއްޔާއިން ޖެހޭ ނުރައްކާތެރި ބައްޔެކެވެ. ޕޯލިއޯގެ ސަބަބުން ޖިސްމާނީ ނުކުޅެދުންތެރިކަމާ ކުރިމަތިލާންޖެހޭ ފަހަރުވެސް އާދެއެވެ. އަދި ޕޯލިއޯ ވައިރަހަކީ އެކެއްގެ ހަށިގަނޑުން އަނެކެއްގެ ހަށިގަނޑަށްވެސް ފޯރާ ވައިރަހެކެވެ. ސްޕައިނަލް ކޯޑަށް ވައިރަހުގެ އަސަރު ކޮށްފިނަމަ، ވާގިނެތޭ ގޮތްވެސްވެއެވެ. ޕޯލިއޯއަކީ އެ ބަލިން ދިފާއުވުމަށް ވެކްސިން ތަރައްގީ ކޮށްފައި ވާ ބައްޔެކެވެ.\nއިނގިރޭސިވިލާތް ދުނިޔޭގެ ސިއްހަތު ޖަމިއްޔާ (ޑަބްލިއު.އެޗް.އޯ) ލައިފްސްޓައިލް ސިއްހަތު\nއިނގިރޭސި ރާނީގެ ޕޭޖަންޓްގައި ދިވެހި ސިފައިން ބައިވެރި ވެއްޖެ\nދުނިޔޭގެ ފެންވަރުގެ ދަސްވެނިންނަށް ޔޫކޭއިން ހާއްސަ ވިސާއެއް\nމޭވާއާއި ތަރުކާރީގައި ފައިދާ އެކުލެވޭ މިންވަރު 50 ޕަސެންޓް ދަށަށް!


Falhoa: Hangandaai isthashigandah dhimaavaa baeh mahssala thakah hahlleh - One Online\nމޭވާއާއި ތަރުކާރީގެ ބާވަތްތަކަކީ އޭގެން އެތައް ބޭނުންތަކެއް ހިފޭ ކެއުމުގެ ބާވަތްތަކެކެވެ. އޭގެ ތެރެއިން ފަޅޮލަކީ އަހަރެމެން ރަނގަޅު ގޮތުގައި ބޭނުން ކޮށްފިނަމަ ހަށިގަނޑާއި އިސްތަށިގަނޑަށް ދިމާވާ ބައެއް މައްސަލަތަކަށްވެސް އޮތް ހައްލެކެވެ. ފަޅޮލުގައި ހިމެނޭ ޕަޕައިން އަކީ ޕްރޮޓިންސް ޑޮސޮލްވް ކުރުމަށް އެހީތެރިވެދޭ އެންޒައިމުގެ ބާވަތެކެވެ.\nއިސްތަަށިގަނޑުގައި ޑެންޑްރަފް އެޅުމަކީ ވަރަށް ގިނަ މީހުންނަށް ދިމާވާ މައްސަލައެކެވެ. ފަޅޮލުން އިސްތަށިގަނޑުގައި ޑެންޑްރަފު އެޅުން ރަނގަޅުކުރެވިދާނެ އެވެ. އެގޮތުން ފަޅޯ ޗިސްކޮށްފައި އެޕަލް ސައިޑް ވިނެގާ އާއި ތެޔޮ އެއްކުރުމަށްފަހު ބޮލުގައި ހާކާށެވެ. ހޭކުމަށްފަހު 15 ވަރަކަށް މިނަޓް ބަަހައްޓާށެވެ. މިގޮތަށް ހަދަން ފެށުމުން ބޮލުގައި ޑެންޑްރަފް އެޅުން ހުއްޓޭނެއެވެ. ފަޅޮލުގައި ހިމެނޭ ޕަޕައިން އިސްތަށިގަނޑުގައި ޑެންޑްރަފް އަޅަން މެދުވެރިވާ ސްކަލްޕް އުފެދުން މަދުކޮށްދޭނެ އެވެ.\nފަޅޮލަކީ ވިޓަމިން ސީ އާއި އޭ އިން މުއްސަނދި ވެފައިވާ މޭވާގެ ބަވާތަކެވެ. މީގެ އިތުރުން ފަޅޮލުގައި ހިމެނޭ ބީޓާ ކެރޮޓީންގެ މާއްދާ ހަންގަނޑު އަލިކޮށްދޭން އެހީތެރި ވެދެއެވެ. އެހެންކަމުން ހަންގަނޑު އަލިކުރަން ފޭސް ޕެކެއްގެ ގޮތުގައިވެސް ފަޅޯ ބޭނުން ކުރެވިދާނެއެވެ. ފަޅޯ ޗަސްކޮށްފައި އޭގެ ތެރެޔަށް ޔޯގަޓް އަޅައިގެން އެއްކޮށްފައި ޕޭސްޓް ހަދާފައި މޫނުގައި އުނގުޅާށެވެ. ޔޯގަޓްގައި ހުންނަ ލެކްޓިކް އެސިޑްގެ މާއްދާ އަދި ފަޅޮލުގައި ހުންނަ އެންޒައިމުގެ މާއްދާގެ އެހީގައި ހަންގަނޑު ރީތިކޮށް ސާފުކޮށްދީ އަލިކޮށްދޭނެ އެވެ.\nއިސްތަަށިގަނޑު ކުރަކިވެ ހަރުވުމަކީ ވަރަށް ގިނަ އަންހެން ކުދިން ކުރިމަތިލާން ޖެހޭ ކަމެކެވެ. ހާއްސަކޮށް ބުރުގާ އަޅާނަމަ އިސްތަށިގަނޑު ކުރަކިވެ ހަލާކުވާ މިންވަރު އިތުރު ވެއެވެ. ފަޅޮލަކީ އިސްތަށިގަނޑު ކުރަކި ވެ ހަރުވާ ނަމަ އެކަމަށްވެސް އޮތް ހައްލެކެވެ. އެގޮތުން، ފަޅޯ ކުދިކުދިކޮށް ޗިސްކޮށްލާފައި ދޮންކޭލާއި އެއްކުރުމަށްފަހު ކުޑަ އޮލިވް އޮއިލް ކޮޅެއް އަޅައިލާށެވެ. އަދި އިސްތަަށިގަނޑުގައި ހަފުތާއަކު އެއްފަހަރު އުނގުޅާށެވެ. މިހެން ހެދުމުން އިސްތަށިގަނޑު އޮމާންވެ ކުރަކި ކަން ފިލައިގެން ދާނެއެވެ.\nމޫނުގައި ބިހި ނަގައި އެތަންތަނުގައި ލަކުނު ލުމަކީވެސް ވަރަށް ގިނަ އަންހެން ކުދިން ކުރިމަތިލާން ޖެހޭ ކަމެކެވެ. މޫނުގައި އުނގުޅާ އަގުބޮޑު ކްރީމުތައް ގަނެގެން ލަކުނު ފިލުވަން މެދުނުކެނޑި މަސައްކަތް ކުރާ ކުދީން މަދެއް ނޫނެވެ. ފަޅޮލަކީވެސް މޫނުގައި ލާފައި ހުންނަ ލަކުނުގެ ކުލަ މަޑުކޮށްދީ އެ ފިލުވުމަށް އެހީތެރިވެދޭ އެއްޗެކެވެ. އެގޮތުން ފަޅޮލާއި މާމުއި އެއްކޮށްގެން ޕޭސްޓް ހަދާފައި މޫނުގައި ހާކާށެވެ. އޭރުން މޫނުގައި މަރުވެފައި ހުންނަ ސެލްތައް ސާފުކޮށް ލަކުނުތަކުގެ ކުލަ މަޑުކޮށްދިނުމަށް އެހީތެރިވާނެއެވެ.\nގުޅޭ ޓެގު ސިއްހަތު ދުޅަހެޔޮ ސިއްހަތު ބިއުޓީ


SUS ge keeper Mirzokhid champion Maziya ah - vNews.mv\nމާޒިޔާ އާއި އަަލަށް ގުޅުނު މިރްޒޮހިދު މަމަކްތޯނޯފް- ފޮޓޯ:- މާޒިޔާ\nސަސްގެ ކީޕަރު މިރްޒޮހިދު ޗެމްޕިއަން މާޒިޔާ އަށް\nއައްފާން މުހައްމަދު 18 July 2021, 16:57\nމިދިޔަ ސީޒަނުގައި ސުޕަ ޔުނައިޓެޑް ސްޕޯޓްސް (ސަސް)ގެ ގޯލު ބެލެހެއްޓި އުޒްބަކިސްތާނުގެ ކީޕަރު މިރްޒޮހިދު މަމަކްތޯނޯފް ރާއްޖޭގެ ޗެމްޕިއަން މާޒިޔާ ސްޕޯޓްސް އެންޑް ރެކްރިއޭޝަނަށް ބަދަލުވެއްޖެއެވެ.\nހޮނިހިރު ދުވަހު މާޒިޔާ އިން މީސްމީޑިއާގައި ވަނީ މިކަން ހާމަކޮށްފައެވެ. އެގޮތުން މާޒިޔާ އިން ކުރި ޕޯސްޓެއްގައި ބުނެފައިވަނީ މިރްޒޮހިދު މާޒިޔާ އަށް ބަދަލުވެފައިވާ ކަމަށާއި، ފާއިތުވީ ސީޒަނުގައި އޭނާ އަކީ ލީގުގައި ފާހަގަ ކޮށްލެވޭ މޮޅު ކުޅުމެއް ދައްކާފައިވާ ކަމަށެވެ. މާޒިޔާ އިން މިރްޒޮހިދު ޓީމާއި ގުޅުނުކަން ހާމަކޮށްފައިވާއިރު އޭނާ އަންނަނީ މާޒިޔާ ފަރިތަކުރުންތަކުގައިވެސް ބައިވެރި ވަމުންނެވެ.\n27 އަހަރުގެ ތަޖުރިބާކާރު ކީޕަރު ވަނީ ފާއިތުވީ ސީޒަނުގައި ސަސް އިން ކުޅުނު 14 މެޗުގައިވެސް އެޓީމުގެ ގޯލު ބަލަހައްޓާފައެވެ. ސީޒަން ފުރިހަމަ ނުކޮށް ނިންމާލަން އެފްއޭއެމުން ނިންމިއިރު ކުޅުނު 14 މެޗުން 15 ޕޮއިންޓާއެކު ސަސް އޮތީ ޕޮއިންޓް ތާވަލުގެ6ވަނައިގައެވެ. ސަސް ކޮޅަށް ވަނީ 14 މެޗުން 18 ލަނޑު ވަދެފައެވެ.\nކުރިއަށް އޮތް ސީޒަނާއި މި އަހަރުގެ އޭއެފްސީ ކަޕަށް ޓީމު ވަރުގަދަ ކުރުމަށް މާޒިޔާ އިން މަސައްކަތް ތަކެއް ކުރަމުން އަންނައިރު މިދިޔަ ސީޒަން އެ ޓީމުން ފެށީ ސާބިއާގެ ގޯލްކީޕަރު ނިކޮލާ ވުޔަަނަކާއެކުއެވެ. އެކަމަކު ސީޒަނުގެ މެދުތެރެއިން ވުޔަަނަކް ދޫކޮށްލިއިރު، މި އަހަރުގެ މާޗު މަހުގެ ތެރޭގައި އެ ޓީމުގެ ގޯލްކީޕަރަކަށް ސީރިއާގެ ގޯލްކީޕަރު މަހުމޫދު އަލް-ޔޫސުފް ވަނީ އަލުން ހަމަޖައްސާފައެވެ. އެކަމަކު ކަކުލަށް ލިބުނު އަނިޔާގެ ސަބަބުން މަހުމޫދަށް ގިނަ މެޗުތައް ގެއްލުނުއިރު، މިދިޔަ ސީޒަނުގެ ގިނަ މެޗުތަކުގައި މާޒިޔާގެ ގޯލް ބެލެހެއްޓީ ރާއްޖޭގެ ޒުވާން ގޯލްކީޕަރު ހުސެއިން ޝަރީފް (ހުސެން) އެވެ.\nދެ މަހެއްހާ ދުވަހުގެ މެދުކެނޑުމަކަށްފަހު މާޒިޔާ އިން ފަރިތަކުރުންތައް ފެށިއިރު އެ ޓީމަކީ މި އަހަރުގެ އޭއެފްސި ކަޕުގެ ގްރޫޕް ސްޓޭޖުން އަދި ޖާގަ ހޯދާފައިވާ ރާއްޖޭގެ ހަމައެކަނި ކުލަބެވެ. ގްރޫޕް ސްޓޭޖުގައި މި ވަގުތު އޮތީ މާޒިޔާގެ އިތުރުން އިންޑިއާގެ މޯހަން ބަގާން އަދި ބަންގްލަދޭޝްގެ ބަޝުންދަރާ ކިންގްސްއެވެ. ގްރޫޕުގެ ފަހު ޖާގަ ލިބޭނީ ރާއްޖޭގެ ކުލަބު އީގަލްސް އާއި އިންޑިއާގެ ބެންގަލޫރު އެފްސީ ކުޅޭ ޕްލޭ-އޮފް މެޗުން މޮޅުވާ ޓީމަކަށެވެ.\nތަޖުރިބާކާރު ކީޕަރެއްގެ ސޮއި މާޒިޔާއިން ހޯދިއިރު އެކުލަބަކީ ފާއިތުވީ ސީޒަނުގެ ދިވެހި ޕްރިމިއަރ ލީގުގެ ޗެމްޕިއަން އެވެ. މި ނިމުނު ސީޒަނުގައި މާޒިޔާއަށް ޗެމްޕިއަންކަން ލިބުނީ ތިންވަނަ ބުރު ނުކުޅެ ލީގު ނިންމާލިއިރު، ތާވަލުގެ އެއްވަނަ މަގާމުގައި އޮތުމުންނެވެ. މާޒިޔާއަށް ކުޅުނު 14 މެޗުން 34 ޕޮއިންޓް ލިބުނުއިރު، އެ ޓީމުން ލީގު ދިފާއުކުރީ ނުވަ ޕޮއިންޓުގެ ލީޑަކާއެކުއެވެ.


Fahu vaquthu United ah molheh, Chelsea ah point eh | Mihaaru\nލަނޑު ޖެހުމަށް ފަހު ޔުނައިޓެޑްގެ ބްރޫނޯ ފެނާންޑޭސް އުފާފާޅުކުރަނީ.-- ފޮޓޯ: އޭއެފްޕީ\nފަހު ވަގުތު ޔުނައިޓެޑަށް މޮޅެއް، ޗެލްސީ އަށް ޕޮއިންޓެއް\n27 ސެޕްޓެމްބަރ 2020 - 09:49 8 comments\nލަންޑަން (ސެޕްޓެމްބަރު 27) - އިނގިރޭސި ޕްރިމިއާ ލީގުގައި ރޭ ފަހު ވަގުތު މެންޗެސްޓާ ޔުނައިޓެޑުން 3-2 އިން ބްރައިޓަން އަތުން މޮޅުވިއިރު، ވެސްޓް ބްރޮމްއާ ފަހު ވަގުތު 3-3 އިން އެއްވަރުކޮށް ޗެލްސީ ބަލިނުވެ ސަލާމަތްވެއްޖެ އެވެ.\nބްރައިޓަން ދަނޑުގައި އިއްޔެ ކުޅުނު މެޗުގައި އެ ޓީމަށް ލީޑުނަގައިދިނީ ޕެނަލްޓީ އަކުން ނީލް މޯޕޭ އެވެ. އޭގެ ކުރިން ބްރައިޓަން ވަނީ ލަނޑެއް ޖެހުމާ ގާތަށް ޖެހިލައިފަ އެވެ. ލެއަންޑްރޯ ޓްރޮސާޑް ޖެހި ދެ ބޯޅަ އަކާއި އެޑަމް ވެބްސްޓާ ފޮނުވާލި ބޯޅައެއް އަމާޒުވީ ގޯލުގެ ދަނޑިއަށެވެ. ޔުނައިޓެޑުން ފުރަތަމަ ހާފް ނިމުމުގެ ކުރިން އެއްވަރުކުރި ގޯލަކީ އެ ޓީމުގެ ކެޕްޓަން ލެވިސް ޑަންކް އަތުން ބައިކޮޅަށް ވަން ގޯލެކެވެ.\nދެ ވަނަ ހާފްގެ ކުޅުން ފަށައިގެން ޔުނައިޓެޑުން އަނެއްކާ ހާސްކޮށްލީ ބްރައިޓަންގެ ފޯވާޑް އާރޮން ކޮނޮލީ އަށް ޔުނައިޓެޑްގެ ޕައުލް ޕޮގްބާ ފައުލުކުރި ކަމަށް ބަލައި ޕެނަލްޓީއެއް ދިނުމުންނެވެ. އެކަމަކު ފަހުން ވީޑިއޯ އެސިސްޓަންޓް ރެފްރީ (ވީއޭއާރް) ގެ އެހީ ހޯދުމަށް ފަހު ރެފްރީ ނިންމީ އެއީ ޕެނަލްޓީއެއް ނޫން ކަމަށެވެ.\nޔުނައިޓުން ލީޑުނެގީ މެޗުގެ 55 ވަނަ މިނިޓްގައި މާކަސް ރެޝްފޯޑް ޖެހި މޮޅު ގޯލުންނެވެ. އޭގެ ކުރިން އޭނާ ޖެހި ގޯލެއް ވަނީ އޮފްސައިޑްކަމަށް ނިންމައިފަ އެވެ. ބްރައިޓަން އިން ނަތީޖާ ހަމަހަމަކުރަން ކުރި މަސައްކަތް ކާމިޔާބުވީ މެޗުގެ އިތުރު ވަގުުތުގެ ފަސް ވަނަ މިނިޓްގަ އެވެ. އެ ޓީމުގެ ގޯލު ޖެހީ ސޮލީ މާޗް އެވެ. މާޗަށް ކުރިން ލިބުނު ފުރުސަތުތަކުގެ ބޭނުމެއް ނުހިފުނު ނަމަވެސް ފަހު ވަގުތު މާޗް ވަނީ ލިބުނު ބޯޅަ ބޮލުން ގޯލުގެ ތެރެއަށް ބޯޅަ ފޮނުވާލައިފަ އެވެ.\nޔުނައިޓެޑް މޮޅުވީ މެޗުގެ ފަހު ވަގުތު ބްރޫނޯ ފެނާންޑޭސް ޖެހި ޕެނަލްޓީންނެވެ. މި ޕެނަލްޓީ އަކީ ޔުނައިޓެޑްގެ ހެރީ މެގުއާ ބޮލުން ޖެހި ބޯޅަ ބްރައިޓަންގެ މޯޕޭ އަތުގައި ޖެހުމުން ރެފްރީ ދިން ޕެނަލްޓީ އެކެވެ. މި ޕެނަލްޓީ ދިނީ މެޗުގެ ފަހު ކަށިގަނޑު ފުމުނު ފަހުންނެވެ. އެކަމަކު އަލުން ފަށައި ޕެނަލްޓީ ޖަހަންދިނީ ވީއޭއާރް އިން ބެލުމަށްފަހު އެވެ. ފެނާންޑޭސް ވަނީ ބްރައިޓަން ކީޕަރު މެޓް ރަޔާން އަށް ފުރުސަތެއް ނުދީ ގޯލަށް ބޯޅަ ފޮނުވާލައިފަ އެވެ.\nރޭގެ މެޗުގައި ޗެލްސީގެ ތިއާގޯ ސިލްވާ ބޯޅަ ހިފައިގެން. -- ފޮޓޯ: އޭއެފްޕީ\nމި ފަހަރު އަލަށް ލީގަށް ޕްރޮމޯޓްވި ވެސްޓް ބްރޮމް އިން ވަނީ ރޭ 27 މިނިޓް ތެރޭ ޗެލްސީ ކޮޅަށް ތިން ގޯލު ޖަހައިފަ އެވެ. ފުރަތަމަ ގޯލު ޗެލްސީގެ މާކޮސް އަލޮންސޯ ހެދި ގޯހެއްގެ ފައިދާނަގައިގެން މެޗުގެ ހަތަރު ވަނަ މިނިޓްގައި ޖެހީ ކަލުމް ރޮބިންސަން އެވެ. މެޗުގެ 25 ވަނަ މިނިޓްގައި ރޮބިންސަން ދެ ވަނަ ގޯލު ޖެހީ ޗެލްސީގެ ފަހަތަށް ޓީމުގެ ކެޕްޓަން ބޭންޑް އަޅައިގެން ކުޅުނު ތިއާގޯ ސިލްވާ އަށް ހެދުނު ގޯހެއްގެ ފައިދާ ނަގައިގެންނެވެ. މިއީ ލީގުގައި ސިލްވާ ކުޅުނު ފުރަތަމަ މެޗެވެ.\nވެސްޓް ބްރޮމްގެ ތިން ވަނަ ގޯލު ޖެހީ ޑިފެންޑަރު ކައިލް ބާޓްލީ އެވެ. ޗެލްސީ ޑިފެންސް ލައިނުގެ ތެރެއިން އައި ބޯޅަ ބާޓްލީ ވަނީ ހަމަޖެހިލާފައި ގޯލުގެ ތެރެއަށް ބޯޅަ ފޮނުވާލައިފަ އެވެ.\nޗެލްސީން ދެ ވަނަ ހާފަށް ނުކުތީ މަޓެއޯ ކޮވަސިޗާއި އަލޮންސޯގެ ބަދަލުގައި ސެޒާ އަޒްޕްލިއަސެޓާ އަދި ކަލުމް ހަޑްސަން-އޮޑޯއި ކުޅެން އަރުވައިގެންނެވެ. ޗެލްސީގެ ފުރަތަމަ ގޯލު މެޗުގެ 55 ވަނަ މިނިޓްގައި އޭރިއާ ބޭރުން ޖެހި ޝޮޓަކުން ކާމިޔާބުކުރީ މޭސަން މައުންޓް އެވެ. އޮޑޯއި ޗެލްސީގެ ދެ ވަނަ ގޯލު ޖެހީ މެޗުގެ 70 ވަނަ މިނިޓްގައި ކައި ހާވަޓްޒް ދިން ބޯޅައަކުންނެވެ. އިތުރު ވަގުތުގައި ޗެލްސީ އަށް އެއްވަރުކޮށްދިނީ ޓެމީ އަބްރަހަމް އެވެ.\nލީގުގައި ރޭ އެވަޓަން އިން ވަނީ ރަށުން ބޭރުގައި ކްރިސްޓަލް ޕެލަސް އަތުން 2-1 އިން މޮޅުވެފަ އެވެ. ކާލޯ އަންޗެލޮޓީގެ ކޯޗުކަމުގައި ކުޅޭ އެވަޓަން އޮތީ ކުޅުނު ތިން މެޗުން ވެސް މޮޅުވެގެން ލީގުގެ އެއް ވަނައިގަ އެވެ.\nއިތުރު ލިޔުންތައް މެންޗެސްޓާ ޔުނައިޓެޑް ޗެލްސީ އިންގްލިޝް ޕްރިމިއާ ލީގް އެވަޓަން\nޗެލްސީ ބަދަލުވެއްޖެ، ޔުނައިޓެޑުން އެކަމާ ވިސްނަންޖެހޭ


24 ފެބުރުއަރީ 2019 | އާދީއްތަ | 11 ހިޔަވިހާ\n19 ޖުމާދަލްއާޚިރާ 1440\nގުޅިފައިވާ އިއްތިހާދުން ގދ ގައްދޫގައި ބޭއްވި ޖަލްސާ\nގުޅފައިވާ އިއްތިހާދުން ގދ ގައްދޫގައި ބޭއްވި ޖަލްސާގެ ތެރެއިން، މި ޖަލްސާގައި ގުޅިފައިވާ ޕާޓީތަކުގެ ރިޔާސީ ކެންޑިޑޭޓް އިބްރާހިމް މުހައްމަދު ސޯލިހު ވަނީ ބައިވެރިވެވަޑައިގެންފައެވެ. ހަމައެހެންމެ އެމަނިކުފާނުގެ އިތުރުން ގުޅިފައިވާ ސިޔާސީ ޕާޓީތަކުގެ އިސްވެރިން ވެސް ވަނީ ބައިވެރިވެވަޑައިގެންފައެވެ.\nސެޕްޓެމްބަރު 1، 2018: ގުޅިފައިވާ އިއްތިހާދުން އިންތިޒާމްކޮށްގެން ގދ ގައްދޫގައި ބޭއްވި ޖަލްސާގައި ގުޅިފައިވާ އިއްތިހާދުގެ ރިޔާސީ ކެންޑިޑޭޓް އިބްރާހިމް މުހައްމަދު ސޯލިހު ވާހަކަފުޅުދައްކަވަނީ\nސެޕްޓެމްބަރު 1، 2018: ގުޅިފައިވާ އިއްތިހާދުން އިންތިޒާމްކޮށްގެން ގދ ގައްދޫގައި ބޭއްވި ޖަލްސާގެ ތެރެއިން، މި ޖަލްސާގައި ގުޅިފައިވާ އިއްތިހާދުގެ ރިޔާސީ ކެންޑިޑޭޓް އިބްރާހިމް މުހައްމަދު ސޯލިހުގެ އިތުރުން އިއްތިހާދުގެ ގިނަ އިސްވެރިން ވަނީ ބައިވެރިވެވަޑައިގެންފައި\nސެޕްޓެމްބަރު 1، 2018: ގުޅިފައިވާ އިއްތިހާދުން އިންތިޒާމްކޮށްގެން ގދ ގައްދޫގައި ބޭއްވި ޖަލްސާގެ ތެރެއިން، މި ޖަލްސާގައި ގުޅިފައިވާ އިއްތިހާދުގެ ރިޔާސީ ކެނޑިޑޭޓް އިބްރާހިމް މުހައްމަދު ސޯލިހުގެ އިތުރުން އިއްތިހާދުގެ ގިނަ އިސްވެރިން ވަނީ ބައިވެރިވެވަޑައިގެންފައި\nސެޕްޓެމްބަރު 1، 2018: ގުޅިފައިވާ އިއްތިހާދުން އިންތިޒާމްކޮށްގެން ގދ ގައްދޫގައި ބޭއްވި ޖަލްސާގައި ޖުމްހޫރީ ޕާޓީގެ ޑެޕިއުޓީ ލީޑަރު މުހައްމަދު ފަޔާޒް ވާހަަކަފުޅު ދައްކަވަނީ\nސެޕްޓެމްބަރު 1، 2018: ގުޅިފައިވާ އިއްތިހާދުން އިންތިޒާމްކޮށްގެން ގދ ގައްދޫގައި ބޭއްވި ޖަލްސާގެ ތެރެއިން، މި ޖަލްސާގައި ގުޅިފައިވާ އިއްތިހާދުގެ ރިޔާސީ ކެނޑިޑޭޓް އިބްރާހިމް މުހައްމަދު ސޯލިހުގެ އިތުރުން އިއްތިހާދުގެ ގިނަ އިސްވެރިން ވަނީ ބައިވެރިވެ ވަޑައިގެންފައި\nސެޕްޓެމްބަރު 1، 2018: ގުޅިފައިވާ އިއްތިހާދުން އިންތިޒާމްކޮށްގެން ގދ ގައްދޫގައި ބޭއްވި ޖަލްސާގައި ގައްދޫ ދާއިރާގެ ކުރީގެ މަޖިލިސް މެމްބަރު ޒާހިރު އާދަމް ވާހަކަފުޅު ދައްކަވަނީ\nސެޕްޓެމްބަރު 1، 2018: ގުޅިފައިވާ އިއްތިހާދުން އިންތިޒާމްކޮށްގެން ގދ ގައްދޫގައި ބޭއްވި ޖަލްސާގައި މަޑުއްވަރީ ދާއިރާގެ މަޖިލިސް މެމްބަރު މުހައްމަދު އަމީތު ވާހަކަފުޅު ދައްކަވަނީ\nސެޕްޓެމްބަރު 1، 2018: ގުޅިފައިވާ އިއްތިހާދުން އިންތިޒާމްކޮށްގެން ގދ ގައްދޫގައި ބޭއްވި ޖަލްސާގައި އަދާލަތު ޕާޓީގެ ނާއިބު ލީޑަރު އަލީ ޒާހިރު ވާހަކަފުޅު ދައްކަވަނީ\nސެޕްޓެމްބަރު 1، 2018: ގުޅިފައިވާ އިއްތިހާދުން އިންތިޒާމްކޮށްގެން ގދ ގައްދޫގައި ބޭއްވި ޖަލްސާގައި އެމްޑީޕީގެ ލީގަލް ޑިރެކްޓަރު ހިސާން ހުސައިން ވާހަކަފުޅު ދައްކަވަނީ


ކުޑަކުދިންގެ ވާހަކަ: ސިއްސުވާލި ސުވާލު – DhiSalafiyyah\n22/03/2017 ކުޑަކުދިންއަލް އުޚްތު ތަސްނީމް ޢަލީ\nއަލްސަންއަކީ ކޮމްޕިއުޓަރުންނާއި ފޯނުން ތަފާތު ގޭމުތައް ކުޅުމުގައި ވަގުތު ހޭދަކުރާ ކުއްޖެކެވެ. ސްކޫލުން ގެއަށް އައިސް ކެއުމުގެ ކުރީގައި އަލްސަން ގޭމް ކުޅެން ފަށައެވެ. ކެއުމާއި ނިދުމާއި ކިޔެވުމަކީ އަލްސަން ކުރާހިތުން ކުރާ ކަމެއް ނޫނެވެ. ނަމާދުކޮށް ގުރުއާން ކިޔެވުމަކީ އަލްސަން އެއްގޮތަކަށްވެސް ކުރާ ކަމެއް ނޫނެވެ.\nސްކޫލަށް ގޮސްފައިވެސް އަލްސަން ކުރާ ކަމަކީ ގޭމްތަކާއި ކާޓޫނުތަކުގެ ވާހަކަ ދެއްކުމެވެ.\nފިލާވަޅު ފުރިހަމަ ކުރާނީ ގަޑިޖެހެން ކައިރިވީމައި “އަމާ ބުނީތީ ފަރަށް ދާ” އުޞޫލުންނެވެ. ފަރުވާކުޑަކޮށް މަސައްކަތް ނިންމާލާފައި ބަލާނީ ކޮންމެވެސް ގޭމަކުން މޮޅުވި ވާހަކަ ދެއްކޭތޯ އެވެ.\nއެއްދުވަހަކު އަލްސަން ސްކޫލަށް ދިޔަ އިރު ހުރީ މުޅިން މިޒާޖު ބަދަލު ވެފައެވެ. އެއްގޮތަކަށްވެސް ކާޓޫނުގެ ވާހަކަ ނުދައްކައެވެ. ގޭމެއްގެ ނަންވެސް ނުކިޔައެވެ. ބަރާބަރަށް މަސައްކަތްތައް ނިންމިއެވެ.\nއަލްސަންއަށް މި ބަދަލު އައުމުގެ ސަބަބުން ކުލާހުގައި އޭނައާއެކު ސަކަރާތްޖެހިކުދިން ފޫހިވެގެން ޝަކުވާ ކުރިއެވެ. ކިޔަވަން ބޭނުންވާ ކުދިން ތަޢުރީފު ކުރިއެވެ.\nކުލާހުގެ ހުރިހާކުދިންވެސް އަލްސަންއަށް އެވަރުގެ ބޮޑު ބަދަލެއް އައި ސަބަބު ދެނެގަންނަން ބޭނުންވިއެވެ. ގޭގައި އަލްސަން އުޅޭ ގޮތް ކުރިއާ ތަފާތު ވުމުން މައިންބަފައިންވެސް އުފަލުން ތިބެ އަލްސަން ބަދަލުވި ސަބަބު ދެނެގަންނަން ބޭނުން ވިއެވެ. ތަފާތު ގޮތްގޮތަށް ނަސޭޙަތް ދީގެންވެސް މިހާތަނަށް އަސަރު ނުކުރި އަލްސަންއަށް ބަދަލު އައި ސަބަބަކީ ކޮބައި ހެއްޔެވެ.\nއަލްސަންގެ ބައްޕަ ބުންޏެވެ. “ކޮންމެ ސަބަބަކާ ހުރެ ވެސް އަލްސަންއަށް ހެޔޮ ބަދަލެއް އައީތީ ﷲ އަށް ޙަމްދު ކުރަމެވެ.” ބައްޕަގެ ވާހަކަ އަހަން ހުރެފައި އަލްސަން ކޮޓަރިއަށްގޮސްފައި އައިސް އޭނާގެ ދަބަހުން ކުރެހުމެއް ނެގިއެވެ.\nއެ ކުރެހުމުގައި ވަނީ ބޮޑު އަލިފާން ގަނޑެއްގެ ތެރޭގައި އަލްސަން އޮތް މަންޒަރެވެ. އަދި ވަށައިގެން ކޮމްޕިއުޓަރާއި ލެޕްޓޮޕާއި ޓެބްލެޓް ފަދަ ތަކެތި ކުރަހާފައި އޭގެ ތިރީގައި ލިޔެފައި އޮތް ސުވާލަކީ އަލްސަން ސިއްސުވާލި ސުވާލެވެ.\n“ނަރަކައިގެ ގަދަފަދަ ޢަޒާބުން އަލްސަން ސަލާމަތްކޮށްދެވިދާނެ ކަންކަމަކީ ކޮބާ؟؟” މި ގަނޑު ހުރީ އަހަރެން ހެނދުނު ހޭލި އިރު ފާރުގައި ތަތްކޮށްފަ.” އަލްސަން ބުޏެވެ.\nމި ކުރެހުންނަގައިގެން ހުއްޓާ އަލްސަންގެ ކުލާސް ކުއްޖެއް އައިސް ސަލާން ގޮވާލުމަށްފަހު ބުންޏެވެ. ބޭބެއެވެ. ތި ކުރެހުން ތަތްކުރީ މިގޭ ދައްތަގެ އެހީގައި އަޅުގަނޑެވެ. އަލްސަން ގޭމާއި ކާޓޫނަށް މާ ބޮޑަށް ދެވިހިފާ މަގުގެއްލިގެން ދާތީ ސަލާމަތްވުން އެދި ކުރި ކަމެކެވެ. އަލްސަން ބުންޏެވެ.\n“އަހަރެންނަށް އެހީވެ ދިނީތީ ޝުކުރިއްޔާ. އަހަންނަށް ރަގަޅު ބަދަލު އައީ މަންމަޔާއި ބައްޕަގެ ހެޔޮދުޢާ އާއި ތިޔަ އިޚުލާސްތެރި ރަޙުމަތްތެރިޔާގެ ސަބަބުން. ރަޙުމަތްތެރިޔާ ތިބުނީ ތެދެއް. ގިޔާމަތް ދުވަހު ނަރަކައިގެ އަޒާބުން ސަލާމަތްވާން ބޭނުންނަމަ އަހަރެން ގިނަ ވަގުތު ހޭދަކުރަން ޖެހޭނީ ގުރުއާން ކިޔެވުމާއި ނަމާދުކުރުމުގައި. އަދި މައިންބަފައިންނަށް ހެޔޮކޮށް ހިތުމުގައި. ގޭމް ކުޅުމަކީ އަބަދު ކުރަން ރަގަޅު ކަމެއް ނޫން. ރަޙުމަތްތެރިޔާގެ ތިޔަ ސުވާލު ޙަޤީޤަތުގައިވެސް އަހަރެން ސިއްސުވާ ހޭލައްވާލި. އަލްޙަމްދުލިﷲ”.\nތެދެކެވެ. އަބަދު ގޭމު ކުޅުން ރަގަޅެއް ނުވާނެއެވެ. އަބަދު ކާޓޫނު ބެލުން ރަގަޅެއް ނުވާނެއެވެ. އޭރުން ގެއްލުންވާނީ އަމިއްލަ ނަފުސަށެވެ. ކޮއްކޮމެން ވިސްނާށެވެ. މި ސުވާލު ހިތަށް ގެނެސްބަލާށެވެ. ނަރަކައިން ސަލާމަތްކުރުމަށް އެތަކެއްޗަށް އެހީތެރިވެދެވޭނެ ހެއްޔެވެ. ނުވާނެއެވެ. ސަލާމަތްކަން ލިބޭނީ ކުރާ ހެޔޮ ޢަމަލުންނެވެ. ވީމާ ހެޔޮ ޢަމަލު ކުރުން ގިނަ ކުރާށެވެ.


Sovereign Fundah 246.4 million rufiyaa jamaakohfi\nސޮވެރިން ފަންޑަށް 246.4 މިލިއަން ރުފިޔާ ޖަމާކޮށްފި\nލޯނު ނަގައިގެން ރާއްޖޭގައި ހިންގާ އެންމެ ބޮޑު އެއް މަޝްރޫއު ކަމަށްވާ ވީއައިއޭ -- ފޮޓޯ: އަވަސް\nސަރުކާރުން ނަގާ ލޯން ތަކަށް ފައިސާ ދައްކަން އުފެއްދި، ސޮވެރިން ޑިވެލޮޕްމެންޓް ފަންޑް (އެސްޑީއެފް) އަށް މިހާތަނަށް 246.4 މިލިއަން ރުފިޔާ ޖަމާ ކޮށްފި އެވެ.\nފިނޭންސް މިނިސްޓްރީން ނެރެފައިވާ ހަފުތާގެ މާލީ ރިޕޯޓްގައިވާ ގޮތުން މި އަހަރުގެ 16 ވަނަ ދުވަހުގެ ނިޔަލަށް ސޮވެރިން ޑިވެލޮޕްމެންޓް ފަންޑަށް 246.4 މިލިއަން ރުފިޔާ ވަނީ ޖަމާ ކޮށްފަ އެވެ. ނަމަވެސް މިދިޔަ އަހަރުގެ މި މުއްދަތުގައި ޖަމާ ކޮށްފައި ވަނީ 770.1 މިލިއަން ރުފިޔާ އެވެ.\nފިނޭންސް މިނިސްޓްރީން ބުނެފައިވާ ގޮތުގައި މިދިޔަ އަހަރުގެ އޮގަސްޓް މަހުގެ ނިޔަލަށް ސޮވްރިން ޑިވްލޮޕްމަންޓް ފަންޑުގެ ބެލެންސުގައި 181 މިލިއަން ޑޮލަރު (2.7 ބިލިއަން ރުފިޔާ) ހުއްޓެވެ.\nމާލީ ރިޕޯޓް ދައްކާ ގޮތުގައި މި އަހަރުގެ މިހާތަނަށް 600.7 މިލިއަން ރުފިޔާ ވަނީ ލޯނުގެ ގޮތުގައި ދައްކާފަ އެވެ. ނަމަވެސް މިދިޔަ އަހަރުގެ ޖުލައި 16 ގެ ނިޔަލަށް ލޯނު ގޮތުގައި 596.1 މިލިއަން ރުފިޔާ ދައްކާފައިވެ އެވެ. ސަރުކާރުން ވަނީ މި އަހަރު ލޯނުތަކަށް ދެ ބިލިއަން ރުފިޔާ ދައްކަން ބަޖެޓުގައި ހިމަނާފަ އެވެ.\nއެސްޑީއެފް ފަންޑަކީ ކުއްލި ހާލަތުގައި ކުރިމަތި ވެދާނެ ކަމަކަށްޓަކައި އަދި ތަރައްގީގެ އެކި މަޝްރޫއުތައް ހިންގަން ނަގާ ބޮޑެތި ލޯނުތައް އަނބުރާ ދެއްކުމުގައި އިގުތިސޯދަށް އަތުވެ ދާނެ ލޮޅުމަކުން ލިބޭ ގެއްލުން ފޫބެއްދުމަށް ސަރުކާރުން އުފައްދާފައިވާ ހާއްސަ ފަންޑެކެވެ. އެސްޑީއެފް އުފެއްދީ 2017 ވަނަ އަހަރު އެވެ. މި ފައިސާ ޖަމާ ކުރަނީ 2017 ވަނަ އަހަރުން ފެށިގެން ނަގަމުން އަންނަ ވީއައިއޭ އިން ދޭ ހިދުމަތްތަކުގެ އަގަށް ބަދަލު ގެނެސްގެން އިތުރުވާ ފައިސާ އެވެ.\nވެލާނާ އިންޓަނޭޝަނަލް އެއާޕޯޓް ފިނޭންސް މިނިސްޓްރީ އެމްއޭސީއެލް + ސޮވެރިން ޑިވެލޮޕްމަންޓް ފަންޑު އިގްތިސޯދު\nއެސްޑީއެފަށް ޖަމާކުރި އަދަދު 92 ޕަސެންޓް މަދުވެއްޖެ


ފަސާދަ ކުރުމުގެ ނުބައިކަން – Sheikh Fikree Sheikh Fikree\nކީރިތި ޤުރްއާންގައި ﴿ وَاللَّهُ لَا يُحِبُّ الْمُفْسِدِينَ ﴾ “ފަސާދަކުރާ މީހުންދެ ﷲ ލޯބިވެވޮޑިގެން ނުވެތެވެ.” މިފަދައިން ދެ އާޔަތެއްގައި ވަޙީކުރައްވާފައިވެއެވެ. މި ދެއާޔަތާ މެދު ވިސްނައިލުމުން ފިލާވަޅުތަކެއް ލިބެއެވެ.\nމާތް ﷲ ވަޙީކުރައްވާފައިވެއެވެ. ﴿ وَقَالَتِ الْيَهُودُ يَدُ اللَّهِ مَغْلُولَةٌ غُلَّتْ أَيْدِيهِمْ وَلُعِنُوا بِمَا قَالُوا بَلْ يَدَاهُ مَبْسُوطَتَانِ يُنْفِقُ كَيْفَ يَشَاءُ وَلَيَزِيدَنَّ كَثِيرًا مِنْهُمْ مَا أُنْزِلَ إِلَيْكَ مِنْ رَبِّكَ طُغْيَانًا وَكُفْرًا وَأَلْقَيْنَا بَيْنَهُمُ الْعَدَاوَةَ وَالْبَغْضَاءَ إِلَى يَوْمِ الْقِيَامَةِ كُلَّمَا أَوْقَدُوا نَارًا لِلْحَرْبِ أَطْفَأَهَا اللَّهُ وَيَسْعَوْنَ فِي الْأَرْضِ فَسَادًا وَاللَّهُ لَا يُحِبُّ الْمُفْسِدِينَ ﴾ [المائدة: 64]\nމާނައީ: “ޔަހޫދީން ބުންޏެވެ. اللَّهގެ އަތްޕުޅުވަނީ ބަންދުވެގެންނެވެ. (ޔަހޫދީން މިހެންބުނީ اللَّهއަށް ދަހިކަން ނިސްބަތްކުރުމުގެ ގޮތުންނެވެ.) އެއުރެންގެ އަތްތައް ބަންދުވާށިއެވެ! އަދި އެއުރެން އެހެން ބުނުމުގެ ސަބަބުން އެއުރެންނަށް ލަޢްނަތް ލެއްވިއެވެ. އަދި ކިއެއްތަ! އެކަލާނގެ އަތްފުޅުވަނީ ހުޅުވި ތަނަވަސްވެގެންނެވެ. އެކަލާނގެ އިރާދަކުރައްވާ ފަދަޔަކުން ހޭދަކުރައްވަތެވެ. ކަލޭގެފާނުގެ ވެރިރަސްކަލާނގެ ޙަޟުރަތުން ކަލޭގެފާނަށް ބާވައިލެއްވި ތަކެތި އޭގެތެރެއިން ގިނަމީހުންގައި ދެކޮޅުވެރިކަމާއި، ކާފިރުކަން އިތުރުކުރާނެކަން ކަށަވަރެވެ. އަދި ޤިޔާމަތަށް ދާނދެން ޢަދާވަތް ތެރިކަމާއި، ރުޅިވެރިކަން އެއުރެންގެ މެދުގައި ތިމަންރަސްކަލާނގެ ލެއްވީމެވެ. އެއުރެން ހަނގުރާމައަށް އަލިފާންގަނޑެއް ރޯކޮށްފި ކޮންމެހިނދެއްގައި، اللَّه އެ އަލިފާންގަނޑު ނިއްވަވަތެވެ. އަދި ބިމުގައި ފަސާދަ ކުރުމުގެ ގޮތުން އެއުރެން މަސައްކަތް ކުރެތެވެ. ފަހެ، ފަސާދަ ކުރާ މީހުންދެކެ اللَّه ލޯބިވެވޮޑިގެނެއް ނުވެތެވެ.”\nމާތް ﷲ ގެ މައްޗަށް ދޮގު ބަސްތައް ރައްދުކުރުން: ޔަހޫދީންގެ ސިފަތަކުގެ ތެރެއިން މިއާޔަތުގައި ބަޔާންވެގެންވާ އެއްކަމަކީ މާތް ﷲ އާމެދު ހިތުހުރި އެއްޗެއް ކިޔަން އެމީހުން ޖެހިލުންނުވުމެވެ. އެމީހުން ބުނެފައިވާ އެފަދަ ބަސްތަކުގެ ތެރޭގައި، “މާތް ﷲ ގެ އަތްޕުޅުވަނީ ބަންދު ކުރެވިފައި” އޭ ބުނުން ހިމެނެއެވެ. މިއީ ވަރަށް ނުބައިވެގެންވާ ބަހެކެވެ. ޚާލިޤުވަންތަ އިލާހުގެ މައްޗަށް މިފަދަ ބަހެއް ބުނަން ކެރުނު ބަޔަކަށް، އެއިލާހު ހެއްދެވި މަޚްލޫޤުންގަކަށް ކޮންމެފަދަ އެއްޗެއްވެސް ކިޔާކަށް ޖެހިލުންނުވާނޭ ކަން ކަށަވަރެވެ. އިންސާނުންކުރެ އެންމެ މާތް ބޭކަލުންކަމުގައިވާ ރަސޫލުންނާއި ނަބީބޭކަލުންނާ މެދުވެސް އެމީހުންގެ ޢަމަލުތައް ހުރީ އެފަދައިންނެވެ. އެބައިމީހުންގެ ތެރެއަށް މާތް ﷲ ފޮނުއްވެވި ނަބީބޭކަލުންނާ ދެކޮޅުވެރިވެ، އެއިން ބައެއް ބޭކަލުން ޤަތުލުކޮށްވެސް ހަދާފައިވެއެވެ.\nމާތް ﷲ ވަޙީކުރައްވާފައިވެއެވެ. ﴿ إِنَّ قَارُونَ كَانَ مِنْ قَوْمِ مُوسَى فَبَغَى عَلَيْهِمْ وَآتَيْنَاهُ مِنَ الْكُنُوزِ مَا إِنَّ مَفَاتِحَهُ لَتَنُوءُ بِالْعُصْبَةِ أُولِي الْقُوَّةِ إِذْ قَالَ لَهُ قَوْمُهُ لَا تَفْرَحْ إِنَّ اللَّهَ لَا يُحِبُّ الْفَرِحِينَ * وَابْتَغِ فِيمَا آتَاكَ اللَّهُ الدَّارَ الْآخِرَةَ وَلَا تَنْسَ نَصِيبَكَ مِنَ الدُّنْيَا وَأَحْسِنْ كَمَا أَحْسَنَ اللَّهُ إِلَيْكَ وَلَا تَبْغِ الْفَسَادَ فِي الْأَرْضِ إِنَّ اللَّهَ لَا يُحِبُّ الْمُفْسِدِينَ ﴾ (القصص: 76، 77) މާނައީ: “ހަމަކަށަވަރުން، ޤާރޫނަކީ މޫސާގެފާނުގެ ޤައުމުގެމީހުންގެ ތެރެއިންވީ މީހެކެވެ. ފަހެ، އޭނާ އެއުރެންގެ މައްޗަށް ބޮޑާވެގަތެވެ. އަދި ތިމަންރަސްކަލާނގެ އޭނާއަށް ގިނަވެގެންވާ (މުދާތަކުގެ) ޚަޒާނާތައް ދެއްވީމެވެ. ހަމަކަށަވަރުން، ވަރުގަދަ ޖަމާޢަތެއްގެ މީހުންނަށް، އެ ޚަޒާނާތަކުގެ ތަޅުދަނޑިތައް އުފުލުންވަނީ ބުރަވެފައެވެ. އޭނާގެ ޤައުމުގެމީހުން އޭނާއަށް ބުނިހިނދެވެ. (ކިބުރުވެރިވުމުގެގޮތުން) އުފާ ނުކުރާށެވެ! ހަމަކަށަވަރުން، ބޮޑާވުމުގެގޮތުން އުފާކުރާ މީހުންދެކެ اللَّه ލޯބިވެވޮޑިގެނެއް ނުވެތެވެ. * އަދި ތިބާޔަށް اللَّه ދެއްވި ތަކެތިން (ހެޔޮގޮތުގައި ހޭދަކުރުމުން) އާޚިރަތުގެ ގޮވައްޗަށް އެދޭށެވެ! (އެބަހީ: އާޚީރަތުގެ ދިންނެވުމާއި، ރަޙުމަތާއި ސަވާބަށް އެދޭށެވެ!) އަދި ދުނިޔެއިން ތިބާޔަށް ލިބެންވީބައި ހަނދާން ނައްތައިނުލާށެވެ! އަދި اللَّه، ތިބާޔަށް އިޙްސާން ތެރިވެވޮޑިގަތް ފަދައިން، ތިބާވެސް (اللَّهގެ އަޅުތަކުންނަށް) އިޙްސާންތެރިވާށެވެ! އަދި ބިމުގައި ފަސާދަ އުފެއްދުމަށް ތިބާ އެދިނޫޅޭށެވެ! ހަމަކަށަވަރުން، ފަސާދަކުރާ މީހުންދެކެ، اللَّه ލޯބިވެވޮޑިގެނެއް ނުވެތެވެ.”\nޤާރޫނުގެ ނިމުން އައި ގޮތާމެދު، އިބްނު ޢައްބާސް رضي الله عنه ގެ އަރިހުން ރިވާވެގެންވެއެވެ. އެކަލޭގެފާނު ވިދާޅުވިއެވެ. “މޫސާ ޢަލައިހިއްސަލާމް ބަނީ އިސްރާއީލު މީހުންނަށް ވިދާޅުވަމުން ދިޔައެވެ. “މާތް ﷲ ތިޔަބައިމީހުންގެ މައްޗަށް އެވެނި މިވެނިކަމަކަށް އަމުރު ކުރެއްވިއެވެ.” ދެން ބަނީ އިސްރާއީލު މީހުންނަށް ތަނަވަސްކަމާއި މުދާވެރިކަން ލިބެން ފެށުމުން، މޫސާގެފާނުގެ ބަސްތަކަށް ޤާރޫނަށް ކެތް ނުކުރެވުނެވެ. އޭނާ ބަނީ އިސްރާއީލް މީހުންގެ ކައިރީގައި ބުންޏެވެ. “މޫސާގެފާނު އެވިދާޅުވަނީ ޒިނޭކުރާ މީހުން ރަޖަމު ކޮށްގެން ޤަތުލު ކުރުމަށް ނޫންހެއްޔެވެ! ވީއިރު އަހަރުމެން ކަސްބީ އަންހެނަކަށް ފައިސާދީގެ، މޫސާގެފާނު އެފަދަ ކަމެއް ކުރިމަކަށް ބުނުވަމާ ހިނގާށެވެ. އޭރުން މޫސާގެފާނު ޒިނޭކުރީކަމަށް ބުނެ އެކަލޭގެފާނު ރަޖަމްކުރީމާ، އަހަރެމެންނަށް އެކަލޭގެފާނުގެ ކިބައިން ސަލާމަތް ވެވުނީ ނޫން ހެއްޔެވެ!” ދެން އެމީހުން އެފަދައިން ޢަމަލު ކުރިއެވެ.\nދެން މޫސާގެފާނުގެ އަރިހުގައި އެމީހުން ދެންނެވިއެވެ. “ޒިނޭ ކުރާމީހާއަށް އޮތީ ރަޖަމުކޮށް ޤަތުލު ކުރުން ތޯއެވެ؟” އެކަލޭގެފާނު އާއެކޭ ވިދާޅުވުމުން ދެންނެވިއެވެ. “އެއީ ކަލޭގެފާނު ވިޔަސް އޮތް ޙުކުމް ހެއްޔެވެ؟” އެހިނދު ވިދާޅުވިއެވެ. “އެއީ ތިމަންކަލޭގެފާނު ކަމުގައިވިޔަސް އޮތް ޙުކުމެވެ.” އެހިނދު އެމީހުން ބުންޏެވެ. ކަލޭގެފާނުވަނީ ޒިނޭކޮށްފައެވެ. ދެން މޫސާގެފާނުގެ މައްޗަށް ހެކި ދިނުމަށް އެ ކަސްބީ އަންހެނާ ގެނައެވެ.\nއެ އަންހެނާ ގެނައުމުން، އެމީހުން ބުނި ބަހުގެ ނުބައިކަން މޫސާގެފާނަށް ނުހަނު ބުރަކަމެއް ކަމުގައިވެ، އެ ކަނބުލޭގެއާ ސުވާލު ކުރެއްވިއެވެ. “ބަނީ އިސްރާއީލް މީހުންނަށްޓަކައި ކަނޑު ދެފަޅިކުރެއްވި އިލާހުގެ ނަންފުޅުން ސުވާލު ކުރަމެވެ. ތެދުބުނާށެވެ!” އެހިނދު، އެ އަންހެނާ ތެދުބަހުން ހެކިދީ، ޤާރޫނުގެ ނުބައި ރޭވުމަށް އެއްބަސްވިއެވެ. ދެން މޫސާގެފާނު ކީރިތި ކުރައްވަމުން ސަޖިދައަށް ތިރިވެވަޑައިގަތެވެ. އެހިނދު މާތް ﷲ އެކަލޭގެފާނަށް ވަޙީ އިއްވެވިއެވެ. “ކަލޭގެފާނު އެދޭ ކަމެއް ކުރުމަށް، ކިޔަމަން ގަތުމަށް ތިމަން އިލާޙު ބިންގަނޑަށް އަމުރު ކުރައްވައިފީމެވެ. އެދިލައްވާކަމަކަށް އަމުރު ކުރައްވާށެވެ.” އެހުނދު މޫސާގެފާނުގެ އެދިލެއްވުމަށް ޤާރޫނު ނެތިކުރެއްވިއެވެ.” (الروايات التفسيرية في فتح الباري، عبد المجيد الشيخ عبد الباري، ج: 2، ص: 902)\nއެވާހަކަ ބަޔާންކުރައްވައި މާތް ﷲ ވަޙީކުރެއްވިއެވެ. ﴿ فَخَسَفْنَا بِهِ وَبِدَارِهِ الْأَرْضَ فَمَا كَانَ لَهُ مِنْ فِئَةٍ يَنْصُرُونَهُ مِنْ دُونِ اللَّهِ وَمَا كَانَ مِنَ الْمُنْتَصِرِينَ ﴾ (القصص: 81) މާނައީ: “ފަހެ، ތިމަންރަސްކަލާނގެ އޭނާއާއި، އޭނާގެ (ޚަޒާނާތަކާއި) ގެއާއެކުގައި، ބިންގަނޑު ގަންބަވައިގެންނެވީމެވެ. ފަހެ، اللَّهއާ ދެކޮޅަށް އޭނާޔަށް ނަޞްރުދޭނޭ އެއްވެސްބަޔެއް ނުވިއެވެ. އަދި ނަޞްރު ލިބޭނޭ މީހުންގެ ތެރެއިންވެސް އޭނާ ނުވިއެވެ.”


R.Rasmaadhoo Monitoring in Nagaifi | ungoofaaru.com\nބަނޑޭރިގަނޑު/ޚަބަރު/ރ. ރަސްމާދޫ މޮނީޓަރިންގް އިން ނަގައިފި\nރ. ރަސްމާދޫ މޮނީޓަރިންގް އިން ނަގައިފި\nމުނާޒު މުޙައްމަދު 1 ޖޫން 2021\n0 123 މިނެޓެއް ނުވަނިސް ކިޔާލެވޭ\nރ. ރަސްމާދޫ މޮނީޓަރިންގެ ހާލަތުން ނަގައިފިއެވެ.\nމެއި 21 ވަނަ ދުވަހު ރަސްމާދޫ މޮނީޓަރިންގ އަށް ލާފައި ވަނީ ބަލީގެ އަލާމަތްތައް ފެންނާތީ ޓެސްޓު ކުރި ބަނގުލަދޭޝް ރައްޔިތަކު ކޮވިޑް-19 އަށް ފައްސިވުމާ ގުޅިގެންނެވެ. މި ކޭސްއާ ގުޅިގެން އިތުރު މީހަކު ރަސްމާދޫ އިން ފައްސިވެފައެއް ނުވެއެވެ.\nރަސްމާދޫގެ މޮނީޓަރިން އުވާލާފައި ވަނީ ފައްސިވި ބަނގުލަދޭޝް މީހާއާ ގާތުން ބައްދަލުވި އެންމެންގެ ނަތީޖާ ނައްސިވެ، އަދި ރަސްމާދޫ އިން ނެގި ހުރިހާ ރެންޑަމް ސާންޕަލް އެއް ނައްސިވުމުންނެވެ.\nރ އަތޮޅުން ކޮވިޑްގެ ފުރަތަމަ މަރު\nއަލިފުށިން ފައްސިވި މީހުންގެ އަދަދު 42 އަށް އަރައިފި\nރަސްމާދޫން ރެންޑަމްކޮށް ނެގި ހުރިހާ ސާމްޕަލެއް ނެގެޓިވް


ފައިގަތަޅާ ފޯރި؛ ވަރަށް ފޯރީގައި ކުރިއަށް\n23 ޖޫން 2022 - 15:30 0\nޔޫތް މިނިސްޓަރު އަހުމަދު މަހުލޫފް، ފައިގަ ތަޅާ ކުޅުމުގައި-- ފޮޓޯ: އެޗްޑީސީ\nވާދަވެރި މުބާރާތެއްގެ ގޮތަށް ގިނަ ޓީމުތަކެއް ބައިވެރިވެގެން ކުރިއަށް ގެންދާ ފުރަތަމަ ފައިގަތަޅާ މުބާރާތުގެ ފޯރި ވަރަށް ގަދަ އެވެ.\nޔުނިކްސް ސްޕޯޓިން އާއި ސްޕޯޓްސް ކޯޕަރޭޝަން ގުޅިގެން އިންތިޒާމުކޮށް، އެޗްޑީސީގެ އެހީތެރިކަމާއެކު ބާއްވާ މި މުބާރާތް 38 ޓީމާއެކު ފެށީ އިއްޔެ އެވެ. ކޯޓް ހަދާފައި ވަނީ ހުޅުމާލޭ ދެވަނަ ފޭސްގެ ހިޔާ ފްލެޓް ސަރަހައްދުގައި އެޗްޑީސީ އިންނެވެ. ކޮންމެ ޓީމެއްގައި 12 ކުޅުންތެރިން އަދި ދެ އޮފިޝަލުން ހިމެނެ އެވެ.\nފައިގަތަޅާ މި މުބާރާތަކީ ޔުނިކްސް ސްޕޯޓިން 2017 ވަނަ އަހަރު މޯލްޑިވްސް ސްޕޯޓްސް ކޯޕަރޭޝަނަށް ޕްރޮޕޯޒްކުރި ކޮންޓްރެކްޓެކެވެ.\nފައިގަތަޅާ ފޯރި އިއްޔެ ބޭއްވި މެޗުގެ ތެރެއިން-- ފޮޓޯ: އެޗްޑީސީ\nޔުނިކްސް ސްޕޯޓިން އިން މައުލޫމާތު ދެއްވަމުން ރޭޝަން ޝަރީފް ބުނީ މިފަދަ މުބާރާތެއް ބޭއްވުމުގެ މައިގަނޑު ބޭނުމަކީ ދިވެހީންގެ ތެރޭގައި އުވެމުންދާ ދިވެހީންގެ އަމިއްލަ ވަންތަ މުބާރާތްތައް ދިރުވައި އެ މުބާރާތްތަކުގެ ފޯރި އިތުރުކުރުން ކަމަށެވެ.\nމުބާރާތުގެ އަންހެން ޑިވިޝަންގެ ފުރަތަމަ މެޗުގައި ވާދަކުރީ މުލަ މޯލްޑިވްސް އާއި ފެމިލީ ކޯޓެވެ. ދެވަނަ އަށް ކުޅުނު ފިރިހެން ޑިވިޝަނުގެ މެޗުގައި ވާދަކުރީ ޔޫތު މިނިސްޓްރީގެ ޔޫތު ކްލަބާއި މުލަ މޯލްޑިވްސް އެވެ.\nއިއްޔެ ބޭއްވި މެޗުގެ ތެރެއިން-- ފޮޓޯ: އެޗްޑީސީ\nސަރުކާރު އޮފީސް އަދި ކުންފުނިތަކަށް ހުޅުވާލައިގެން ކުރިއަށްދާ މުބާރާތުގެ މެޗުތައް ކުޅޭނީ އަންނަ އާދިއްތަ ދުވަހުގެ ނިޔަލަށެވެ. މެޗުތައް އޮންނާނީ ހަވީރު 4:00އިން ރޭގަނޑު 11:00 އަށް ކަމަށެވެ.\nއަންހެން އަދި ފިރިހެން ކެޓަގަރީން ޗެމްޕިއަން ދެ ޓީމަށް ދޭން ހަމަޖެހިފައި ވަނީ 10،000ރ. ގެ އިނާމަކާއި މުބާރާތުގެ އެންމެ މޮޅު ފަސް ކުޅުންތެރިންނަށް ސޮނީ ސްޕޯޓްސްއިން ދޭ ގިފްޓް ވައުޗާއެކެވެ.\nބޮޑު ހަމަނުޖެހުމެއް؛ ޔޯގާ ހަރަކާތަށް ހުރަސް އަޅައި ހުއްޓުވައިފި\nވިނަރެސް ފްލެޓުތަކާ އެޗްޑީސީން ހަވާލުވެއްޖެ; ވިއްކަނީ އަންނަ މަހު\nރަސްފަންނު ނުދިނުމުން ޔޯގާ ހަރަކާތް ގަލޮޅު ދަނޑުގައި


Dhevana doze furihama kuri meehunge adhadhu 10,000 in machchah.\nދެ ޑޯޒް ފުރިހަމަކުރި މީހުންގެ އަދަދު 10،000 އިން މައްޗަށް\nކޯވިޑް-19އިން ދިފާޢުވުމަށް ޖަހާ ވެކްސިން ކޮވިޝީލްޑްގެ ދެވަނަ ޑޯޒް ރާއްޖޭގައި ޖެހި މީހުންގެ އަދަދު 10،569 އަށް އަރައިފި އެވެ.\nވެކްސިންގެ ދެވަނަ ޑޯޒް ޖެހި މީހުންގެ އަދަދު 10،000 އިން މައްޗަށް ގޮސްފައިވަނީ އިއްޔެ ދެވަނަ ޑޯޒް ޖެހި 2،618 މީހުނާއެކުއެވެ. އިއްޔެ މާލެ ސަރަހައްދުން 2،471 މީހުނަށް އަދި އަތޮޅުތެރެއިން 147 މީހުނަށް ކޮވިޝީލްޑްގެ ދެވަނަ ޑޯޒް ވަނީ ޖަހާފައެވެ.\nއިއްޔެ ރާއްޖޭގައި ވަނީ 4،404 މީހުން ވެކްސިންގެ ފުރަތަމަ ޑޯޒްވެސް ޖަހާފަ އެވެ. މީގެ ތެރޭގައި ހިމެނެނީ މާލެ ސަރަޙައްދުން ވެކްސިން ޖެހި 380 މީހުންނާއި އަތޮޅުތަކުން ވެކްސިންޖެހި 4،024 މީހުންނެވެ. އެހެންކަމުން ރާއްޖޭގައި މިހާތަނަށް 260،285 މީހުން ވެކްސިންގެ ފުރަތަމަ ޑޯޒް ވަނީ ޖަހާފަ އެވެ.\nމާލެއާއި ވިލިމާލެ އަދި ހުޅުމާލެ ހިމެނޭހެން9ސެންޓަރެއްގައި ވެކްސިން ޖަހައިދިނުން ކުރިއަށްގެންދެ އެވެ. އަދި މާލެ ސަރަޙައްދުގައި ވެކްސިން ދިނުމަށް2މޯބައިލް ޓީމް އަންނަނީ ހަރަކާތްތެރިވަމުންނެވެ.\nވެކްސިންގެ ދެވަނަޑޯޒް ދިނުން ކުރިއަށްގެންދަނީ ސޯޝަލް ސެންޓަރުގެ އިތުރުން، ނޭޝަނަލް އާޓްގެލެރީ، ހުޅުމާލޭ ވެކްސިން ސެންޓަރ، އަދި ސެނެހިޔާގައި ހެނދުނު 10:00 އިން މެންދުރުފަހު 3:00 އާ ހަމައަށެވެ. އަދި ވިލިމާލެ ޒުވާނުންގެ މަރުކަޒުގައި ވެކްސިން ދިނުން ކުރިއަށްދާނީ ހެނދުނު 10:00 އިން މެންދުރު 2:00 އާ ހަމައަށެވެ.\nމީގެ އިތުރުން މާލެ ސަރަހައްދުގައި ވެކްސިންގެ ފުރަތަމަ ޑޯޒް މިހާރު ޖަހައިދެނީ ރައްޔިތުންގެ މަޖިލީހުގައި ގާއިމްކޮށްފައިވާ ވެކްސިން ސެންޓަރާއި ޓްރީޓޮޕް ހޮސްޕިޓަލުންނެވެ.


Joakaage full costume gai Jared Leto fenilaifi\nޖޯކާގެ ފުލް ކޮސްޓިއުމްގައި ޖޭރެޑް ލެޓޯ ފެނިލައިފި\nޑީސީ ކޮމިކްސް އިން އަންނަ އަހަރަށް ތައްޔާރުކުރަމުން އަންނަ ފިލްމު "ސުއިސައިޑް ސްކޮޑް" އަކީ އެއްގޮތަށް ވުރެ ގިން ގޮތްގޮތުން ފާހަގަކޮށްލެވޭ ފިލްމެކެވެ. އެހެން ނަމަވެސް މި ފިލްމުގެ އެންމެ ހާއްސަ ސިފައަކީ މި ފިލްމުން ޖޯކާ އަލުން ބޮޑު ސްކްރީނަށް ގެނެސްދޭތީ އެވެ.\nޑީސީ ކޮމިކްސްގެ ސުޕަވިލަންތަކަށް ބަލާއިރު އެންމެ ގިނަ ބައެއްގެ ލޯބި ހޯދާފައިވާ ވިލަން އަކީ ޔަގީނަށް ވެސް ޖޯކާ އެވެ. ވަކިން ހާއްސަކޮށް "ދަ ޑާކް ނައިޓް" ގައި އެކްޓަރު ހީތު ލެޖާ، ޖޯކާގެ ރޯލު ތަމްސީލުކޮށްދިން ގަދަފަދަކަމުން މި ކެރެކްޓާއެއްގެ މަގްބޫލުކަން އޮތީ ބޮޑު ސްކްރީނުގައި ކުރިއަށް ވުރެ ބޮޑުވެފަ އެވެ.\nއަނެއްކޮޅުން ޖޯކާގެ ގޮތުގައި ހީތު ލެޖާ އަލުން ނުފެނި އޭނާ މަރުވެ ދިއުމަކީ ވެސް ޖޯކާ އަލުން ބޮޑު ސްކްރީނުން ބަލައިލުމަށް ގިނަ ބަޔަކު ކެތްމަދުވެފައި ތިބި ސަބަބެކެވެ.\nމިހެން ތިއްބައި ޖޯކާގެ ރޯލުން ދެން ފެނިގެންދާނީ ޖޭރެޓް ލެޓޯކަން އިއުލާނުކުރުން ވެސް ވެގެން ދިޔައީ ގިނަ ބައެއްގެ ޝައުގުވެރިކަމާ ކުޅެލި ކަމަކަށެވެ. އެއް ބަޔަކު ފާޑު ވެސް ކި އެވެ. އެހެން ނަމަވެސް "ސުއިސައިޑް ސްކޮޑް" ގެ ފުރަތަމަ ޓީޒާއާ އެކު ލެޓޯ ޖޯކާގެ ގޮތުގައި ފެނިގެން ދިޔަ ހިސާބުން އެންމެންގެ ގައިން ހީބިހި ނަގައިގެން ދިޔައީ އެވެ.\nނަމަވެސް ޖޯކާގެ ފުލް ކޮސްޓިއުމްގައި މިވީ ދުވަސްތަކުގައި ލެޓޯ ދައްކާލާފައެއް ނުވެ އެވެ. އެކަމަކު ވެސް މިހާރު އެ ކަމަކަށް ކުރި އިންތިޒާރު ވެސްމި ވަނީ ނިމުމަކަށް އައިސްފަ އެވެ. މަޝްހޫރު ފިލްމު މެގަޒިން "އެމްޕަޔާ" ގެ ކަވަރުގައި ލެޓޯ މި ވަނީ ޖޯކާގެ ފުލް ކޮސްޓިއުމުގައި ފުރަތަމަ ފަހަރަށް ފޭނުންނަށް ފެނިލައިފަ އެވެ.\nކޮންމެއަކަސް މި ފެނިލުމެއްގައި އޭނާގެ "ޖޯކާ" މީގެ ކުރިން ފެނިފައިވާ ބޮޑު ސްކްރީން ޖޯކާ ކެރެކްޓާތަކަށް ވުރެ ވަރަށް ވެސް ތަފާތެވެ. އެހެން ނަމަވެސް ޖޯކާގެ އަސްލެއް ނުގެއްލެ އެވެ. އޭނާގެ ކޯޓުގަ އެވެ.\nއެކަމަކު ލެޓޯގެ ކޮސްޓިއުމް މީގެ ކުރީގެ ޖޯކާ ކޮސްޓިއުމްތަކަށް ބަލާއިރު ވަކިން ސްޓައިލިޝްކަން ފާހަގަކޮށްލެވެ އެވެ. މިޖޯކާ ގިނަ ބަޔަކު ސިފަކުރަނީ ކޮމިކް ފޮތްތަކުން އާންމުކޮށް ފެންނަ ޖޯކާގެ ކެރެކްޓާއާ އެއްގޮތް ސިފަތަކެއް ޖެހިފައިވާ ރަހުމް ކުޑަ އަނިޔާވެރިއެއްގެ ގޮތުގަ އެވެ.\n"ސުއިސައިޑް ސްކޮޑް" ސިނަމާތަކަށް ނެރޭނީ އަންނަ އަހަރުގެ އޯގަސްޓް މަހު އެވެ.


Fuluhaku anhenakah aniyaakuri massala balanee\nކުޑަ ކުއްޖާ ރޭޕްކުރި މައްސަލައާ ގުޅިގެން އެކުއްޖާގެ ބައްޕަ ހައްޔަރުކުރުމަށް ގޮވާލާ އެމީހާ ދިރިއުޅުން ހުޅުމާލޭ ފްލެޓް ސަރަހައްދުގައި ގިނަ ބަޔަކު އެއްވެފައިވަނިކޮށް ފުލުހަކު އަންހެނަކަށް އަނިޔާކުރި މައްސަލައެއް ބަލަމުން އަންނަކަމަށް ޕޮލިސް ކޮމިޝަނަރު މުހައްމަދު ހަމީދް ވިދާޅުވެއްޖެ އެވެ.\nސޯޝަލް މީޑިއާގައި ދައުރުވަމުންދާ ފޮޓޯ އާއި ވީޑިއޯތަކުން ފެންނަނީ އަންހެނެއްގެ އަނގަމައްޗަށް އަނިޔާވެ ވަރަށް ބޮޑަށް ލޭ އައިސްފައި އޮތް މަންޒަރެވެ.\nއެމައްސަލައިގައި ސީޕީ ހަމީދް ކުރެއްވި ޓްވީޓެއްގައި ބުނެފައިވަނީ، އަނިޔާލިބުނު އަންހެން މީހާގެ އާއިލާގެ ބައެއް ފަރާތްތަކާއި ވާހަކަ ދައްކާފައިވާކަމަށެވެ. އަދި އެ އަންހެން މީހާއާއި ފުލުހުންގެ ޕްރޮފެޝަނަލް ސްޓޭންޑާޑްސުން ބައްދަލުކޮށްފައިވާކަމަށެވެ.\nއަދި އެ މައްސަލަ ބަލަމުން އަންނަކަމަށް ސީޕީ ހަމީދްގެ ކުރެއްވި ޓްވީޓްގައި ވެއެވެ.\nދެ އަހަރު ނުވާ އަންހެން ކުއްޖަކަށް ޖިންސީ ގޯނާ ކުރި މައްސަލައާ ގުޅިގެން ބައްޕަގެ މައްޗަށް ކުރާ ތުހުމަތަކީ ކުއްޖާގެ މަންމަ ފަރާތުގެ ޢާއިލާއިން ކުއްޖާ މަންމައާ ހަވާލުކުރުމަށް މަސައްކަތްކުރުމުން، ކުއްޖާގެ ބައްޕަ އެކަމަށް ހުރަސް އަޅައި ކުއްޖާ ނުދިން ކަމަށް ބުނާ މައްސަލަ އެކެވެ.


"Dharifulhaai Anhenun Salaamaiy Vee Fen Fulhi Ehge Sababun" - Vaguthu\n"ދަރިފުޅާއި އަންހެނުން ސަލާމަތްވީ ފެންފުޅި އެއްގެ ސަބަބުން"\n1 އަހަރު ކުރިން ( ސެޕްޓެމްބަރު 13, 2019 )\nކާޓިސް އެހީ އަށް އެދި އެއްލާލި ފެންފުޅި\nއެމެރިކާ އަށް ނިސްބަތްވާ ކާޓިސް ވިޓްސަން އޭނާގެ ދަރިފުޅާއި އަންހެނުންނާއި އެކު ފަރުބަދަ އެއް މައްޗައް ގޮސް އުޅެނިކޮށް ފެންފުޅި އެއްގެ ސަބަބުން އެމީހުންގެ ފުރާނަ ސަލާމަތް ވެއްޖެއެވެ.\nކެލިފޯނިއާގެ ފަރުބަދަ އެއް މައްޗައް ވިޓްސަން އޭނާގެ އާއިލާ އާއި އެކު ހައިކް ކުރުމަށް ދިޔައީ ޗުއްޓީ ދުވަސްކޮޅު ކަމުން ފޫހި ފިލުވާލުމުގެ ގޮތުންނެވެ. އެހެންނަމަވެސް، އެމީހުން ފަރުބަދަ މަތީގައި ހުރި ވޯޓާފޯލް އެއް ތެރޭ ވަނީ ތާށިވެފައެވެ.\n40 ފޫޓް އުސް އެ ވޯޓާ ފޯލް އިން ތިރިއަށް ފުންމާލައިފިނަމަ ފުރާނަ ސަލާމަތް ވާނޭ ޔަގީންކަން ނެތުމުން އެ3މީހުން ތިބީ ހަދާނެ ގޮތް ހުސްވެފައެވެ. އައި ކޮޅުން އެނބުރި ދެވެން ނެތުމުން ކާޓިސް ދެން ކަންތައް ކުރި ގޮތުން އެމީހުންގެ ފުރާނަ މިވަނީ ސަލާމަތް ވެފައެވެ.\nކާޓިސް އާއި އޭނާގެ އާއިލާ ސަލާމަތް ކުރުމަށް ފަހު ނަގާފައިވާ ފޮޓޯ އެއް\nއެމީހުން އަތުގައި އޮތް ޕްލާސްޓިކް ފެންފުޅިއެއްގައި ކާޓިސް ވަނީ "ހެލްޕް" އެހެން ޖެހުމަށް ފަހު ފެންފުޅި ތެރެއަށް ގަނޑުކޮޅެއްގައި އެމީހުން ތިބި ތަނާއި އެ ދުވަހުގެ ތާރީހު ޖެހުމަށް ފަހު އެހީތެރިކަން ބޭނުންވާ ކަމަށް ބުނެ، ވޯޓާފޯލްގެ ތެރެއަށް އެއްލާލާފައެވެ. ވޯޓާފޯލް އާއި ގުޅިފައި އޮތް ކޯރުން އެ ފުޅި އެއްލާލިއިރު، މީހަކަށް އެ ފެންނާނޭ ކަމަކަށް ކާޓިސް ހިއެއް ނުކުރެއެވެ. ނަމަވެސް، އެމީހުންގެ ނަސީބު ގަދަކަމުން އެތަނަށް ހައިކް ކުރަން ގޮސް އުޅުނު އެހެން ބަޔަކަށް އެ ފުޅީގައި އެހީވާން އެދި ޖަހާފައި އޮތުމުން ވަގުތުން ކަމާއި ބެހޭ ފަރާތްތަކަށް ވަނީ އަންގާފައެވެ.\nއިރުކޮޅެއް ފަހުން ހެލިކޮޕްޓަރުގައި އެމީހުން ސަލާމަތް ކުރަން މީހުން އައި ނަމަވެސް، ވިޓްސަންގެ އާއިލާ ފެނިފައި ވަނީ އެރޭ ދަންވަރުގެ ވަގުތެއްގައެވެ. އެ ގައުމުގެ ނޫސްތަކަށް އޭނާ މައުލޫމާތު ދެމުން ބުނީ އެވަގުތު އުފަލުން ރޮވުނެވެ. އެ3މީހުންގެ ހާލު ރަނގަޅު ނަމަވެސް، އެތަނުގައި ގިނަ އިރު ހުންނަން ޖެހުނުނަމަ3މީހުންގެ ފުރާނަ އަށްވެސް ނުރައްކާ ވާނެއެވެ.


Nihaan ge Dhifaaee Dhe Hekinge Gothugai Raees Solih aai PG Shameem ނިހާންގެ ދިފާއީ ދެހެކީންގެ ގޮތުގައި ރައީސް ސޯލިހު އާއި ޕީޖީ ޝަމީމް – Huvadhoo News Nihaan ge Dhifaaee Dhe Hekinge Gothugai Raees Solih aai PG Shameem Huvadhoo News\nނިހާންގެ ދިފާއީ ދެހެކީންގެ ގޮތުގައި ރައީސް ސޯލިހު އާއި ޕީޖީ ޝަމީމް\nރައީސް އިބްރާހިމް މުހައްމަދު ސޯލިހު (ކ) އާއި ޕީޖީ ޝަމީމް - ފޮޓޯ: ރައީސް އޮފީސް\nކްރިމިނަލް ކޯޓުގައި ކުރިޔަށް ގެންދިޔަ ރައްޔިތުންގެ މަޖިލީހުގެ ކުރީގެ މެންބަރު އަހުމަދު ނިހާންގެ މައްސަލައިގައި ނިހާންގެ ދިފާއީ ހެކީންގެ ގޮތުގައި ރާއްޖޭގެ ރައީސުލް ޖުމްހޫރިއްޔާ އިބްރާހިމް މުހައްމަދު ސޯލިހު އާއި ޕްރޮސެކިއުޓަރ ޖެނެރަލް ހުސެއިން ޝަމީމްގެ ނަން ހުށަހަޅައިފިއެވެ.\nނިހާންގެ މައްޗަށް ދައުލަތުންވަނީ ހަ ދައުވާއެއްއުފުލާފައެވެ. އެގޮތުން ރިޝްވަތަށް އެދުމުގެ ދެ ދައުވާއަކާއި، ރިޝްވަތު ހިފުމުގެ ތިން ދައުވާއެއްގެ އިތުރުން މަނީ ލޯންޑާ ކުރި ކަމުގެ ދައުވާއެއް ވަނީ އުފުލާފައެވެ.\nމިދައުވާތައް ނިހާންގެ މައްޗަށް ސާބިތުވެއްޖެނަމަ ނިހާންއަށް 36 އަހަރު ދުވަހުގެ ޖަލު ހުކުމެއް އަންނާނެއެވެ. އެހެންކަމުން ނިހާންވަނީ ގިނަ އަދަދެއްގެ ދިފާއީ ހެކިން މިމައްސަލަތަކުގައި ހުށަހަޅާފައެވެ.\nމިއަދު ކްރިމިނަލް ކޯޓުގައި ބޭއްވުނު އަޑުއެހުމުގައި ނިހާންގެ ފަރާތުން ހުށަހަޅާފައިވާ ދިފާއީ ހެކިންގެ ތެރޭގައި ރައީސް އިބްރާހިމް މުހައްމަދު ސޯލިހު އާއި ޕީޖީ ޝަމީމް ހިމެނޭއިރު ޝަފަހީ ހެކިންގެ ގޮތުގައި ހުށަހަޅާފައިވަނީ ރައީސް ސޯލިހާއި، ނައިބު ރައީސް ފައިސަލް ނަސީމްއެވެ.\nމި ދެ ބޭފުޅުންނަކީ ވެސް މީގެ ކުރިން ރައްޔިތުންގެ މަޖިލީހުގެ މާލިއްޔަތު ކޮމެޓީގައި މަސައްކަތް ކުރައްވާފައިވާ ދެބޭފުޅުންނެވެ.\nމީގެއިތުރުން ކުރީގެ މެންބަރު ރިޔާޒް ރަޝީދާއި އަދި މަޖިލީހުގެ އޭދަފުށީ ދާއިރާގެ މެންބަރު އަހުމަދު ސަލީމް، މެންބަރު އަހުމަދު ތޯރިގު އާއި މިހާރުގެ ޔޫތު މިނިސްޓަރ އަހުމަދު މަހުލޫފު ހިމެނެއެވެ. އަދި މިނޫނަސް ކުރީގެ ބައެއް މަޖިލިސް މެންބަރުންގެ ނަންތައް ވަނީ ހުށަހަޅާފައެވެ.\nހެކިންގެ ތެރެއިން މަޖިލިސް މެންބަރުން ހުށަހަޅުއްވާފައިވަނީ މަޖިލީހުގައި ކަންތައްތައް ކުރާ ގޮތާއި ޕީޕީއެމްގެ ޕީޖީ ގުރޫޕުގައި ކަންތައްތައް ނިންމާ ގޮތް ކޯޓުގައި ސާފު ކުރުމަށްޓަކައެވެ.\nމިހާރު ޔޫތު މިނިސްޓަރ އަހުމަދު މަހުލޫފް އާއި އަދި ކުރިން އަހުމަދު އަދީބުގެ ގާނޫނީ ވަކީލުކަން ކުރައްވާފައިވާ މިހާރު ޕީޖީ ޝަމީމް އާއި ދެބޭފުޅުން ހުށަހަޅުއްވާފައިވަނީ އަދީބުގެ ފޯނާއި ލެޕްޓޮޕުން ހޯދާފައިވާ މައުލޫމާތުގެ ސައްހަކަން ކަށަވަރުނުވާ ކަމަށާއި އެ މައުލޫމާތުގެ ޗެއިން އޮފް ކަސްޓަޑީ ފުރިހަމަ ނުވާކަން ސާބިތުކުރުމުގެ ގޮތުންނެވެ.\nކްރިމިނަލް ކޯޓުންވަނީ ދެފަރާތުގެ ކިތާބީ ހެކި ހުށަހެޅުމަށް 15 ދުވަހުގެ މުއްދަތެއް ދީފައެވެ.\nނިހާންގެ މައްޗަށް ގިނަ ދައުވާތައް ކޮށް ނިހާންގެ ޕާސްޕޯޓުވެސް ވަނީ ހިފަހައްޓާފައެވެ. އެހެންނަމަވެސް އެދައުވާތަކަށް ނިހާންވަނީ އިންކާރުކޮށްފައެވެ.\nނިހާންގެ ރޮލެކްސް ގަޑިއާއި ލަގްޒަރީ އެޕާޓްމެންޓާއި 70 މިލިއަން ރުފިޔާ ދައުލަތަށް ނަގަން ޕީޖީއިން ވަނީ ކޯޓުގައި އެދިވަޑައިގެންފައެވެ.


vnews - New Delhi in aguheyokoh theyo libeyne kamuge ummeedu bodu: STO\nނިއުދިއްލީން އަގުހެޔޮކޮށް ތެޔޮ ލިބޭނެ ކަމުގެ އުއްމީދު ބޮޑު: އެސްޓީއޯ\nއެސްޓީއޯއިން އިއްޔެ ބޭއްވި ނޫސްވެރިންގެ ބައްދަލުވުން: ނިއުދިއްލީން އަގުހެޔޮކޮށް ތެޔޮ ލިބޭނެ ކަމުގެ އުއްމީދު ބޮޑު ކަމަށް އެ ކުންފުނިން ބުނޭ -- ވީފޮޓޯ: ރުޝްދާ ރަޝީދު\nރާއްޖެއަށް ބޭނުންވާ ތެޔޮ އަގުހެޔޮކޮށް އިންޑިއާއިން ހޯދުމަށް ކުރަމުން އަންނަ މަސައްކަތުގެ ދަށުން ނިއުދިއްލީން އަގުހެޔޮކޮށް ތެޔޮ ލިބޭނެ ކަމުގެ އުއްމީދު ބޮޑު ކަމަށް އެސްޓީއޯއިން ބުނެފި އެވެ.\nއެސްޓީއޯ އިން މިހެން ބުނެފައި މިވަނީ އިންޑިއާ އިން އަގުހެޔޮކޮށް ތެޔޮ ގަތުމަށް އެ ގައުމުގެ ބައެއް ކުންފުނިތަކާއި އެކު ކުރެވެނު މަޝްވަރާތަކަށްފަހު އިންޑިއާ އިން އަގުހެޔޮކޮށް ތެޔޮ ލިބޭނެ މަގެއް އަދި ފެނިފައި ނުވާ ކަމަށް މިދިޔަ މަހު އެކުންފުނިން ބުނެފައިވާތީ އެކަމުގައި ކުރިއެރުމެއް ލިބިފައިވޭތޯ ވީނިއުސް އިން ކުރި ސުވާލަކަށް ޖަވާބު ދެމުންނެވެ.\nއެސްޓީއޯގެ ހެޑް އޮފީހުގައި އިއްޔެ ބޭއްވި ނޫސްވެރިންގެ ބައްދަލުވުމެއްގައި އެސްޓީއޯގެ މެނޭޖިން ޑިރެކްޓަރު އާދަމް އާޒިމް ވިދާޅުވީ ތެޔޮ ހޯދުމުގެ މަޝްވަރާތައް އަދިވެސް ކުރިއަށް ދާ ކަމަށެވެ. އެކަމާ ގުޅޭގޮތުން މީގެ ދެ ހަފުތާ ކުރިން އިންޑިއާގެ ހައި ކޮމިޝަނާއެކު ބޭއްވި ބައްދަލުވުންތައް ކުރިއަށް ދިޔައީ ވަރަށް "ޕޮޒިޓިވް" ކޮށް ކަމަށް ވެސް ވިދާޅުވި އެވެ. އަދި ރާއްޖެއަށް ތެޔޮ ފޯރުކޮށްދިނުމަށް ނިއުދިއްލީން ވަރަށް "ޕޮޒިޓިވްކޮށް" ވިސްނަމުންދާ ކަމަށް ހައިކޮމިޝަނުން ބުނެފައިވާ ކަމަށް ވެސް ވިދާޅުވިި އެވެ.\nއާޒިމް ކުރިން ވިދާޅުވީ އަގު ހެޔޮކޮށް އިންޑިޔާއިން ތެޔޮ އެތެރެ ކުރެވިއްޖެނަމަ ތެލުގެ އަގަށް އަންނާނެ ބަދަލު ބުނަން ނޭނގުނު ނަމަވެސް ތެލުގެ އަގު ވަރަށް ބޮޑަށް ހެޔޮވެގެންދާނެ އެވެ. އަދި އޭރުން ތެޔޮ ގަތުމަށް ކުރަންޖެހޭ ހަރަދު ވެސް ކުޑަވާނެ ކަމަަށް ވިދާޅުވި އެވެ.\nއިންޑިޔާއިން ތެޔޮ ހޯދުމަށް އެސްޓީއޯއިން ޕްރޮޕޯސަލެއް ހުށަހަޅާފައިވާއިރު މިކަމާ ގުޅޭގޮތުން އިންޑިޔާ ސަރުކާރާއި ދިވެހި ސަރުކާރާ ފުރަތަމަ މަޝްވަރާ ކުރީ ރައީސް ޔާމީން ޖެނުއަރީ މަހު އިންޑިޔާއަށް ކުރެއްވި ދަތުރުފުޅުގަ އެވެ. އޭގެ ފަހުން ތެޔޮ އެތެރެ ކުރުމަށް މަސައްކަތް ކުރާ ކަމަށް ބުނި އިންޑިޔާގެ މެންގަލޯ ރިފައިނަރީ އެންޑް ޕެޓްރޯލް ކެމިކަލްސް (އެމްއާރުޕީއެލް) އިން ވަނީ ރާއްޖެއަށް ތެޔޮ ފޯރުކޮށްދެވެން ނެތް ކަމަށް ބުނެފަ އެވެ.